**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Νοεμβρίου 2016, ημέρα Δευτέρα και ώρα 15.30΄, στην Αίθουσα Συνεδριάσεων «Προέδρου Αθανασίου Κων. Τσαλδάρη» (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κ. Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης « Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Επισημαίνεται ότι το ως άνω σχέδιο νόμου έχει χαρακτηριστεί από την Κυβέρνηση ως κατεπείγον και κατά το άρθρο 109 παρ. 1 σε συνδυασμό με το άρθρο 89 παρ. 4 του Κανονισμού της Βουλής, ο Πρόεδρος της Βουλής έταξε προθεσμία υποβολής της Έκθεσης του άρθρου 91 παρ. 6 μέχρι τη Δευτέρα, 28 Νοεμβρίου 2016 και ώρα 22.00΄.

Στη συνεδρίαση παρέστησαν ο Υπουργός Οικονομίας και Ανάπτυξης, κ. Δήμος Παπαδημητρίου καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Καρά Γιουσούφ Αιχάν, Θεοπεφτάτου Αφροδίτη, Γκιόλας Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Σταματάκη Ελένη, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τζάκρη Θοδώρα, Δρίτσας Θοδωρής, Μπάρκας Κώστας, Κωστοπαναγιώτου Ηλίας, Σπαρτινός Κώστας, Μανιός Νίκος, Αυλωνίτου Ελένη, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Εμμανουήλ, Κασαπίδης Γεώργιος, Σταϊκούρας Χρήστος, Πλακιωτάκης Ιωάννης, Στύλιος Γεώργιος, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Κεγκέρογλου Βασίλειος, Συντυχάκης Εμμανουήλ, Βαρδαλής Αθανάσιος, Τάσσος Σταύρος, Αμυράς Γεώργιος, Καμμένος Δημήτριος, Λαζαρίδης Γεώργιος, Κατσιαντώνης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Το σχέδιο νόμου έχει χαρακτηριστεί από την Κυβέρνηση ως κατεπείγον και η Επιτροπή πρέπει να αποφασίσει εάν αποδέχεται αυτό το χαρακτηρισμό. Σύμφωνα με την παρ. 1 του άρθρου 109 και την παρ. 4 του άρθρου 89 του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης της Επιτροπής μέχρι σήμερα, 28 Νοεμβρίου 2016, το βράδυ στις 22.00΄, γιατί αύριο θα συνεδριάσει η Ολομέλεια.

Καταρχάς, το λόγο έχει ο αρμόδιος Υπουργός, κ. Παπαδημητρίου, να αιτιολογήσει το χαρακτηρισμό του κατεπείγοντος. Ο κ. Παπαδημητρίου έχει το λόγο.

ΔΗΜΗΤΡΙΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Ευχαριστώ πολύ, κυρία Πρόεδρε.

Πρέπει να σας πω ότι είναι η πρώτη φορά που βρίσκομαι στο Κοινοβούλιο. Όπως θα καταλάβετε, νομίζω ότι θα είναι πολύ προφανές ότι τα ελληνικά μου δεν είναι στο επίπεδο που πρέπει να είναι μιας και μέχρι πρότινος, προ δυόμισι εβδομάδων, είχα εκτεταμένη παραμονή στις Ηνωμένες Πολιτείες. Οπότε, λοιπόν, ζητώ την κατανόησή σας.

Αξιότιμη κυρία Πρόεδρε, το Υπουργείο Οικονομίας και Ανάπτυξης, καταθέτει σχέδιο νόμου με τίτλο «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Το εν λόγω σχέδιο νόμου, προτείνεται να εισαχθεί για συζήτηση και ψήφιση με τη διαδικασία του κατεπείγοντος, δεδομένου ότι με το εν λόγω νομοσχέδιο εισάγονται ρυθμίσεις απαραίτητες για την εφαρμογή της συμφωνίας δημοσιονομικών μεταρρυθμίσεων, ενώ τίθεται χρονικός περιορισμός για τη ψήφιση του εν λόγω νομοσχεδίου, ως και την Τρίτη 29 Νοεμβρίου, εντός του πλαισίου της επικείμενης δεύτερης αξιολόγησης.

Λαμβανομένων υπόψη των ανωτέρω, παρακαλώ να εισαχθεί και να συζητηθεί το σχέδιο νόμου κατά την ειδική διαδικασία του κατεπείγοντος, σύμφωνα με τις σχετικές πρόνοιες του άρθρου 76 παρ.4 του Συντάγματος και άρθρο 109 του Κανονισμού της Βουλής. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Παρακαλώ να τοποθετηθούν οι Εισηγητές και Ειδικοί Αγορητές. Η κυρία Γκαρά, του ΣΥ.ΡΙΖ.Α. έχει το λόγο.

ΑΝΑΣΤΑΣΙΑ ΓΚΑΡΑ ( Εισηγήτρια του ΣΥ.ΡΙΖ.Α.): Συμφωνούμε με την εισήγηση του κυρίου Υπουργού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Σταϊκούρας, της Ν.Δ. έχει το λόγο.

ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ.): Κύριε Υπουργέ, καταρχήν, καλή επιτυχία στο έργο σας. Βεβαίως, οφείλω να σας πω ότι ξεκινάτε με πρακτική μη καλής νομοθέτησης. Θα μου πείτε, ότι η Κυβέρνησή σας έχει πάρει «διαζύγιο» από αυτές τις λογικές, τις πρακτικές καλής νομοθέτησης, αλλά εδώ υπάρχει ένα μείζον θέμα.

Επικαλεστήκατε τη δεύτερη αξιολόγηση. Με βάση το τρίτο μνημόνιο που υπεγράφη τον Αύγουστο 2015 και την επικαιροποίηση του μνημονίου που υπεγράφη τον Ιούνιο 2016 και η οποία δεν έχει κατατεθεί στη Βουλή, όφειλε η Κυβέρνηση, μέχρι τον Ιούνιο 2016, να έχει κάνει αυτό που έρχεται σήμερα με τη μορφή του κατεπείγοντος. Εξηγούμαι.

Είχε συμφωνήσει να μειώσει το διοικητικό κόστος, μέσω των υπηρεσιών μιας στάσης για τις επιχειρήσεις, το πρώτο κομμάτι, δηλαδή, συζητάμε σήμερα, με καταληκτική ημερομηνία τον Ιούνιο 2016.

(Συνέχεια ομιλίας, κ. ΧΡΗΣΤΟΥ ΣΤΑΪΚΟΥΡΑ, Εισηγητή της Νέας Δημοκρατίας)

Είχε συμφωνήσει να θεσπίσει μέτρα για την πλήρη εφαρμογή επιλεγμένων μεταρρυθμίσεων στο ανταγωνισμό, στην αδειοδότηση επενδύσεων και στο διοικητικό φορτίο με καταληκτική ημερομηνία Ιούνιος του 2016.

Επίσης, είχε συμφωνήσει να θεσπίσει νομοθεσία με βάση τις συστάσεις της εργαλειοθήκης ΙΙΙ του ΟΟΣΑ μέχρι τον Ιούνιο του 2016.

Από τότε χρειάστηκαν να περάσουν πέντε μήνες και να εισάγεται σήμερα με τη μορφή του κατεπείγοντος ένα νομοσχέδιο που θα έπρεπε η Κυβέρνηση να έχει ολοκληρώσει πριν από πέντε μήνες.

Συνεπώς, είναι προφανές, ότι η Αξιωματική Αντιπολίτευση δεν μπορεί να αποδεχθεί τη διαδικασία του κατεπείγοντος, γιατί έτσι είναι σαν να αποδέχεται την ανικανότητα και την αβελτηρία της Κυβέρνησης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Χωρίς ουσιαστική επεξεργασία και χωρίς διάλογο για άλλη μια φορά απλά φέρνετε νομοσχέδια μόνο και μόνο για να παρουσιάσετε κάτι στο Eurogroup της 5ης Δεκεμβρίου.

Φυσικά, είμαστε αντίθετοι με τον τρόπο διαδικασίας του παρόντος σχεδίου νόμου, γιατί είναι πλέον γνωστή η διαδικασία του κατεπείγοντος, επειδή το επιτάσσουν οι δανειστές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, θα θέλαμε με τη σειρά μας να σας ευχηθούμε καλή επιτυχία στο έργο σας, παρόλο που μέχρι σήμερα σας γνωρίζαμε, κυρίως, από τα δημοσιεύματα, ότι εσείς γνωρίσατε τον κ. Βαρουφάκη στον κ. Τσίπρα.

Η σημερινή κατάθεση εκ μέρους σας του νομοσχεδίου αυτού είμαι σίγουρος, ότι δεν το γνωρίζετε, γιατί πίσω από όλη αυτή τη διαδικασία του κατεπείγοντος κρύβονται διατάξεις - και θέλω να τις επισημάνω στο Σώμα – που δεν είναι διαδικασίες που αφορούν μόνο τη δεύτερη αξιολόγηση.

Στο άρθρο 24, κρύβονται πίσω ποσά, για τα οποία δεν θα γίνεται πια ανάρτηση στο Κεντρικό Ηλεκτρονικό Μητρώο Δημοσίων Συμβάσεων και θα θέλαμε, κύριε Υπουργέ, την πρώτη μέρα να μας φέρετε ποιες είναι αυτές οι συμβάσεις που δεν θα υποχρεούται κάποιος μέχρι σήμερα να τις αναρτήσει.

Αυτό είναι βασικό ζήτημα και δεν θέλω να πιστεύω ότι ήρθατε σήμερα για να καλύψετε, εφόσον υπάρχουν, ανομίες μέσα σε αυτές τις διαδικασίες.

Άρα, πρέπει να μας ενημερώσετε τι είναι όλα αυτά τα πράγματα όσον αφορά στον αναπτυξιακό νόμο και άλλα θέματα.

Επομένως, εμείς σε καμία περίπτωση δεν μπορούμε να υποστηρίξουμε την πρόταση της Κυβέρνησης.

Κύριε Υπουργέ, θέλω να σας πω, ότι για πρώτη φορά στην Ελληνική Βουλή αύριο θα έχουμε παράλληλη συνεδρίαση της Επιτροπής Παραγωγής και Εμπορίου και συνεδρίαση της Ολομέλειας, που αφορά νομοσχέδιο της Επιτροπής Παραγωγής και Εμπορίου.

Αυτό είναι πραγματικά κάτι το οποίο συμβαίνει και αυτό πρώτη φορά με την Κυβέρνηση ΣΥΡΙΖΑ – ΑΝ.ΕΛ..

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Είναι προφανές, ότι το Κ.Κ.Ε., όχι μόνο δεν συμφωνεί με τη διαδικασία του κατεπείγοντος, αντιθέτως τη καταγγέλλει.

Αυτή είναι μια μόνιμη τακτική της Κυβέρνησης, όπως άλλωστε η ίδια τακτική ήταν και αυτή της Ν.Δ. και του ΠΑ.ΣΟ.Κ. παλαιότερα.

Το Κ.Κ.Ε. δε διαφωνεί στη λογική του κατεπείγοντος με βάση αυτά που λέει η Νέα Δημοκρατία, ότι η Κυβέρνηση καθυστερεί ή έπρεπε να τα έχει φέρει νωρίτερα, γιατί επί της ουσίας συμφωνεί, όπως και τα άλλα κόμματα - στην πορεία θα φανεί αυτό - αλλά η συγκυβέρνηση στα πλαίσια των δεσμεύσεων που έχει απέναντι στο κουαρτέτο, απέναντι στη λογική της ενσωμάτωσης όλων των προαπαιτούμενων δράσεων, που αφορούν την ολοκλήρωση της αξιολόγησης του μνημονίου, φέρνει το συγκεκριμένο σχέδιο νόμου.

Προφανώς, δεν μας βρίσκει σύμφωνους το κατεπείγον, ακριβώς γιατί έρχεται με αυτή τη διαδικασία ουσιαστικά να ενισχύσει και με αυτόν τον τρόπο τους επιχειρηματικούς ομίλους, όπως θα αναλύσουμε, βέβαια, παρακάτω στην τοποθέτησή μας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Το «Ποτάμι» θεωρεί, ότι είναι απαράδεκτη η πρόταση της κυβέρνησης να χαρακτηριστεί ως κατεπείγον το παρόν σχέδιο νόμου. Είναι ένα νομοθετικό κείμενο που συνδέεται με όρους στον προϋπολογισμό, στην ανάπτυξη, στην προσέλκυση επενδύσεων, που μας το φέρνετε με διαδικασίες «ψεκάστε, σκουπίστε, τελειώσατε», ενώ αφορά θέματα τόσο σημαντικά, όταν μάλιστα έχει διαρρεύσει ένας χρόνος περίπου 17 μηνών, από τον Αύγουστο 2015 έως σήμερα. Θα μπορούσατε αυτά τα προαπαιτούμενα να τα είχατε φέρει στην ώρα τους.

Επομένως, εμείς λέμε ότι αδικείτε και την κυβέρνησή σας, αλλά κυρίως εμάς την αντιπολίτευση, που βρίσκουμε θετικά πράγματα στο σχέδιο νόμου και που δεν μας δίνετε το χρονικό περιθώριο, λόγω των διαδικασιών, να σας αναπτύξουμε μια άλλη οπτική σε κάποια ζητήματα, σε κάποια άρθρα στα οποία διαφωνούμε και να εμβαθύνουμε σε κάποια άλλα στα οποία συμφωνούμε. Άρα, εμείς διαφωνούμε με το χαρακτηρισμό του σχεδίου νόμου ως κατεπείγον.

Θα ήθελα, κ. Υπουργέ, να κάνω μια μικρή υποσημείωση. Μην αισθάνεστε άσχημα για τα ελληνικά σας, γιατί ανήκετε και εσείς σε αυτή τη μεγαλειώδη γενιά των Ελλήνων, που αναγκάστηκαν διαχρονικά να φύγουν από την Ελλάδα για να κυνηγήσουν εκεί το όνειρο τους και καλό θα ήταν αυτή τη στάση να την εμφορούνταν πολλοί άλλοι Βουλευτές από όλες τις πτέρυγες, διότι έχουμε δει κατά καιρούς να υφίστανται bullying αρκετοί πολιτικοί για τα ελληνικά τους, εγώ θα έλεγα για λόγους ανωτέρας βίας, αφού έφυγαν από παιδιά στο εξωτερικό, άλλοι για εξορία, άλλοι γιατί δεν μπορούσαν να ζήσουν εδώ, λόγω οικονομικής στενότητας, να επιστρέφουν, να γίνονται πολιτικοί και να υφίστανται τέτοιου είδους υποτιμητική αντιμετώπιση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Κυρία Πρόεδρε, είναι ένα νομοσχέδιο, το οποίο εκσυγχρονίζει και απλοποιεί το πλαίσιο για τη σύσταση και ίδρυση νέων επιχειρήσεων. Επομένως, μόνο θετικά μπορεί να σταθεί κανείς.

Όσον αφορά στο χαρακτηρισμό του κατεπείγοντος, το δεχόμαστε και θα ήθελα να πω στους συναδέλφους, οι οποίοι δηλώνουν απορία για τις διαδικασίες του κατεπείγοντος ή του επείγοντος, ότι αυτοί έβγαλαν τη χώρα από την κανονικότητα το 2010, δεν την έβγαλε αυτή η κυβέρνηση. Ειδικά όταν πρόκειται για τέτοια νομοσχέδια, τα οποία είναι πραγματικά θετικά και θα δώσουν ώθηση σε αυτό που λέμε επιχειρηματικότητα και θα συμβάλλουν πραγματικά στην προσέλκυση ξένων επενδύσεων, μόνο θετικά μπορεί να σταθεί κανείς. Αν ψηφίζουμε ναι, στο χαρακτηρισμό του κατεπείγοντος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσιαντώνης.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Θέλω και εγώ να συγχαρώ τον κ. Υπουργό και να του ευχηθώ καλή επιτυχία στα καινούρια του καθήκοντα. Κύριε Υπουργέ, μην νιώθετε άσχημα, όπως είπε και ο κ. Αμυράς, για τα ελληνικά σας, γιατί και εγώ προέρχομαι από την ομογένεια στις Η.Π.Α.. Έχω διατελέσει τρεις θητείες ως Βουλευτής με τους Δημοκρατικούς και εγώ προσωπικά, θα σας καταλάβω απόλυτα με τον τρόπο που μιλάτε τα ελληνικά σας. Είναι λίγο δύσκολο στην αρχή βέβαια, αλλά πιστεύω ότι θα τα καταφέρετε με αρκετό διάβασμα στα ελληνικά, θα έλεγα.

Ως Ένωση Κεντρώων, θα προτιμούσαμε και εμείς να δούμε το συγκεκριμένο νομοσχέδιο σε κανονική διαβούλευση, αλλά καταλαβαίνουμε απόλυτα για ποιο λόγο έρχεται ως κατεπείγον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τοποθετήστε, δηλαδή, θετικά για τη διαδικασία;

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Ναι, θετικά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται η Επιτροπή, αν γίνεται δεκτή η διαδικασία του κατεπείγοντος; Η διαδικασία έγινε δεκτή κατά πλειοψηφία. Το λόγο έχει η κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ): Εκ μέρους του ΣΥΡΙΖΑ προτείνουμε την Ελληνική Συνομοσπονδία Εμπορίου και Επιχειρηματικότητας (ΕΣΕΕ), την Κεντρική Ένωση Επιμελητηρίων, την Ομοσπονδία Αρτοποιών Ελλάδας, τον Σύνδεσμο Ελλήνων Βιομηχάνων (ΣΕΒ), την Πανελλήνια Ομοσπονδία Φοροτεχνικών Ελεύθερων Επαγγελματιών, τη Γενική Συνομοσπονδία Επαγγελματιών Βιοτεχνών Εμπόρων Ελλάδας (ΓΣΕΒΕΕ) και το Φορέα Ελληνικών Επιχειρήσεων Εξαγωγών και Διακίνησης Φρούτων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταϊκούρας.

ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ.): Εμείς ως ΝΔ καταψηφίσαμε τη διαδικασία του κατεπείγοντος, άρα υποστηρίζουμε το να κληθούν φορείς και αυτό επιτάσσει και η λογική, οπότε θα ήθελα να προσθέσω δύο μόνο φορείς. Το Κέντρο Προγραμματισμού και Οικονομικών Ερευνών (ΚΕΠΕ), διότι υπάρχει αναφορά στην εισηγητική έκθεση. Επίσης και για να δούμε ποια είναι η αξιολόγηση της εργαλειοθήκης Ι του ΟΟΣΑ, αφού απ’ όσο αντιλαμβάνομαι έχει κατατεθεί μια έκθεση, όπου θα είχε ενδιαφέρον να δούμε αν ήταν καλή η εργαλειοθήκη Ι του ΟΟΣΑ και ποια είναι τα αποτελέσματα αυτής; Ταυτόχρονα, τη Μονάδα Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε) με βάση αυτά τα οποία είπε η Εισηγήτρια του ΣΥΡΙΖΑ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Προτείνουμε το Εμπορικό και Βιομηχανικό Επιμελητήριο, το Επαγγελματικό Επιμελητήριο Αθηνών, την Πανελλήνια Ομοσπονδία Φοροτεχνικών και Ελεύθερων Επαγγελματικών (ΠΟΦΕΕ), τον Πανελλήνιο Φαρμακευτικό Σύλλογο, κάποιον εκπρόσωπο από Σύλλογο Συμβολαιογράφων, το Συνήγορο του Καταναλωτή ή εκπρόσωπο του Κέντρου Προστασίας Καταναλωτών ή εκπρόσωπο του Ινστιτούτου Καταναλωτών. Επίσης, κάποιον εκπρόσωπο από την Ομοσπονδία Αρτοποιών Ελλάδος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Προσωπικά το μόνο που θα ήθελα να προσθέσω, γιατί ακούστηκαν σχεδόν όλοι οι φορείς, είναι σε ό,τι αφορά το άρθρο 27 επειδή υπάρχει η κατάργηση του εμπορικού - αγροτικού μητρώου, θα πρέπει να έρθουν κάποιοι εκπρόσωποι από τους αγρότες ή εκπρόσωποι της ΠΑΣΕΓΕΣ, ώστε να μας ενημερώσουν μετά από αυτή τη διαδικασία τι προκύπτει και τι προκαλεί σ’ αυτούς σε σχέση με τα προϊόντα τους και την αποπληρωμή των αγροτικών προϊόντων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ): Κυρία Πρόεδρε, δεν έχουμε κάτι συγκεκριμένο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κυρία Πρόεδρε, έχουμε καλυφθεί, διότι ακούσαμε τους δικούς μας προτεινόμενους φορείς από προηγούμενους εισηγητές.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Κυρία Πρόεδρε, εμείς θα θέλαμε να συμπληρώσουμε το Σύνδεσμο των Εφημεριδοπωλών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσιαντώνης.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Κυρία Πρόεδρε, έχουμε καλυφθεί από τους προλαλήσαντες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεπώς, οι φορείς είναι πάνω από 15 που θα κληθούν, εδώ, στην Επιτροπή μας. Είναι μεγάλος ο αριθμός και πρέπει να συμφωνήσουμε, διότι η διαδικασία πρέπει να τελειώσει μέχρι τις 22:00 μ.μ.. Αφού γίνουν διαβουλεύσεις στα κόμματα για να μην χάνουμε το χρόνο, θα τους ανακοινώσω. Το λόγο έχει ο κ. Υπουργός.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Κυρίες και κύριοι βουλευτές, το παρόν νομοσχέδιο αποτελεί μέρος της στρατηγικής της Κυβέρνησης για τη βελτίωση του επιχειρηματικού περιβάλλοντος και την ενίσχυση της ανταγωνιστικότητας της ελληνικής οικονομίας. Εντάσσεται σε μια σειρά παρεμβάσεων, οι οποίες ξεκίνησαν με τους νόμους για τις δημόσιες συμβάσεις και τις ιδιωτικές επενδύσεις και θα ολοκληρωθούν με την ψήφιση του νομοσχεδίου για τις υπηρεσίες μιας στάσης και την αδειοδότηση επιχειρήσεων.

(Συνέχεια ομιλίας, κ. ΔΗΜΟΥ ΠΑΠΑΔΗΜΗΤΡΙΟΥ,

Υπουργού Οικονομίας και Ανάπτυξης)

Το βασικό αντικείμενο του νομοσχεδίου που καταθέτουμε σήμερα είναι η περαιτέρω απλοποίηση των διαδικασιών σύστασης εταιριών μέσω των υπηρεσιών μιας στάσης. Θεωρούμε ότι η ελαχιστοποίηση του διοικητικού βάρους που αντιμετωπίζει μια επιχείρηση στο στάδιο της σύστασης της αποτελεί βασική προϋπόθεση για την ομαλή έναρξη της λειτουργίας της και την ταχεία ανάπτυξη των εργασιών της.

Ταυτόχρονα, η συγκεκριμένη διαδικασία συχνά αποτελεί την πρώτη επαφή νέων επιχειρηματιών με τη δημόσια διοίκηση και το ευρύτερο θεσμικό πλαίσιο που διέπει τη σύσταση εταιριών. Είναι απαραίτητο, επομένως, να αποδείξουμε έμπρακτα σε όσες και όσους ξεκινούν μια τέτοια προσπάθεια ότι η πολιτεία είναι δίπλα τους ως συμπαραστάτης και όχι απέναντι τους ως μια απρόσωπη γραφειοκρατία.

Η εφαρμογή του σχεδιασμού μας θα βασιστεί στις υφιστάμενες υπηρεσίες μιας στάσης, δηλαδή, στα επιμελητήρια για τις προσωπικές και τις ιδιωτικές κεφαλαιουχικές εταιρίες και τους συμβολαιογράφους για τις κεφαλαιουχικές. Η λειτουργία αυτών των υπηρεσιών, εδώ και περίπου 6 έτη, αποτιμάται θετικά σε γενικές γραμμές. Ωστόσο υπάρχουν σημαντικά περιθώρια βελτίωσης σε δύο επίπεδα. Αφενός στην ηλεκτρονικοποίηση των διαδικασιών σύστασης και αφετέρου στη διεύρυνση των αρμοδιοτήτων των υπηρεσιών μιας στάσης, ώστε να μειωθεί ο αριθμός των δημοσίων υπηρεσιών, στις οποίες πρέπει να απευθυνθεί μια επιχείρηση. Αυτές οι ανάγκες επιβεβαιώθηκαν και από δημόσια διαβούλευση που οργάνωσε το Υπουργείο Οικονομίας και Ανάπτυξης τον Απρίλιο του 2016 με αντικείμενο τη μέτρηση της ικανοποίησης των χρηστών των υπηρεσιών μιας στάσης.

Προς αυτή την κατεύθυνση θεσπίζεται μια πλήρως ηλεκτρονική διαδικασία σύστασης επιχειρήσεων. Κάθε ενδιαφερόμενος θα υποβάλλει ηλεκτρονικά όλα τα αναγκαία δικαιολογητικά και θα επιβεβαιώνει μέσω διαδικτύου τη σύσταση της εταιρείας του. Η συγκεκριμένη διαδικασία δεν θα είναι μόνο λιγότερο χρονοβόρα, αλλά και περισσότερο προσιτή οικονομικά - το γραμμάτιο κόστους σύστασης θα μειωθεί κατά 70%- ενώ κατά τον πρώτο χρόνο λειτουργίας της διαδικτυακής πλατφόρμας που θα δημιουργηθεί γι' αυτό το σκοπό η συγκεκριμένη υπηρεσία θα διατίθεται δωρεάν. Επιπλέον στη πλατφόρμα θα αναρτηθούν πρότυπα καταστατικά μέσω των οποίων η χρήση συμβολαιογραφικού εγγράφου για την ίδρυση ανώνυμης εταιρίας ή εταιρίας περιορισμένης ευθύνης θα καταστεί προαιρετική.

Με αυτή τη ρύθμιση δημιουργούνται οι προϋποθέσεις για σημαντική μείωση του κόστους σύστασης αυτών των νομικών μορφών. Τα έσοδα από την ηλεκτρονική σύσταση εταιριών θα εγγράφονται στον κρατικό προϋπολογισμό και θα διατίθενται για την ενίσχυση των ηλεκτρονικών υπηρεσιών που απευθύνονται στην επιχειρηματικότητα.

Αναφορικά με την ενίσχυση των αρμοδιοτήτων των υπηρεσιών μιας στάσης το παρόν νομοσχέδιο προβλέπει την χορήγηση κλειδαρίθμων taxis στις νεοσυσταθείσες εταιρίες, καθώς και τη διεκπεραίωση της διαδικασίας εγγραφής των ιδρυτών, όπου αυτό απαιτείται, στον ενιαίο φορέα κοινωνικής ασφάλισης.

Με αυτές τις ρυθμίσεις επιταχύνεται η πλήρης λειτουργία μιας επιχείρησης, χωρίς να απαιτείται ένας κύκλος υποβολής δικαιολογητικών σε διαφορετικές δημόσιες υπηρεσίες. Επομένως, το κόστος σύστασης μιας εταιρείας μειώνεται όχι μόνο επειδή στην ηλεκτρονική διαδικασία τα τέλη θα είναι χαμηλότερα, αλλά και χάρη στις λιγότερες εργατοώρες που θα απαιτεί η διεκπεραίωση των παραπάνω διαδικασιών μετά την ανάθεση τους στις υπηρεσίες μιας στάσης. Η εφαρμογή αυτών των διαδικασιών θα βασιστεί στη συνεργασία μας με τα συναρμόδια Υπουργεία Οικονομικών και Εργασίας. Στόχος μας είναι οι υπουργικές αποφάσεις που θα εξειδικεύουν τις διατάξεις του νομοσχεδίου να εκδοθούν άμεσα ώστε η ηλεκτρονική πλατφόρμα σύστασης να τεθεί σε πιλοτική λειτουργία εντός του Μαρτίου του 2017.

Το δεύτερο μέρος του νομοσχεδίου αφορά την υλοποίηση συστάσεως του Κέντρου Οικονομικών Ερευνών και Προγραμματισμού, το οποίο ολοκλήρωσε πρόσφατα μια μελέτη αξιολόγησης εφαρμογής της εργαλειοθήκης Ι του ΟΟΣΑ στους τομείς των εκπτώσεων και προσφορών και της λειτουργίας των αρτοποιείων.

(Συνέχεια ομιλίας κ. ΔΗΜΟΥ ΠΑΠΑΔΗΜΗΤΡΙΟΥ, Υπουργού Οικονομίας και Ανταγωνιστικότητας)

Η συγκεκριμένη μελέτη, κατ' εφαρμογή της Συμφωνίας του Ιούλιου 2015, εξέτασε ορισμένες μνημονιακές υποχρεώσεις που είχαν αναλάβει οι προηγούμενες Κυβερνήσεις, υπό το πρίσμα των αρχών της καλής νομοθέτησης και της επιστημονικής ανάλυσης, κάτι που συμβαίνει για πρώτη φορά από το 2010.

Η σημαντικότερη ρύθμιση που περιλαμβάνει το παρόν νομοσχέδιο, ως αποτέλεσμα αυτής της μελέτης, αφορά τους όρους, «παραδοσιακός άρτος», «παραδοσιακό αρτοποιείο» και «παραδοσιακός φούρνος». Η αποδοχή της χρήσης του όρου «αρτοποιείο» από εκείνες τις επιχειρήσεις που πωλούν ψωμί, το οποίο βασίζεται σε προψημένη ή κατεψυγμένη ζύμη, τα λεγόμενα «Bake off», είχε αρνητικές συνέπειες, τόσο για την ενημέρωση των καταναλωτών, όσο και για την τήρηση των αρχών του υγιούς ανταγωνισμού.

Αυτή η πραγματικότητα, αναγνωρίστηκε από τη μελέτη του ΚΕΠΕ, η οποία μας οδήγησε στην εισαγωγή των όρων «παραδοσιακός άρτος», «παραδοσιακό αρτοποιείο» και «παραδοσιακός φούρνος», προκειμένου να επιτευχθούν τρεις βασικοί στόχοι. Πρώτον, να διακρίνονται σαφώς οι επιχειρήσεις που παράγουν ψωμί από φρέσκια ζύμη, στο πλαίσιο μιας ενιαίας διαδικασίας. Δεύτερον, να δημιουργούν προϋποθέσεις για την ενίσχυση της αναγνωρισημότητας και της εμπορικής αξίας του ελληνικού άρτου, ως μέρος της εθνικής μας παραγωγής. Τρίτον, να μην διαταραχθεί η λειτουργία των επιχειρήσεων «Bake off», από νέες ρυθμίσεις.

Επιπλέον, σύμφωνα με τις συστάσεις του ΚΕΠΕ, βελτιώνεται το καθεστώς λειτουργίας των εμπορικών καταστημάτων, αναφορικά με τις προσφορές και τις προωθητικές ενέργειες, πάντοτε με γνώμονα την προστασία του καταναλωτή, τις ανάγκες των μικρομεσαίων επιχειρήσεων του κλάδου και την αποτροπή αθέμιτων πρακτικών.

Επίσης, θα ήθελα να τονίσω, ότι το παρόν νομοσχέδιο, υλοποιεί ορισμένες συστάσεις του ΟΟΣΑ, σχετικά με τη βελτίωση του ανταγωνισμού στο χονδρικό εμπόριο.

Θα σταθώ στη θέσπιση δυνατότητας μετατροπής ομόρρυθμων, σε ετερόρρυθμες εταιρείες. Συγκεκριμένη, ρύθμιση που είχε ήδη σχεδιαστεί από το Υπουργείο Οικονομίας πριν ο ΟΟΣΑ υποβάλει τη σχετική σύσταση, αποτελεί πάγιο αίτημα φορέων της αγοράς και κυρίως, των μικρομεσαίων επιχειρήσεων.

Η δυνατότητα αυτή, ενισχύει την ευελιξία και την προσαρμοστικότητα των επιχειρηματιών, διευκολύνει την διεύρυνση των επιχειρηματικών σχημάτων και παράλληλα διασφαλίζει απόλυτα τρίτους που συναλλάσσονται με μία μετατρεπόμενη εταιρία, καθώς η ευθύνη του ομόρρυθμου εταίρου, που καθίσταται ετερόρρυθμός, διατηρείται για 5 έτη και για όσες αξιώσεις έχουν δημιουργηθεί μέχρι την ημέρα της μετατροπής, ακολουθώντας τον κανόνα παραγραφής εμπορικών απαιτήσεων.

Οι υπόλοιπες ρυθμίσεις για θέματα συμβατικών σχέσεων μεταξύ εταιρειών χονδρικής εμπορίας καυσίμων και πρατηριούχων ή μεταφορών, καθώς και για την αποτίμηση της αξίας μεταποιημένων αγροδιατροφικών προϊόντων, ενισχύουν την συμβατική ελευθερία των μερών. Ειδικά στον τομέα των καυσίμων, ενισχύεται τόσο η ευελιξία όσο και οι διαπραγματευτικές δυνατότητες των πρατηριούχων, κυρίως όταν συνάπτουν αποκλειστικές συμφωνίες με εταιρείες χονδρικής πώλησης καυσίμων.

Με τις τροποποιήσεις επί των αναπτυξιακών νόμων επιχειρείται να αντιμετωπιστούν με ορθολογικότερο τρόπο, ζητήματα που απασχολούν, τόσο τη δημόσια διοίκηση, όσο και τους επενδυτές.

Πρώτον, με τις προτεινόμενες ρυθμίσεις διασαφηνίζονται τεχνικής φύσεως θέματα που αφορούν επιλέξιμες δαπάνες, ήδη και ενστάσεις ενίσχυσης του νέου αναπτυξιακού ν.4399/2016, τα οποία αναδείχθηκαν στο διάστημα από τη ψήφισή του μέχρι την ενεργοποίησή του, των τεσσάρων πρώτων καθεστώτων τους.

Οφείλουμε στο σημείο αυτό, να τονίσουμε ότι παρά τις επανειλημμένες δυσοίωνες προβλέψεις και διαβεβαιώσεις της αντιπολίτευσης για την μη έγκαιρη ενεργοποίηση των καθεστώτων του νέου αναπτυξιακού νόμου, έχουν κινήσει οι αποβολές επενδυτικών σχεδίων σε τέσσερα καθεστώτα και το ενδιαφέρον των επενδυτών, είναι πολύ μεγάλο και πολύ ενθαρρυντικό. Ειδικότερα, έχουν ήδη υποβληθεί 50 επενδυτικά σχέδια, ενώ βρίσκονται σε διαδικασία υποβολής περίπου άλλα 1050.

(Συνέχεια ομιλίας, κυρίου ΔΗΜΟΥ ΠΑΠΑΔΗΜΗΤΡΙΟΥ Υπουργού Οικονομίας

και Ανάπτυξης)

Δεύτερον, αυστηροποιούμε τη διάταξη που αντιμετώπιζε τις περιπτώσεις χρήσης μη νόμιμων οικονομικών εικονικών φορολογικών στοιχείων από τους φορείς των ενισχυόμενων επενδύσεων στους νόμους 3299 του 2014 και 3908 του 2011, καθώς το υφιστάμενο προβλεπόμενο ποσοστό του 25%, μειώνεται στο 10%, ενώ σε κάθε περίπτωση, η μη νόμιμη αξία των παραστατικών, ως απόλυτος αριθμός, δεν μπορεί να υπερβαίνει το ένα εκατομμύριο ευρώ.

Επιπλέον, επιβάλλεται η Κύρωση, που συνίσταται στην αφαίρεση του διπλάσιου ποσού της ενίσχυσης που αντιστοιχεί στη μη νόμιμη αξία των παραστατικών, από τη συνολική δικαιούμενη ενίσχυση.

Ταυτόχρονα, επιλύουμε το ζήτημα της ίδιας συμμετοχής των επιχειρήσεων, τηρώντας την αρχή της αναλογικότητας, διασφαλίζοντας το δημόσιο συμφέρον και εισακούοντας τις πραγματικές ανάγκες του επιχειρηματικού κόσμου.

Υιοθετούμε επιεικέστερες λύσεις στο πνεύμα αυτό, με το νέο αναπτυξιακό νόμο, με την, σε μεγάλο βαθμό, εναρμόνιση των σχετικών διατάξεων των δύο προηγούμενων νόμων με αυτές του ν. 4391 του 2016, έχοντας ως βασικό στόχο τη διευκόλυνση του επιχειρείν, σε μια εξαιρετικά δύσκολη, οικονομικά, περίοδο.

Τρίτον, επί ζητημάτων καταβολής επιχορήγησης, ορίζεται ότι αιτήματα καταβολής της επιχορήγησης που αφορούν επενδυτικά σχέδια των οποίων, η απόφαση ολοκλήρωσης και έναρξης της παραγωγικής λειτουργίας της επένδυσης είχε δημοσιευθεί στην Εφημερίδα της Κυβέρνησης, πριν τη δημοσίευση του ν. 4391 του 2016, δεν καταλαμβάνονται από τις ρυθμίσεις, περί τμηματικής καταβολής της επιχορήγησης.

Αντιστοίχως δε προβλέπεται ότι η καταβολή της ενίσχυσης για επενδυτικά σχέδια, τα οποία υλοποιούνται, είτε στα νησιά με αυξημένες μεταναστευτικές ροές, είτε σε περιοχές που έχουν πληγεί από φυσικές καταστροφές, θα πραγματοποιείται σε λιγότερες, συνολικά, δόσεις και μικρότερο χρονικό διάστημα.

Τέταρτον, παρέχεται η δυνατότητα αξιοποίησης της Μονάδας Οργάνωσης Διαχείρισης των Αναπτυξιακών Προγραμμάτων, σε συγκεκριμένες διαδικασίες διαχείρισης των επενδυτικών σχεδίων του ν. 3299 του 2014 και του ν. 3908 του 2011, όπως οι διοικητικοί έλεγχοι επενδυτικών σχεδίων και η σύνταξη εισηγήσεων για την ολοκλήρωση και έναρξη της παραγωγικής λειτουργίας των επενδυτικών σχεδίων, ώστε να είναι δυνατή η ταχύτερη διεκπεραίωση του σχετικού φόρτου εργασίας στις αρμόδιες υπηρεσίες εφαρμογής των αναπτυξιακών νόμων.

Με τη ρύθμιση αυτή, σε συνδυασμό με την εν εξελίξει διεύρυνση των Εθνικών Μητρώων Πιστοποιημένων Αξιολογητών και Ελεγκτών, η οποία θα έχει ολοκληρωθεί εντός του επόμενου μήνα, πιστεύουμε ότι θα επιτευχθεί επιτέλους, η αποσυμφόρηση των εκκρεμοτήτων των προηγούμενων αναπτυξιακών νόμων, προκειμένου να μπορούν να τηρούνται με συνέπεια, οι προβλεπόμενες προθεσμίες και τα επιχειρηματικά πλάνα των ενισχυόμενων επενδυτών.

Το παρόν νομοσχέδιο, περιλαμβάνει επίσης ρυθμίσεις για την Ενιαία Ανεξάρτητη Αρχή Δημοσίων Συμβάσεων, ώστε να αντιμετωπιστούν θέματα που προκύπτουν, λόγω της πρόσφατης μεταβολής του θεσμικού πλαισίου για τις Δημόσιες Συμβάσεις, αλλά και για την ενίσχυση της εύρυθμης λειτουργίας της Αρχής.

Ακολούθως, επιχειρείται η διόρθωση σειράς λαθών που διαπιστώθηκε ότι υπεισήλθαν στις διαδοχικές επεξεργασίες του ν. 4412 του 2016, άρθρο Α 147, και οι οποίες για λόγους ασφαλείας δικαίου, κρίνεται σκόπιμο να επιλυθούν, δια της νομοθετικής οδού, ενώ αποσαφηνίζονται ερμηνευτικά ζητήματα που διαπιστώθηκε ότι γεννήθηκαν μετά τη θέσπιση του σχετικού νόμου.

Τέλος, ας σημειωθεί ότι υπό το πρίσμα της καλής Νομοθέτησης και της ασφάλειας δικαίου, συναθροίστηκε των συστάσεων του ΟΟΣΑ, επιχειρείται με τις ρυθμίσεις του παρόντα νόμου η κατάργηση μιας σειράς Διατάξεων, οι οποίες, έχοντας καταστεί ανενεργές, είναι άνευ αντικειμένου, είτε λόγω μεταγενέστερης διαφορετικής νομοθετικής ρύθμισης, είτε λόγω μεταβολής των πραγματικών συνθηκών που επέβαλαν και δικαιολογούσαν την τότε νομοθέτηση τους.

(Συνέχεια ομιλίας, κ. ΔΗΜΟΥ ΠΑΠΑΔΗΜΗΤΡΙΟΥ, Υπουργού Οικονομίας και Ανάπτυξης)

Καταλήγοντας, θεωρούμε ότι συνολικά το νομοσχέδιο συμβάλλει στην καλύτερη λειτουργία της αγοράς, την άρση αδικαιολόγητων εμποδίων στον ανταγωνισμό και τη μείωση των διοικητικών βαρών, ιδίως για μικρομεσαίες επιχειρήσεις. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε κι εμείς τον κ. Υπουργό. Για να ειδοποιηθούν οι φορείς σας διαβάζω, τελικά καταλήξαμε σε μια λίστα 10 φορέων: ΕΣΕΕ, Κεντρική Ένωση Επιμελητηρίων Ελλάδος, Ομοσπονδία Αρτοποιών, Συντεχνία Αρτοποιών Αττικής, - αυτή είναι πρόταση δική μου -, Ένωση Νέων Αγροτών, ΣΕΒ, ΓΣΕΒΕΕ, Φορέας Ελληνικών Επιχειρήσεων Εξαγωγών και Διακίνησης Φρούτων, ΚΕΠΕ, Σύνδεσμος Εφημεριδοπωλών.

ΟΔΥΣΣΕΑΣ ΚΑΝΣΤΑΝΤΙΝΟΠΟΥΛΟΣ: Κυρία Πρόεδρε, συγνώμη. Εσείς προτείνατε ακόμη έναν, τους αρτοποιούς. Να φέρουμε δύο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς, δεν σας έδωσα το λόγο κ. Κωνσταντινόπουλε. Παρακαλώ! Εάν θέλετε να δούμε τον Κανονισμό της Βουλής, μιλά για 6 φορείς στην αρμοδιότητα του Προέδρου. Καλέσαμε την Ένωση Νέων Αγροτών.

ΟΔΥΣΣΕΑΣ ΚΑΝΣΤΑΝΤΙΝΟΠΟΥΛΟΣ: Τη ΜΟΔ, γιατί δε θέλετε να την καλέσετε; Γιατί συμβαίνουν χιλιάδες θέματα στο Υπουργείο. Θέλετε να προστατέψετε τον κ. Υπουργό απ’ αυτά που συμβαίνουν στο Υπουργείο;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, καταρχάς δεν κάνουμε διάλογο. Κάνατε ένα ερώτημα.

ΟΔΥΣΣΕΑΣ ΚΑΝΣΤΑΝΤΙΝΟΠΟΥΛΟΣ: Θέλετε να προστατέψετε τον κ. Υπουργό και δεν θέλετε την ΜΟΔ εδώ; Τους εργαζόμενους της ΜΟΔ; Για τις αποφάσεις που παίρνει ο κ. Υπουργός;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μην δημιουργείτε ένταση. Είπαμε για 5 φορείς και φτάσαμε τους 10.

ΟΔΥΣΣΕΑΣ ΚΑΝΣΤΑΝΤΙΝΟΠΟΥΛΟΣ: Κυρία Πρόεδρε, σας προτείνουμε να έρθει Σύλλογος των Εργαζομένων της ΜΟΔ. Νομίζω ότι ο κ. Υπουργός ξέρει πάρα πολύ καλά τι συμβαίνει αυτή τη στιγμή, θα έχει ενδιαφέρον, γιατί τα έχει ακούσει και ο ίδιος, να ακούσουμε και εδώ στην Ελληνική Βουλή τι συμβαίνει στη ΜΟΔ, εάν υπάρχει αξιοκρατία, αξιολόγηση κι εάν ο κ. Υπουργός, ο Καθηγητής του εξωτερικού, δέχεται να γίνονται όλα αυτά που συμβαίνουν σήμερα στη ΜΟΔ. Είναι πολύ σημαντικό και σας ζητάμε να έρθει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, τελειώσατε, σας είδαν, γιατί είναι απευθείας η μετάδοση αυτή τη στιγμή.

ΟΔΥΣΣΕΑΣ ΚΑΝΣΤΑΝΤΙΝΟΠΟΥΛΟΣ: Επί 4 χρόνια παίζατε θέατρο, τώρα στεναχωρηθήκατε;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είπαμε για 5 φορείς και καλούμε 10 και γνωρίζετε πάρα πολύ καλά και το λέω, από τους 18 φορείς που ακούστηκαν υπάρχει η δυνατότητα γραπτών υπομνημάτων να έρθουν στην Επιτροπή μας. Το λόγο έχει ο κ. Σταϊκούρας, για μισό λεπτό παρακαλώ.

ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ): Νομίζω ότι από τη στιγμή που μπήκαμε σε μία λογική να κληθούν φορείς, παρά το γεγονός ότι το νομοσχέδιο έχει τη μορφή του κατεπείγοντος και πάνω από ένα κόμματα είπαν να κληθεί η ΜΟΔ, μεταξύ των οποίων και η Αξιωματική Αντιπολίτευση που το έθεσε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εσείς το ΚΕΠΕ προτείνατε.

ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ): Όχι, είπα και τη ΜΟΔ. Θεωρώ ότι θα μπορούσαμε να καλέσουμε τη ΜΟΔ, δεν υπάρχει θέμα για έναν φορέα, έχετε καλέσει τόσους.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Λοιπόν, 10 φορείς έχουν κληθεί, να καλέσουμε και τη ΜΟΔ. Το λόγο έχει η κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια τους ΣΥΡΙΖΑ): Θα προσπαθήσω, κυρία Πρόεδρε, να είμαι συνεπής στον χρόνο, αν και τα άρθρα που είναι μέσα στο νομοσχέδιο είναι αρκετά.

Κύριε Υπουργέ, καλή δύναμη στο έργο σας και καλή επιτυχία.

Κυρίες και κύριοι συνάδελφοι, τον τελευταίο καιρό έχει ενταθεί ιδιαίτερα η συζήτηση που αφορά στο επιχειρείν και τις επενδύσεις στη χώρα μας, μια αναγκαία συζήτηση, η οποία, όμως, περιορίζεται συνήθως στο δημοσιονομικό ή φορολογικό επίπεδο.

Ωστόσο, σε συνεχείς διαβουλεύσεις με τον κόσμο ή φορείς της αγοράς, οι ίδιοι θέτουν διαφορετικά ζητήματα ως προτεραιότητα, όπως η απλοποίηση διαδικασιών αδειοδοτήσεων, η μείωση της γραφειοκρατίας και του κόστους, η διαφάνεια και η απλοποίηση του νομοθετικού πλαισίου.

Να σημειώσουμε ότι, ενώ τα προηγούμενα χρόνια είχαμε κυβερνήσεις, οι οποίες ακόμη και σήμερα παρουσιάζονται ως φιλικές στο επιχειρείν, επί δεκαετίας όχι μόνο δεν είδαμε σημαντικά βήματα εκσυγχρονισμού του επιχειρηματικού περιβάλλοντος, αλλά, αντίθετα αντιμετωπίζουμε την παθογένεια της γιγαντωμένης γραφειοκρατίας που γεννά διαπλοκή, ανισότητα, εξαρτήσεις, υψηλό κόστος και αποτρεπτικό παράγοντα για τους επαγγελματίες.

(Συνέχεια ομιλίας, κυρίας Αναστασίας Γκαρά, Εισηγήτριας του ΣΥ.ΡΙΖ.Α.)

Μόνο την τελευταία δεκαετία έχουν δαπανηθεί εκατομμύρια ευρώ για τη ψηφιοποίηση και σύνδεση των δημοσίων υπηρεσιών, ωστόσο μόνο τους τελευταίους μήνες έχουμε δει να υλοποιούνται και να λειτουργούν οι ψηφιακές πλατφόρμες των υπηρεσιών αυτών. Ρυθμίζοντας με σταθερά βήματα αυτές τις χρόνιες παθογένειες, εκσυγχρονίζεται το σύστημα, αλλά και το επιχειρηματικό περιβάλλον με τη δεδομένη βούληση αυτής της Κυβέρνησης να γυρίσουμε σελίδα, στο πλαίσιο αρχών που ανέφερα παραπάνω, προχωράμε στην εισαγωγή και συζήτηση του παρόντος νομοσχεδίου, φέρνοντας καινοτομίες, αλλά και ρυθμίσεις στην αγορά, προστατεύοντας τους καταναλωτές, αλλά και τους επαγγελματίες και απλοποιώντας το νομοθετικό πλαίσιο.

Συζητείται, λοιπόν, σήμερα στην Επιτροπή Παραγωγής και Εμπορίου το νομοσχέδιο για την απλοποίηση των διαδικασιών σύστασης επιχειρήσεων, την άρση κανονιστικών εμποδίων στον ανταγωνισμό και λοιπές διατάξεις, του Υπουργείου Οικονομίας και Ανάπτυξης. Το παρόν νομοσχέδιο μαζί με το νομοσχέδιο για την άσκηση της οικονομικής δραστηριότητας, το οποίο συζητείται ταυτοχρόνως στις Επιτροπές μας, αποτελούν δύο σημαντικά σχέδια νόμου, τα οποία εισάγουν απαραίτητες ρυθμίσεις και καινοτομίες για την άσκηση οικονομικής δραστηριότητας στη χώρα.

Το παρόν νομοσχέδιο απαρτίζεται από τρία μέρη. Στο πρώτο συμπεριλαμβάνονται οι διατάξεις για την απλοποίηση της διαδικασίας σύστασης των επιχειρήσεων, στο δεύτερο εισάγονται ρυθμίσεις που θα συμβάλουν στην άρση των κανονιστικών εμποδίων στον ανταγωνισμό, με θετικές διατάξεις για τους φούρνους, τη μετατροπή από ομόρρυθμες σε ετερόρρυθμες επιχειρήσεις και στο κανονιστικό πλαίσιο προσφορών, ενώ περιλαμβάνονται και διατάξεις για τον αναπτυξιακό νόμο και νομοτεχνικές βελτιώσεις για το πλαίσιο δημοσίων συμβάσεων.

Το τρίτο μέρος αφορά σε νομοτεχνικές βελτιώσεις ισχυόντων νόμων που σχετίζονται με την συμμετοχή στο μητρώο εμπόρων αγροτικών προϊόντων, την κινηματογραφική παραγωγή, τα μέσα μαζικής ενημέρωσης και τα φαρμακεία, καθώς και με τη διεύρυνση κύκλου εργασιών των φορτηγών αυτοκινήτων. Πιο συγκεκριμένα, ο βασικός στόχος του νομοσχεδίου αυτού είναι να βελτιώσει και να εξελίξει τον θεσμό των υπηρεσιών μιας στάσης που καθιερώθηκε με τον ν. 3853/2010, εισάγοντας όμως μια μεγάλη καινοτομία, την ηλεκτρονική υπηρεσίας μιας στάσης, καινοτομία, η οποία δεν έχει εφαρμοστεί ακόμα και σε πολλές χώρες της Ευρώπης. Οι υπηρεσίες μιας στάσης ορίστηκαν, ως αρμόδιες για την έναρξη, τη διεκπεραίωση και ολοκλήρωση των διαδικασιών σύστασης ομόρρυθμων και ετερόρρυθμων εταιρειών, εταιρειών περιορισμένης ευθύνης και ανωνύμων εταιρειών, δηλαδή, για όλες τις ενέργειες που απαιτούνται για την κτήση νομικής προσωπικότητας, αλλά και τη λήψη φορολογικής προσωπικότητας και έχουν ως βασικό τους σκοπό τη μείωση του χρόνου και του κόστους σύστασης εταιρειών.

Με το παρόν σχέδιο νόμου αντικαθίσταται, ουσιαστικά, ο προηγούμενος νόμος και επιχειρείται η διευκόλυνση και η απλοποίηση της διαδικασίας σύσταση επιχειρήσεων με τη βασική διαφορά πως θεσπίζεται για πρώτη φορά η εξ αποστάσεως σύσταση επιχειρήσεων μέσω ηλεκτρονικής πλατφόρμας. Το βάρος της γραφειοκρατίας αποτελεί και τη χώρα μας ένα σοβαρό μειονέκτημα και την επιχειρηματικότητα και την εμπορική δραστηριότητα και με το παρόν νομοσχέδιο συμβάλλουμε δραστικά στη μείωση των πολύπλοκων διαδικασιών της υπάρχουσας διαδικασίας ίδρυσης, προχωράμε στην ψηφιοποίηση και σύνδεση των εμπλεκόμενων υπηρεσιών και αυξάνουμε τη διασφάλιση του δημόσιου συμφέροντος με τις αποτελεσματικότερες μορφές ελέγχου που εισάγουμε. Κοινώς, ένας επαγγελματίας συμπληρώνοντας μια ηλεκτρονική φόρμα απ' όπου και αν βρίσκεται στον κόσμο, θα μπορεί να ιδρύσει επιχειρήσει σε μια μέρα, με μικρό κόστος και χωρίς τη φυσική του παρουσία.

Εκτός όμως από την ηλεκτρονικοποίηση των υπηρεσιών μιας στάσης, εισάγεται μια εξίσου σημαντική καινοτομία, καθώς με τις διατάξεις του άρθρου 2, καταργείται η υποχρεωτικότητα του συμβολαιογραφικού εγγράφου κατά τη διαδικασία σύστασης των Ανωνύμων Εταιρειών και των ΕΠΕ, γεγονός που επιφέρει σημαντική μείωση του κόστους για τους ενδιαφερόμενους. Δεδομένων των θετικών αποτελεσμάτων του θεσμού των υπηρεσιών μιας στάσης με τη ψήφιση του προηγούμενου νόμου, οφείλουμε να υπογραμμίσουμε πως το σχέδιο νόμου που συζητάμε σήμερα ουσιαστικά εξελίσσουμε το θεσμό, καθώς δίνεται πλέον η ευέλικτη λύση με την έκδοση των απαραίτητων Υπουργικών Αποφάσεων να διευρύνεται το πεδίο εφαρμογής των υπηρεσιών μιας στάσης είτε με την υπαγωγή και άλλων υπόχρεων καταχώρησης είτε προαιρετικά εγγραφόμενων στο ΓΕΜΗ είτε με την έναρξη νέων αρμοδιοτήτων ως προς τις διαδικασίες συστάσεις και τις εταιρικές πράξεις.

Με την πρόβλεψη αυτή μειώνεται σημαντικά ο χρόνος που θα χρειαζόταν για να νομοθετηθεί η υπαγωγή των άνω περιπτώσεων υπόχρεων καταχώρησης στο ΓΕΜΗ, καθώς η διαδικασία θα ολοκληρώνεται μόλις μελετηθούν από τα αρμόδια Υπουργεία οι σχετικές παράμετροι. Ας δούμε, όμως, πιο αναλυτικά τι προβλέπει στις διατάξεις του νομοσχεδίου, το παρόν σχέδιο νόμου αναφέρεται σε κάθε φυσικό ή νομικό πρόσωπο ή ομάδα προσώπων που επιθυμεί να ιδρύσει προσωπική ή κεφαλαιουχική εταιρία, εκτός από τις εταιρίες, η σύσταση των οποίων απαιτεί ειδική νομοθεσία και έγκριση από Διοικητικές Αρχές. Ως υπηρεσίες μιας στάσης ορίζονται οι αρμόδιες υπηρεσίες ΓΕΜΗ των Επιμελητηρίων και ο Συμβολαιογράφος που συντάσσει το συμβολαιογραφικό έγγραφο σύστασης. Ως ηλεκτρονική υπηρεσία μίας στάσης ορίζεται μια ψηφιακή πλατφόρμα ηλεκτρονικής υποβολής και διαχείρισης αιτήσεων, μέσω του διαδικτυακού τόπου του ΓΕΜΗ, την οποία χρησιμοποιούν οι ιδρυτές χωρίς την εμπλοκή των υπηρεσιών μιας στάσης.

(Συνέχεια ομιλίας κυρίας Αναστασίας Γκαρά, Εισηγήτριας του ΣΥΡΙΖΑ)

Η συγκεκριμένη διάταξη αποτελεί μια από τις βασικότερες καινοτομίες του νομοσχεδίου, καθώς για πρώτη φορά οι ενδιαφερόμενοι θα μπορούν ταυτοποιώντας τα στοιχεία τους μέσω της διαδικασίας e-id του κανονισμού 910/2014 είτε μέσω των κωδικών πρόσβασης στο TaxisNet, να ακολουθούν ηλεκτρονικά την πορεία της σύστασης της εταιρείας.

Αντιλαμβανόμαστε πως η πλέον απλή και προσιτή διαδικασία σύστασης της εταιρίας, χωρίς να απαιτεί όλες αυτές τις χρονοβόρες και ατέλειωτες διαδικασίες του παρελθόντος, αυτόματα ενισχύει τη λογική πως ο υπεύθυνος επιχειρηματίας είναι σε θέση, ακολουθώντας τα προβλεπόμενα πάντα και προσκομίζοντας τα απαραίτητα δικαιολογητικά να προχωρά ο ίδιος στη σύσταση της εταιρείας του, χωρίς μεσάζοντες ή υπηρεσιακούς παράγοντες, χωρίς ατέλειωτες διοικητικές λειτουργίες και καθυστερήσεις, χωρίς να χρειάζεται καν η φυσική του παρουσία στις αρμόδιες ΔΟΥ είτε στα ασφαλιστικά ταμεία.

Ο υπόχρεος συμπληρώνοντας μια σειρά πεδίων λαμβάνει σε πραγματικό χρόνο τη σύσταση της επιχείρησης του, χωρίς την παρεμβολή φυσικού προσώπου. Όλα τα έγγραφα που αποτελούν προϋπόθεση για τη νομική υπόσταση μιας εταιρείας θα αποδίδονται ηλεκτρονικά στον ενδιαφερόμενο, με βάση την πλήρως ηλεκτρονικοποιημένη διαδικασία υποβολής αίτησης και ελέγχου. Μετά τη συμπλήρωση της ηλεκτρονικής φόρμας, ο επαγγελματίας θα λαμβάνει ΑΦΜ, κλειδάριθμο για το TaxisNet και αυτόματη εγγραφή στον ασφαλιστικό του φορέα .

Θα πρέπει να τονίσουμε πως με τη ισχυροποίηση του θεσμού και κυρίως στην περίπτωση που η σύσταση της εταιρείας γίνει μέσω ηλεκτρονικής φόρμας θα μειωθεί εξαιρετικά το κόστος και ο χρόνος σύστασης των εταιρειών. Αφενός οι ενδιαφερόμενοι, εφόσον επιλέξουν τη σύσταση της εταιρείας τους μέσω του πρότυπου κανονισμού, θα εξοικονομούν τις αμοιβές των συμβολαιογράφων για τα συμβολαιογραφικά έγγραφα, που πολλές φορές αγγίζουν τα 800 ή 1000 ευρώ. Αφετέρου, εάν ολοκληρώσουν τη διαδικασία της σύστασης μέσω της ηλεκτρονικής πλατφόρμας θα έχουν έκπτωση στο γραμμάτιο ενιαίου κόστους σύστασης κατά 70% του ποσού. Προβλέπεται δε 15% για τις προσωπικές εταιρείες και 21% για τις κεφαλαιουχικές, ενώ τώρα προβλέπονται 50 € και 70 € αντίστοιχα.

Αξίζει να σημειωθεί πως σημαντική μείωση θα επιφέρει και η κατάργηση του παραβόλου προελέγχου επωνυμίας, αλλά και η διάταξη που προβλέπει δωρεάν σύσταση για το πρώτο έτος εφαρμογής. Τον πρώτο χρόνο, δηλαδή, από την πλήρη εφαρμογή του ηλεκτρονικού συστήματος ο επαγγελματίας απαλλάσσεται από την καταβολή του γραμματίου ενιαίου κόστους σύστασης. Με τον τρόπο αυτόν δημιουργούνται προϋποθέσεις προσέλκυσης περισσότερων δυνητικών υπόχρεων στη νέα ηλεκτρονική υπηρεσία, δημιουργώντας ένα φιλικό, ισότιμο και διαφανές επιχειρηματικό περιβάλλον.

Μια ακόμα σημαντική αλλαγή που προβλέπεται με την καταβολή του γραμματίου ενιαίου κόστους σύστασης με τη διαδικασία της ηλεκτρονικής φόρμας, θα αποδίδεται απευθείας στον κρατικό προϋπολογισμό και όχι στα ταμεία των επιμελητηρίων, όπως προβλεπόταν μέχρι τώρα για το τέλος πληρωμής των υπηρεσιών του ΓΕΜΗ.

Στο δεύτερο μέρος του παρόντος νομοσχεδίου, προβλέπονται διατάξεις αρμοδιότητας του Υπουργείου Οικονομίας και Ανάπτυξης για την άρση κανονιστικών εμποδίων στον ανταγωνισμό και στο χονδρικό εμπόριο. Παράλληλα, τροποποιούνται μια σειρά διατάξεων για τον αναπτυξιακό νόμο και για την ενιαία, ανεξάρτητη αρχή δημοσίων συμβάσεων, για λόγους ασφαλείας δικαίου.

Συγκεκριμένα, τροποποιούνται και συμπληρώνονται οι διατάξεις του νόμου σχετικά με τις προσωπικές εταιρείες παρέχοντας εφεξής την δυνατότητα μετατροπής μιας ομόρρυθμης εταιρείας σε ετερόρρυθμη, ικανοποιώντας με αυτό τον τρόπο ένα πάγιο αίτημα των επαγγελματιών, δημιουργώντας ευελιξία στην επιχειρηματική δραστηριότητα.

Στη συνέχεια, θέτοντας σε εφαρμογή μια σειρά διορθωτικών διατάξεων θεσμοθετούμε για πρώτη ώρα την υποχρέωση σαφούς αναγραφής της αρχικής και της νέας μειωμένης τιμής των προϊόντων που διατίθενται σε προσφορά, καθώς επίσης και τη δυνατότητα που δίνεται στην κάθε περιφερειακή ενότητα να ορίζει ανά δύο χρόνια μια περίοδο προσφορών κατά την οποία επιτρέπεται η προσφορά του συνόλου των ειδών που διαθέτει κάθε κατάστημα.

Επιπλέον, παραμένει ο περιορισμός, σύμφωνα με τον οποίο δεν επιτρέπει την προσφορά ειδών, των οποίων η ποσότητα υπερβαίνει το 50% του συνόλου των ειδών που διαθέτει κάθε κατάστημα.

Μια ιδιαίτερα σημαντική ρύθμιση είναι η εισαγωγή της έννοιας του παραδοσιακού άρτου και του παραδοσιακού φούρνου ή αρτοποιείου. Με τη ρύθμιση αυτή διορθώνουμε λάθη των προηγούμενων κυβερνήσεων που είχαν προκαλέσει στους αρτοπαραγωγούς σοβαρές απώλειες εισοδημάτων με την εξίσωση του παραδοσιακού άρτου με τα προψημένα ή κατεψυγμένα αρτοπαρασκευάσματα.

Με τις παρούσες διατάξεις προβλέπεται η ανάδειξη του άρτου που παράγεται στα πλαίσια μιας ενιαίας διαδικασίας από φρέσκες πρώτες ύλες σε διακριτό προϊόν, σε αντίθεση με τα όσα ισχύουν σήμερα. Εκτός αυτού, καθιερώνεται η δυνατότητα της χρήσης των όρων «παραδοσιακός αρτοποιός», «παραδοσιακό αρτοποιείο» και «παραδοσιακός φούρνος», αποκλειστικά από τους αρτοποιούς που πωλούν μεταξύ άλλων αρτοπαρασκευάσματα και αρτοσκευάσματα αυτού του τύπου.

(Συνέχεια ομιλίας, κυρίας ΑΝΑΣΤΑΣΙΑΣ ΓΚΑΡΑ, Εισηγήτριας του ΣΥ.ΡΙΖ.Α.)

Στη συνέχεια, στο κεφάλαιο Β΄ του μέρους αυτού συμπεριλαμβάνεται μια σειρά νομοθετικών διατάξεων και κανονιστικών πράξεων με τις οποίες επιδιώκεται η άρση αμφιβολιών σχετικά με την ισχύ ή μη παρελθόντων νόμων. Έτσι, με τις προτεινόμενες ρυθμίσεις διασαφηνίζονται, καταρχήν, τεχνικής φύσεως ζητήματα του νέου αναπτυξιακού νόμου για την καλύτερη υλοποίηση των ρυθμίσεων του. Οφείλω να επισημάνω το γεγονός ότι ήδη έχουν ενεργοποιηθεί 4 καθεστώτα του αναπτυξιακού νόμου με την έκδοση των σχετικών αποφάσεων προκήρυξης, διαψεύδοντας επανειλημμένες καταστροφολογικές προβλέψεις της Αντιπολίτευσης για τη μη έγκαιρη ενεργοποίηση των καθεστώτων του νέου αναπτυξιακού νόμου. Ήδη τα στοιχεία που έχουμε δείχνουν ένα ιδιαίτερο ενδιαφέρον και κινητικότητα του επιχειρηματικού κόσμου.

Παράλληλα, με την αξιοποίηση της Μ.Ο.Δ. Α.Ε. σε συγκεκριμένες διαδικασίες διαχείρισης των επενδυτικών σχεδίων των παλαιότερων επενδυτικών νόμων, σε συνδυασμό με την εν εξελίξει διεύρυνση των μητρώων αξιολογητών και ελεγκτών, γίνεται ουσιαστική προσπάθεια αποσυμφόρησης της υπηρεσίας από τις χρονικές εκκρεμότητες και ταχύτερης διεκπεραίωσης των διαδικασιών ελέγχου και εκταμίευσης. Επίσης, με σεβασμό στην αρχή της αναλογικότητας, αυστηροποιείται το θεσμικό πλαίσιο για τις περιπτώσεις χρήσης μη νόμιμων εικονικών παραστατικών από τους φορείς των επενδυτικών σχεδίων, ενώ εναρμονίζεται ο αυστηρότερος τρόπος αντιμετώπισης του ζητήματος της κάλυψης της ιδίας συμμετοχής από τους παλαιότερους νόμους με τις διατάξεις του νέου αναπτυξιακού, ο οποίος, εισακούγοντας τις ανάγκες του επιχειρηματικού κόσμου, υιοθέτησε πιο ευρείας αντίληψης ρυθμίσεις για το ζήτημα αυτό. Με συγκεκριμένη διάταξη, επίσης, επισπεύδονται οι διαδικασίες χορήγησης των σχεδίων σε πληγείσες περιοχές ή περιοχές που δέχονται προσφυγικές ροές.

Στη συνέχεια του νομοσχεδίου ρυθμίζονται ζητήματα λειτουργίας της Ενιαίας Ανεξάρτητης Αρχής Δημοσίων Συμβάσεων, όπως η πρόσβασή της στο Ολοκληρωμένο Πληροφοριακό Σύστημα της διοικητικής δικαιοσύνης και στο Ελεγκτικό Συνέδριο, ώστε να διευκολύνεται η άσκηση των αρμοδιοτήτων της και, επιπλέον, προστίθεται η θέση βοηθού νομικού συμβούλου, ώστε να επικουρεί γνωμοδοτικά το νομικό τμήμα της Αρχής και να επιλύονται ζητήματα που προκύπτουν με την εκδίκαση των υποθέσεων. Εισάγονται, επιπλέον, οι νομοθετικές διορθώσεις στον ν.4412/2016 για τις δημόσιες συμβάσεις.

Στο Γ΄ μέρος του νομοσχεδίου, με τα άρθρα 26 έως 28, εισάγονται νομοτεχνικές βελτιώσεις που συμβάλλουν και αυτές στην απλούστευση των εμπορικών και επιχειρηματικών δραστηριοτήτων και άπτονται του Υπουργείου Αγροτικής Ανάπτυξης. Ουσιαστικά, καταργούνται διατάξεις που αφορούν στην ταξινόμηση των φορτηγών αυτοκινήτων μέχρι 8 τόνους για τους μελισσοκόμους και θεσμοθετούνται διατάξεις για την αγορά, τη χρήση και τον έλεγχο των βιοκτόνων και φυτοπροστατευτικών φαρμάκων.

Σημαντική, ωστόσο, διάταξη για εμάς αποτελεί η κατάργηση της υποχρέωσης κατάθεσης εγγυητικής επιστολής για τους εμπόρους αγροτικών προϊόντων ως προϋπόθεση για την εγγραφή τους στο Ενιαίο Μητρώο Εμπόρων Αγροτικών Προϊόντων, Εφοδίων και Εισροών. Η συγκεκριμένη διάταξη αποτελούσε για μεγάλο χρονικό διάστημα πάγιο αίτημα των εμπόρων, καθώς η απαίτηση της εγγυητικής επιστολής που ίσχυε από το 2012 δυσχέραινε τις διαδικασίες εξασφάλισής τους από τα τραπεζικά ιδρύματα, κυρίως λόγω της κρίσιμης οικονομικής κατάστασης των τελευταίων ετών, ενώ το ύψος της εγγυητικής δεν μπορούσε να εξασφαλίσει την εξόφληση των παραγωγών και αυτό δημιουργούσε ιδιαίτερα προβλήματα στην εύρυθμη συνεργασία τους. Ακολούθως, εισάγονται διατάξεις του Υπουργείου Υποδομών και Μεταφορών, οι οποίες αφορούν κυρίως σε αναδιατύπωση ρυθμίσεων με σκοπό τη διευκόλυνση της δραστηριότητας των φορτηγών αυτοκινήτων ιδιωτικής χρήσης.

(Συνέχεια ομιλίας, κ. ΑΝΑΣΤΑΣΙΑΣ ΓΚΑΡΑ, Εισηγήτριας του ΣΥΡΙΖΑ)

Κυρίως εφαρμόζονται συστάσεις, οι οποίες διευρύνουν τους όρους χρήσης των φορτηγών ιδιωτικών αυτοκινήτων όσον αφορά την επαγγελματική και μισθωτική σχέση μεταξύ των φορτηγών ιδιωτικής χρήσης μεταφοράς προϊόντων και των επιχειρήσεων και επαναπροσδιορίζονται οι προϋποθέσεις της νόμιμης κυκλοφορίας τους, καθώς και η εργασιακή σχέση οδηγών των φορτηγών και μεταφορικής εταιρείας. Τέλος, καταργούνται μια σειρά διατάξεων που αφορούν στην παραγωγή κινηματογραφικών έργων και τη βιομηχανία του κινηματογράφου, οι οποίες θεωρούνται αναγκαίες για την απλοποίηση και την κωδικοποίηση του ισχύοντος θεσμικού πλαισίου.

Συγκεκριμένα, απαλείφεται ο χρονικός περιορισμός της διάθεσης του 0,75% καταβολή ποσού ως διαφημιστικού χρόνου για τις εταιρείες συνδρομητικής τηλεόρασης και επιβάλλεται η ισονομία με τους ιδιωτικούς τηλεοπτικούς σταθμούς, οι οποίοι μπορούν χωρίς κανένα χρονικό περιορισμό να αποδίδουν στο Ελληνικό Κέντρο Κινηματογράφου το ποσό προς επένδυση διαφημιστικού χρόνου. Αίρεται επομένως, αυτή η άνιση μεταχείριση μεταξύ των δύο υπόχρεων και συμβάλουν έτσι ισομερώς στην ενίσχυση της ελληνικής κινηματογραφίας.

Μετά και την αναλυτική παρουσίαση των διατάξεων που εισάγονται με το παρόν νομοσχέδιο, καλούμε τους συναδέλφους να υπερψηφίσουν το σχέδιο νόμου, καθώς εισάγονται κυρίως θετικές και βελτιωτικές διατάξεις που αφορούν στον επαγγελματικό κυρίως κόσμο της χώρας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταϊκούρας.

ΧΡΗΣΤΟΣ ΣΤΑΪΚΟYΡΑΣ (Εισηγητής της ΝΔ): Κυρίες και κύριοι συνάδελφοι, το υπό συζήτηση σχέδιο νόμου, συνιστά μια συρραφή άσχετων μεταξύ τους διατάξεων μνημονιακών και μη- το τονίζω για να μην επικαλείται η κυβέρνηση το Μνημόνιο πάντα- χωρίς αλληλουχία, εσωτερική συνοχή και συνεκτικότητα. Για το λόγο αυτό και δεν υπάρχει όπως είθισται μια συνοπτική αιτιολογική έκθεση για το σύνολο του νομοσχεδίου. Υπάρχουν μόνο για επιμέρους διατάξεις. Φαινομενικά, σκοπός της κυβέρνησης είναι η ολοκλήρωση έστω και η πολύμηνη καθυστέρηση κάποιων μνημονιακών προαπαιτουμένων.

Η Κυβέρνηση όμως, η οποία σέρνεται να υλοποιήσει κάποιες λίγες αλλαγές, που ενισχύουν την επιχειρηματικότητα και τονώνουν την ανταγωνιστικότητα της οικονομίας. Και αυτό γιατί κυρίως λόγω των ιδεοληψιών της δεν τις πιστεύει. Έτσι με το παρόν σχέδιο νόμου, τι γίνεται; Τέσσερα σημεία θα αναδείξω και τέσσερα στοιχεία θα στοιχειοθετήσω.

Πρώτον, καταρρέουν μύθοι και αναδεικνύονται οι «οβιδιακές μεταμορφώσεις» της κυβέρνησης. Δεύτερον, αναδεικνύονται οι προεκλογικές ψευδαισθήσεις και οι μετεκλογικές αυταπάτες της κυβέρνησης. Τρίτον, επιβεβαιώνεται η κωλυσιεργία και η αλλεργία της κυβέρνησης στην υλοποίηση διαρθρωτικών αλλαγών. Τέταρτον, αποτυπώνεται η προχειρότητα και τα γονατογραφήματα της κυβέρνησης.

Συγκεκριμένα, πρώτον, όπως είπα στο σχέδιο νόμου καταρρέουν μύθοι και αναδεικνύονται οι «οβιδιακές μεταμορφώσεις» της κυβέρνησης. Θυμίζουμε ότι τον Απρίλιο του 2014, η Βουλή ψήφισε την περίφημη εργαλειοθήκη του ΟΟΣΑ. Τότε, ο ΣΥΡΙΖΑ την πολέμησε λυσσαλέα. Ο κ. Τσίπρας ως Αρχηγός της Αξιωματικής Αντιπολίτευσης στις 30 Μαρτίου 2014, την είχε χαρακτηρίσει ως το «σχοινί με το οποίο θα κρεμαστούμε». Ενώ αργότερα, ως Πρωθυπουργός στις 18 Μαρτίου του 2015, κατηγόρησε τον κ. Χατζηδάκη ότι υπέκλεψε τη σφραγίδα του ΟΟΣΑ.

Στο ίδιο μήκος κύματος στις 10 Φεβρουαρίου του 2015, ο σημερινός Υπουργός Οικονομικών, κατά τη διάρκεια προγραμματικών δηλώσεων της Κυβέρνησης δήλωνε τα ίδια και προσέθετε «πράγματι, είναι εδώ ο ΟΟΣΑ και θα συζητήσουμε αλλά δεν θα συζητήσουμε την εργαλειοθήκη». Το σχέδιο νόμου έχει τίτλο εργαλειοθήκη. Τελικά, η σημερινή κυβέρνηση όχι μόνο εφάρμοσε και τα υπόλοιπα μέτρα της εργαλειοθήκης του ΟΟΣΑ που δεν είχαμε εφαρμόσει εμείς, όχι μόνο προχώρησε και στην υλοποίηση της εργαλειοθήκες νούμερο ΙΙ, αλλά σήμερα εισάγει προς συζήτηση διατάξεις από την εργαλειοθήκη ΙΙΙ του ΟΟΣΑ που παρήγγειλε η κυβέρνηση από τα ίδια στελέχη του ΟΟΣΑ που δούλεψαν και για τις προηγούμενες κυβερνήσεις. Εκεί δηλαδή, που υποστήριζε ότι θα γκρεμίσει τις εργαλειοθήκες του ΟΟΣΑ, σήμερα κτίζει και άλλες. Αλλά είναι προφανές τι να περιμένει κανένας από μια κυβέρνηση που έχει ειδικότητα στις πιρουέτες.

(Συνέχεια ομιλίας κ. Χρήστου Σταϊκούρα, Εισηγητή της Νέας Δημοκρατίας)

Δεύτερον, στο σχέδιο νόμου αναδεικνύονται οι προεκλογικές ψευδαισθήσεις και οι μετεκλογικές αυταπάτες της Κυβέρνησης. Η Κυβέρνηση στην αιτιολογική της έκθεση, αντίθετα απ' ό,τι υποστήριξε η Εισηγήτρια του ΣΥΡΙΖΑ, αποδέχεται ότι ο θεσμός των υπηρεσιών μιας στάσης που νομοθετήθηκε από προηγούμενες κυβερνήσεις, όπως λέει, «απέδειξε την επιτυχία του και καθιερώθηκε στη συνείδηση των επιχειρηματιών».

Θέλω να τονίσω, ότι επειδή μιλάμε για τον ΟΟΣΑ και καλό θα ήταν κάποιος να διατρέξει και να αναζητήσει εκθέσεις του ΟΟΣΑ, η Ελλάδα ήταν παγκόσμια πρωταθλήτρια σε διαρθρωτικές αλλαγές και μάλιστα δύσκολες, κατά τον ΟΟΣΑ, την περίοδο 2013 - 2014. Επειδή η Εισηγήτρια του ΣΥΡΙΖΑ είπε ότι δεν έγιναν διαρθρωτικές αλλαγές, παγκόσμια πρωταθλήτρια, σύμφωνα με τον ΟΟΣΑ, που η Κυβέρνηση επικαλείται σήμερα στο σχέδιο νόμου.

Για το λόγο αυτό, η κατάργηση του υφιστάμενου νόμου και η αντικατάστασή του με τις προτεινόμενες διατάξεις γίνεται για επικοινωνιακούς και μόνο λόγους, αφού οι πρόσθετες θετικές ρυθμίσεις είναι περιορισμένες, ενώ πολλές προβλεπόμενες εξουσιοδοτικές πράξεις, σ' αυτές, αλλά και σε άλλες ρυθμίσεις του νομοσχεδίου που ακολουθούν, είναι γενικές και αόριστες. Δεν είναι, όμως, μόνο αυτό το σημείο, ας πάμε λίγο πιο κάτω.

Με άλλη ρύθμιση, η Κυβέρνηση αποδέχεται πλήρως νομοθετικές παρεμβάσεις του 2013 για τις αγορές προϊόντων, επεκτείνοντας μάλιστα τις προσφορές προϊόντων, υπό προϋποθέσεις, δηλαδή τις εκπτώσεις, καθ’ όλη τη διάρκεια του έτους, χωρίς δυνατότητα προηγούμενης γνωστοποίησης. Τα επαναστατικά λάβαρα κατά της συγκεκριμένης ρύθμισης κατέβηκαν.

Τρίτη διαπίστωση. Στο σχέδιο νόμου επιβεβαιώνεται η κωλυσιεργία και η αλλεργία της Κυβέρνησης στην υλοποίηση διαρθρωτικών αλλαγών. Εξηγούμαι. Αφού η σημερινή Κυβέρνηση, όπως ήδη είπα, μάζεψε άρον άρον τα σκοινιά, που ήταν για το κρέμασμα των στελεχών της προηγούμενης Κυβέρνησης, δεσμεύτηκε, με την υπογραφή του κ. Πρωθυπουργού, να προχωρήσει στην υλοποίηση συστάσεων της Εργαλειοθήκης του ΟΟΣΑ από τον Αύγουστο του 2015 και το επικαιροποίησε αυτό, μετά το τέλος της πρώτης αξιολόγησης, τον Ιούνιο του 2016.

Τι ακριβώς δεσμεύτηκε η Κυβέρνηση να κάνει, σύμφωνα με τα κείμενα αυτά;

Πρώτον, να μειώσει περαιτέρω το διοικητικό κόστος, μέσω των υπηρεσιών μιας στάσης, για τις επιχειρήσεις, θεσπίζοντας σχετική νομοθεσία. Όπως είπα και στην αρχή, επί της διαδικασίας της συζήτησης του σχεδίου νόμου, αυτό προβλέπονταν να γίνει τον Ιούνιο του 2016, έχουμε σχεδόν Δεκέμβριο του 2016 και συζητάμε αυτό, που θα έπρεπε να έχει γίνει.

Δεύτερον, δεσμεύτηκε να θεσπίσει μέτρα για την πλήρη εφαρμογή συγκεκριμένων μεταρρυθμίσεων στον ανταγωνισμό, στην αδειοδότηση επενδύσεων και στο διοικητικό φορτίο. Μέχρι πότε; Τον Ιούνιο του 2016 και αυτό. Φτάσαμε σχεδόν Δεκέμβριο του 2016 και σήμερα τα συζητάμε με τη μορφή του κατεπείγοντος.

Τρίτον, δεσμεύτηκε να θεσπίσει νομοθεσία, με βάση τις συστάσεις της Εργαλειοθήκης ΙΙΙ του ΟΟΣΑ, που θα αφορά προβλήματα σε κλάδους της οικονομίας, και αυτό το συζητάμε σήμερα με τη μορφή του κατεπείγοντος.

Δηλαδή, χρειάστηκαν από τότε, που ήταν οι καταληκτικές ημερομηνίες νομοθέτησης από την Κυβέρνηση, να περάσουν πέντε μήνες, να φτάσουμε τέλος Νοεμβρίου και σήμερα να συζητούμε με τη διαδικασία του κατεπείγοντος, κάποιες λίγες αλλαγές, που ενισχύουν την επιχειρηματικότητα και τονώνουν την ανταγωνιστικότητα της οικονομίας. Επιβεβαιώνεται έτσι ότι η Κυβέρνηση, ούτε θέλει, ούτε μπορεί να ανατάξει την οικονομία, γιατί πολύ απλά δεν πιστεύει στις διαρθρωτικές αλλαγές, που θα ενισχύσουν το περιβάλλον ίδρυσης και λειτουργίας ιδιωτικών επιχειρήσεων και δεν διαθέτει σχέδιο για τη διατηρήσιμη ανάπτυξη της οικονομίας.

Χαρακτηριστικό παράδειγμα η υιοθέτηση ενός εθνικού στρατηγικού σχεδίου ανασυγκρότησης της οικονομίας. Κύριε υπουργέ, αυτό το σχέδιο, σύμφωνα με τις υπογραφές του κ. Πρωθυπουργού από το τρίτο μνημόνιο, θα έπρεπε να έχει ολοκληρωθεί από το Μάρτιο του 2016. Αυτό δεν έγινε.

(Συνέχεια ομιλίας, κ. ΧΡΗΣΤΟΥ ΣΤΑΪΚΟΥΡΑ, Εισηγητή της Ν.Δ.)

Στο επικαιροποιημένο συμπληρωματικό μνημόνιο η εκπόνηση του σχεδίου μετατέθηκε για τον Ιούλιο του 2016, ούτε αυτό έγινε και σήμερα η συγκεκριμένη πρόβλεψη μετατίθεται για το 2017, υποθέτω ότι το γνωρίζετε, το συζητάτε άλλωστε. Η Κυβέρνηση κωλυσιεργεί γιατί δεν διαθέτει αναπτυξιακό σχέδιο. Αντίθετα, επιδεικνύει εξαιρετική προθυμία και σπουδή στην υιοθέτηση και υλοποίηση μέτρων που αυξάνουν την φορολόγηση νοικοκυριών και επιχειρήσεων.

Σε ό,τι αφορά συνεπώς στο να επιβάλετε φόρους στα νοικοκυριά και στις επιχειρήσεις είστε συνεπέστατοι απέναντι στο μνημόνιο. Σε ό,τι αφορά την υλοποίηση διαρθρωτικών αλλαγών και αναπτυξιακών πρωτοβουλιών ακόμα τις αναμένουμε με ένα χρόνο τουλάχιστον καθυστέρηση. Το αποτέλεσμα, η χώρα επέστρεψε στην ύφεση, η χώρα κατρακυλάει στους παγκόσμιους δείκτες κατάταξης για την ανταγωνιστικότητα και την διευκόλυνση επιχειρηματικότητας, τα λουκέτα πολλαπλασιάστηκαν, η μετανάστευση επιχειρήσεων διογκώθηκε. Οι ληξιπρόθεσμες οφειλές του κράτους προς τον ιδιωτικό τομέα εκτοξεύθηκαν. Το κόστος της σημερινής διακυβέρνησης για την οικονομία και για την κοινωνία είναι τεράστιο και οδυνηρό.

Τέταρτη παρατήρηση, όπως είπα στην αρχή, στο σχέδιο νόμου αποτυπώνονται η προχειρότητα και τα γονατογραφήματα της Κυβέρνησης. Εξηγούμε: Τον Αύγουστο για παράδειγμα η Κυβέρνηση εισήγαγε και η Βουλή ψήφισε το ν.4412/2016 για τις δημόσιες συμβάσεις έργων, προμηθειών και υπηρεσιών. Αν ανατρέξει κανείς στα πρακτικά θα διαπιστώσει ότι τα μέλη του Υπουργικού Συμβουλίου τότε υποστήριζαν ότι είναι ένα εξαιρετικά ώριμο νομοθετικό πόνημα, το οποίο είναι εξαιρετικά επεξεργασμένο.

Σήμερα με το υπό συζήτηση σχέδιο νόμου εισάγονται 74 τροποποιήσεις στο νόμο που ψηφίστηκε τον Αύγουστο. Τόσο καλή ήταν η προετοιμασία της Κυβέρνησης για να νομοθετήσει. Οι εξελίξεις μάλιστα επιβεβαίωσαν και την ορθότητα της κριτικής της Αξιωματικής Αντιπολίτευσης τότε για το σχέδιο νόμου. Συγκεκριμένα, λίγες μόλις ημέρες μετά τη ψήφιση του νομοσχεδίου οι αναθέτουσες αρχές της χώρας διαπίστωναν στρεβλώσεις, με αποτέλεσμα να παγώσουν οι δημοπρατήσεις. Ακολούθησε ένα μήνα αργότερα τον Σεπτέμβριο απόφαση του αρμόδιου Υπουργού με την οποία ουσιαστικά αναγνώριζε ότι ο νόμος δεν μπορεί να εφαρμοστεί και συγκροτούσε Επιτροπές για να υλοποιήσουν τις Υπουργικές Αποφάσεις. Από τότε όλες οι αναθέτουσες αρχές και όλοι οι αναθέτοντες φορείς, δεν γνωρίζουν τι πραγματικά ισχύει. Αποτέλεσμα είναι να σταματήσουν οι διαδικασίες δημοπρατήσεων, να εκκρεμεί πλήθος ερωτημάτων προς το αρμόδιο Υπουργείο και να βλάπτεται από τις καθυστερήσεις το δημόσιο συμφέρον. Αυτές είναι οι βασικές κομβικές παρατηρήσεις που έχουμε για το υπό συζήτηση σχέδιο νόμου.

Όπως, όμως, ξέρετε πάρα πολύ καλά η Ν.Δ. στη μακρά της διαδρομή έχει αποδείξει ότι τηρεί εθνικά υπεύθυνη στάση. Δεν κερδοσκοπεί πολιτικά πάνω στα προβλήματα της χώρας και των πολιτών και δεν λέει «όχι» σε όλα. Άλλωστε, δεν θα μπορούσε να πει, αφού ο ΣΥΡΙΖΑ έχει καταγραφεί ιστορικά, ως ο ιδιοκτήτης αυτής της θέσης. Από το καλοκαίρι του 2015 είχαμε τονίσει ότι θα αξιολογούμε διαρκώς την μετάφραση του αριστερού μνημονίου σε πολιτικές και μέτρα. Τις ωφέλιμες πολιτικές για την πορεία της χώρας θα τις στηρίζουμε. Τις ωφέλιμες πολιτικές για τα αδύναμα και τα μεσαία κοινωνικά στρώματα θα τις στηρίζουμε. Όλες τις άλλες πολιτικές και στρατηγικές δεν θα τις στηρίζουμε και αυτό πράττουμε ως Αξιωματική Αντιπολίτευση, σταθερά από τότε.

Με σταθερές τις ιδεολογικές συντεταγμένες της κοινωνικής οικονομίας της αγοράς, τις οποίες μέσα από το σχέδιο νόμου έρχεστε κοντά μας, αφού τις υιοθετείτε, με βάση τις αρχές της οικονομικής αποτελεσματικότητας και της κοινωνικής δικαιοσύνης, με στόχο τη βιώσιμη ανάπτυξη, την ανταγωνιστικότητα, την απασχόληση και την κοινωνική συνοχή, με αυτά τα κριτήρια ψηφίζουμε θετικά επί της αρχής του σχεδίου νόμου. Έχουμε, όμως, σοβαρούς προβληματισμούς και ενστάσεις για συγκεκριμένες διατάξεις του σχεδίου νόμου.

(Συνέχεια ομιλίας, κ. Χρήστου Σταϊκούρα, Εισηγητή της Νέας Δημοκρατίας)

Θα αναπτύξω τις πιο σημαντικές. Πρώτον, ζητάμε να αποσύρετε το άρθρο 19. Εκεί ορίζεται ότι η απένταξη και η ολική επιστροφή της ενίσχυσης επέρχονται εφόσον τα μη νόμιμα παραστατικά διαπιστωθούν εντός δεκαετίας. Ερώτημα. Αν το ίδιο ισχύει και για τα πλαστά, η ύπαρξη των οποίων μπορεί να είναι ακόμα και κακουργηματική. Επίσης, ως προς την ευνοΪκή χαριστική ρύθμιση για τη μερική αντί για ολική επιστροφή της ενίσχυσης επί μη νόμιμης κάλυψης της ίδιας συμμετοχής κατά την ένταξη. Επενδυτές θα καταλήξουν και το ξέρετε πολύ καλά αυτό να αντιμετωπίζονται ευνοϊκότερα έναντι όμοιων περιπτώσεων για το μόνο λόγο ότι οι φάκελοί τους θα έχουν καθυστερήσει στην υπηρεσία και τους έχει καταλάβει η νέα ρύθμιση.

Επίσης, είναι δυνατόν κύριε Υπουργέ, η απάτη κατά του δημοσίου με προσκόμιση ψευδών ή παραπλανητικών στοιχείων να ανταμειφθεί από την πολιτεία, αντί να σταλεί στον αρμόδιο Εισαγγελέα; Κύριε Υπουργέ, είναι σε γνώση σας πόσα επενδυτικά σχέδια απορρίφθηκαν κατά το στάδιο της αξιολόγησης, ακριβώς επειδή δεν τεκμηρίωναν με τα προσκομισθέντα στοιχεία την επάρκεια της ίδιας συμμετοχής. Έπρεπε να προσκομίσουν ψευδή ή παραπλανητικά στοιχεία; Και σε κάθε περίπτωση ποιον ή ποιους αφορά αυτή η ρύθμιση; Μπορείτε να μας πείτε ποιόν ή ποιους;

Δεύτερη παρατήρηση. Για τον αναπτυξιακό νόμο νομίζω τα έχουμε πει κατά το παρελθόν όταν το συζητούσαμε. Πολύ θριαμβολογία για κάτι το οποίο δεν θα έχει ουσιαστικό αποτέλεσμα, γιατί όλα κρίνονται εκ του αποτελέσματος και επί των μεγεθών του προϋπολογισμού. Άρα μιλάμε για έναν αναπτυξιακό νόμο που αποτελεί κυριολεκτικά μια σταγόνα ρευστότητας στην αφυδατωμένη από την κυβέρνηση πραγματική οικονομία, καθώς προβλέπονται ενισχύσεις 480 εκατομμύρια ευρώ μέχρι το 2022 και φοροαπαλλαγές 127 εκατομμύρια ευρώ μέχρι το 2020. Στο μεταξύ, οι ληξιπρόθεσμες οφειλές που οφείλει η κυβέρνησή σας στον ιδιωτικό τομέα ξεπερνά τα 6 δις. Πληρώστε τα 6 δις και μετά κάντε κάτι και εδώ στον αναπτυξιακό νόμο.

Τρίτη παρατήρηση, άρθρο 22. Διαφωνούμε ριζικά με την πρόβλεψη – επισήμανση της παρ. 6 που αναφέρει ότι με κοινή απόφαση των υπουργών οικονομίας και ανάπτυξης και οικονομικών μπορεί να συνιστώνται και άλλες οργανικές θέσεις βοηθών νομικών συμβούλων. Χωρίς να το γνωρίζει η Αρχή; Πόσες; Για ποιο λόγο; Είναι πρόδηλο ότι εδώ διαφωνούμε.

Ανέπτυξα συνεπώς βασικές ενστάσεις και προβληματισμούς που έχουμε. Έχουμε και άλλες που μπορεί να προκύψουν στη διάρκεια της συζήτησης και να μου δοθεί η δυνατότητα να αναπτύξω και σε αυτές θα στοιχειοθετηθεί η αρνητική τοποθέτησή μας στις διατάξεις του σχεδίου νόμου. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ): Ευχαριστώ κυρία Πρόεδρε. Κύριε Υπουργέ, δεν σας ευχήθηκα προηγουμένως καλή επιτυχία, διότι ευχόμενος καλή επιτυχία είναι σαν να εύχομαι καλή επιτυχία στους δανειστές και τοκογλύφους. Εύχομαι ολόψυχα να αποφύγετε τις κακοτοπιές, γιατί το παρόν σχέδιο νόμου πραγματικά περιέχει άρθρα με κακοτοπιές.

Δεν θα με πείραζε καθόλου ειλικρινά, κύριε Υπουργέ, ότι δεν μπορείτε να μιλήσετε καλά ελληνικά, θα με πείραζε όμως αν δεν καταλαβαίνετε καλά αυτά που γράφουν μέσα στο σχέδιο νόμου και θα γίνω στη διάρκεια της τοποθέτησής μου πιο συγκεκριμένος.

Επί του σχεδίου νόμου. Το παρόν σχέδιο νόμου αποτελεί μια ακόμα μνημονιακή υποχρέωση, περιλαμβάνει μέρος των προαπαιτούμενων για να κλείσει η δεύτερη αξιολόγηση και να δείξει η Κυβέρνηση βήματα προόδου στο Eurogroup που θα πραγματοποιηθεί στις 5 Δεκεμβρίου. Οι διατάξεις αφορούν ρυθμίσεις για την απλοποίηση της διαδικασίας σύστασης επιχειρήσεων και υλοποιείται η εργαλειοθήκη III του ΟΑΣΑ. Υπάρχουν δε διατάξεις, τροποποιήσεις προσφάτως ψηφισθέντων νομοθετημάτων, όπως ο αναπτυξιακός νόμος και δημόσιες συμβάσεις. Είχαμε επισημάνει τότε, όπως το κάνουμε πλέον και κάθε φορά, αφού αποτελεί πάγια τακτική σας, ότι το πλήθος των κανονιστικών διατάξεων μέσω υπουργικών αποφάσεων, κοινών υπουργικών αποφάσεων, προεδρικών διαταγμάτων, θα δυσκόλευαν την εφαρμογή και ερμηνεία των νόμων και μετά θα αναγκαζόσασταν να επανέλθετε με νέες ρυθμίσεις σε άλλο σχέδιο νόμου.

(Συνέχεια ομιλίας, κ. ΙΩΑΝΝΗ ΣΑΧΙΝΙΔΗ, Ειδικού Αγορητή του Λαϊκού Συνδέσμου – Χρυσή Αυγή)

Μερικές από τις φράσεις που συναντούμε από το άρθρο 22 και μετά είναι «εκ παραδρομής αναγραφή, διόρθωση σφαλμάτων, ερμηνευτικά ζητήματα γεννήθηκαν μετά τη θέσπιση του σχετικό νόμο κ.λπ.».

Το έχουμε ξαναπεί, βιάζεστε να περάσετε νόμους σύμφωνους με τις επιταγές των θεσμών, αλλά αυτοί, δυστυχώς, βρίθουν λαθών.

Το προς συζήτηση σχέδιο νόμου χαρακτηρίζεται ως κατεπείγον. Δεν αντιλαμβανόμαστε αυτό τον χαρακτηρισμό, δεδομένου ότι είχε τεθεί σε διαβούλευση και είχε ολοκληρωθεί η διαδικασία στις 5 Οκτωβρίου του τρέχοντος έτους. Είχατε ένα αρκετά ικανοποιητικό χρονικό διάστημα για να το φέρετε με την τακτική διαδικασία. Το γεγονός, όμως, ότι το φέρατε τη τελευταία στιγμή, μας οδηγεί με ασφάλεια στο συμπέρασμα, ότι αυτή την πολυπόθητη απλοποίηση διαδικασιών σύστασης μιας επιχείρησης, δεν τη θεσμοθετείτε για τη διευκόλυνση των επενδύσεων και την ανάπτυξη της επιχειρηματικότητας των Ελλήνων πολιτών, αλλά επειδή το έχουν απαιτήσει οι δανειστές.

Το παρόν σχέδιο νόμου αποτελείται από τρία μέρη. Το πρώτο μέρος περιλαμβάνει τις διατάξεις για την απλοποίηση των διαδικασιών σύστασης των επιχειρήσεων, το δεύτερο μέρος τις ρυθμίσεις και το τρίτο μέρος περιλαμβάνει τις λοιπές διατάξεις, τροποποιήσεις, βελτιώσεις υφισταμένων νόμων.

Στο άρθρο 2 παρατίθενται οι ορισμοί των εννοιών που χρησιμοποιούνται στο παρόν σχέδιο νόμου, ορίζεται ηλεκτρονική υπηρεσία μίας τάσης και η ηλεκτρονική υπηρεσία μίας στάσης, βέβαια, η τελευταία αναμένεται να συμβάλει στη ταχύτερη και αμεσότερη σύσταση επιχειρήσεων, υπερχειλίζοντας τα γραφειοκρατικά εμπόδια. Η δυνατότητα που παρέχεται, όμως, για τη σύσταση εταιριών χωρίς συμβολαιογραφική πράξη από τη μια πλευρά μειώνει το κόστος του συμβολαιογράφου, από την άλλη υπάρχει ενδεχόμενο να μην τηρούνται οι απαραίτητες προϋποθέσεις και όροι.

Είναι αλήθεια, ότι οι γραφειοκρατικές διαδικασίες απαραίτητες για την ίδρυση νέων επιχειρήσεων, είναι μακροσκελείς και δαιδαλώδεις, ενώ πολλές φορές καθίσταται απογοητευτικές με σημαντικό οικονομικό κόστος. Χαρακτηριστικό είναι ότι στην Ελλάδα απαιτούνται για περίπου 38 ημέρες για τη σύσταση επιχείρησης, στην Ιρλανδία απαιτούνται 13 ημέρες, ενώ στο Βελγίου μόλις 4 ημέρες.

Μάλιστα, η διάταξη, άρθρο 8 για την ηλεκτρονική υπηρεσία μίας στάσης και ηλεκτρονική υπηρεσία μιας στάσης κινείται στο πλαίσιο λειτουργίας του ηλεκτρονικού γκισέ του Βελγίου, που όπως, αναφέρουν μελέτες συνέβαλε σημαντικά στην προσέλκυση περισσότερων επενδύσεων, στην οικονομική ανάπτυξη της χώρας και στην πάταξη της διαφθοράς, η οποία υπήρχε σε ορισμένα στάδια της διαδικασίας.

Στο άρθρο 6 αναφέρονται τα πρότυπα καταστατικά, τα οποία μπορούν να δράσουν θετικά στην επιτάχυνση των διαδικασιών, καθώς υπάρχουν συγκεκριμένες φόρμες με τα ελάχιστα απαιτούμενα για την προετοιμασία της σύστασης.

Έτσι, λοιπόν, με το πρώτο μέρος του νομοσχεδίου μεταφέρεται στη χώρα μας, η δυνατότητα σύστασης εταιριών εξολοκλήρου μέσω διαδικτύου προς διευκόλυνση των προς ίδρυση εταιρειών. Είναι αμφίβολο, όμως, αν εξυπηρέτηση τους σκοπούς του παρόντος δεδομένου, ότι το πλήθος των υπουργικών και λοιπών αποφάσεων δεν θα επιτρέψει την έγκαιρη εφαρμογή των νέων συστημάτων και η αιτιολογία για την ύπαρξη αυτών των αποφάσεων, προκειμένου να εισάγονται και να τροποποιούνται, όπως οι συνθήκες και η τεχνολογική πρόοδος επιβάλλει κάθε φορά. Αυτό δικαιολογεί πλήρως την πρόθεση του εκάστοτε Υπουργού να αλλάζει τις αποφάσεις των προγενέστερων ή και του ίδιου κατά το δοκούν ή κατά το τρόπο που υποδεικνύουν οι εκάστοτε θεσμοί.

Η κατάργηση της συμβολαιογραφικής πράξης για τις ιδρύσεις εταιριών Α.Ε. και Ε.Π.Ε., εφόσον το επιθυμούν οι ιδρυτές, όποιες και αν είναι οι προϋποθέσεις, δεν δηλώνει παρά τη μείωση των αρμοδιοτήτων, των ελεγκτικών μηχανισμών και για την προφανή αύξηση της ασυδοσίας και της διαφθοράς σε ένα νευραλγικό τομέα για την οικονομική ανάκαμψη, την επιχειρηματική αύξηση και το δημόσιο συμφέρον.

Με το άρθρο 16 εισάγεται η υποχρέωση σαφούς αναγραφής της αρχικής και της νέας μειωμένης τιμής των προϊόντων, τα οποία διατίθενται στην προσφορά, ενώ παραμένει ο περιορισμός σύμφωνα με τον οποίον δεν επιτρέπεται η προσφορά ειδών, των οποίων η ποσότητα υπερβαίνει το 50% του συνόλου των ειδών που διαθέτει κάθε κατάστημα. Δυστυχώς, όμως, αυτή η υποχρέωση προς τους ιδιοκτήτες καταστημάτων δεν είναι αρκετή, αφού πολλές φορές οι ταμπέλες που ενημερώνουν για γενική εκποίηση, γκρέμισμα τιμών κ.λπ. ενδέχεται να κρύβουν πολλές δυσάρεστες εκπλήξεις.

(Συνέχεια ομιλίας, κ. ΙΩΑΝΝΗ ΣΑΧΙΝΙΔΗ, Ειδικού Αγορητή του Λαϊκού Συνδέσμου - Χρυσή Αυγή)

Είναι σύνηθες το φαινόμενο, σε περίπτωση μεγάλων εκπτώσεων, είτε οι αρχικές τιμές είναι πλασματικές, είτε τα προϊόντα ελαττωματικά, είτε πρόκειται για «προϊόντα κράχτες».

Όπως και αν έχει, ο καταναλωτής πρέπει να δείχνει μεγάλη προσοχή και η νομοθεσία θα πρέπει να γίνει πιο αυστηρή για την πάταξη των φαινομένων εξαπάτησης του καταναλωτή.

Χαρακτηριστικό παράδειγμα της μεγαλειώδους αυτής απάτης αποτελεί το λάθος γνωστού καταστήματος, το οποίο, είχε ξεχάσει την προηγούμενη αναγραφόμενη τιμή πάνω στο προϊόν και την ημέρα του αμερικανόφερτου «Black Friday» το εν λόγω προϊόν πωλούνταν ακριβότερα και από την αρχική τιμή.

Βεβαίως, αυτό ισχύει και για τις υπόλοιπες θεσμοθετημένες περιόδους εκπτώσεων. Συνεπώς, θα πρέπει να αυστηροποιηθεί η νομοθεσία με κυρώσεις που θα εφαρμόζονται κατά γράμμα, ώστε να σταματήσει πλέον αυτή κοροϊδία και να προστατευτεί ο καταναλωτής.

Με το άρθρο 18, ως παραδοσιακός άρτος νοείται το ψωμί που περιλαμβάνει όλα τα στάδια της διαδικασίας, από την επιλογή των πρώτων υλών μέχρι το ψήσιμο. Επίσης, οι φούρνοι που ακολουθούν όλη αυτή τη διαδικασία θα μπορούν να κάνουν χρήση των όρων «παραδοσιακό αρτοποιείο, παραδοσιακός άρτος ή παραδοσιακός φούρνος». Ουσιαστικά η κυβέρνηση διατηρεί τη σύσταση του ΟΟΣΑ «Εργαλειοθήκη 1» για απελευθέρωση της αγοράς άρτου, που επέτρεπε και σε πρατήρια να χρησιμοποιούν τον όρο «φούρνος» επιχειρώντας να τις στρογγυλέψει με τρόπο ώστε να κάμψει τις αντιδράσεις που εκδηλώθηκαν από τον κλάδο των παραδοσιακών αρτοποιών.

Η θέση της Χρυσής Αυγής επί του θέματος έχει τονιστεί και κατά το παρελθόν. Στηρίζουμε τον Έλληνα αρτοποιό και τη διατήρηση του φούρνου της γειτονιάς που εξασφαλίζει την κατανάλωση του ποιοτικού φρέσκου ψωμιού από τους Έλληνες. Όμως, οι πρακτικές της παρούσας κυβέρνησης, όπως και της προηγούμενης, προωθούν τον αθέμιτο ανταγωνισμό, συμβάλλοντας στον αφανισμό της μικρομεσαίας επιχείρησης κατόπιν εντολών της τρόικας, στο πλαίσιο της μεταγενέστερης ex post αξιολόγησης της «Εργαλειοθήκης 1» του ΟΟΣΑ.

Επίσης, κύριε Υπουργέ, θέλω να δώσετε προσοχή σε κάτι που ανέφερε προηγουμένως και ο Εισηγητής της Ν.Δ., αλλά το ανέφερε πολύ επιλεκτικά. Θα πρέπει να προσέξετε, επειδή αναλάβατε πρόσφατα και να ψάξετε εάν αυτό που αναφέρει το συγκεκριμένο άρθρο είναι λάθος του επιτελείου σας ή είναι κάτι άλλο. Εδώ, μιλάμε για ένα άρθρο κατάπτυστο, μιλάμε για το σκάνδαλο των σκανδάλων, γιατί, είναι τελείως φωτογραφικός ο συγκεκριμένος νόμος και αφορά τουριστική επιχείρηση της Κρήτης. Να σας ενημερώσω ότι είναι ενήμεροι και έχουν μεριμνήσει επ’ αυτού, μεγαλοστέλεχος του ΣΥ.ΡΙΖ.Α., όπως και μεγαλοστέλεχος της Αξιωματικής Αντιπολίτευσης. Μου κάνει εντύπωση το θράσος του Εισηγητή, κ. Σταϊκούρα, γιατί, δεν πιστεύω να μην έχει ενημέρωση το ποιος κρύβεται πίσω από αυτή την φωτογραφική τροποποίηση.

Το να παίρνει κάποιος μια επιδότηση με πλαστά τιμολόγια και να έρχεται το επίσημο ελληνικό κράτος και να του λέει «δεν θα δώσεις πίσω όλη την επιδότηση, αλλά ένα μέρος δέκα τοις εκατό» είναι πολύ φωτογραφικό, κύριε Υπουργέ και να ψάξετε και από το επιτελείο σας ποιοι είναι αυτοί που το σκέφτηκα και το συμπεριέλαβαν στο συγκεκριμένο άρθρο, γιατί, αφορά συγκεκριμένη επιχείρηση ξενοδοχειακή από την Κρήτη.

Στο άρθρο 20 υπάρχουν ρυθμίσεις σχετικά με τον νόμο 4399/2016 και τις ενισχύσεις, επιχειρηματικότητα, επενδύσεις και τα λοιπά. Αξιοσημείωτο είναι το σημείο όπου αναφέρεται ότι η καταβολή της ενίσχυσης για τα επενδυτικά σχέδια, τα οποία, υλοποιούνται, είτε στα νησιά με αυξημένες μεταναστευτικές ροές, είτε σε περιοχές που έχουν πληγεί από φυσικές καταστροφές, θα πραγματοποιείται σε λιγότερες συνολικά δόσεις και σε μικρότερο χρονικό διάστημα. Η εξίσωση αυτή των περιοχών μας επιτρέπει να υποθέσουμε ότι οι επιχειρήσεις που έχουν στήσει οι μη κυβερνητικές οργανώσεις - και όχι, οι μη κερδοσκοπικές - εκμεταλλευόμενοι την ανθρωπιστική κρίση στην Ελλάδα θα λαμβάνουν το σύνολο της επιχορήγησης σε σύντομο χρόνο έναντι άλλων ελληνικών επιχειρήσεων που έχουν πληγεί από την οικονομική κρίση.

Πρέπει να το εξετάσουμε πολύ προσεκτικά αυτό, καθώς δημιουργείται αθέμιτος ανταγωνισμός στον οικονομικό κλάδο με σοβαρές κοινωνικές επιπτώσεις και αύξηση του ρατσισμού.

Το άρθρο 23 αποτελεί νομοτεχνικές βελτιώσεις και παρεμβάσεις σε διατάξεις του νόμου 4412/2016 περί δημοσίων συμβάσεων έργων, προμηθειών και υπηρεσιών. Όπως είχε αναφερθεί και στη σχετική συνεδρίαση για την επεξεργασία του εν λόγω νομοσχεδίου «ξεπετάξατε» ένα πολύ σοβαρό νομοσχέδιο και ορίσατε τώρα, λίγους μήνες μετά την ψήφιση του, έρχεστε να τροποποιήσετε κάποιες διατάξεις, διότι, εκ παραδρομής κάνατε κάποια λάθη. Με τα νομοθετήματα σας λοιπόν, δεν λύνετε προβλήματα, ούτε αντιμετωπίζετε την πολυδιάσπαση της εθνικής νομοθεσίας. Αντίθετα, προκαλείτε μεγάλη σύγχυση και ανασφάλεια.

(Συνέχεια ομιλίας, κ. ΙΩΑΝΝΗ ΣΑΧΙΝΙΔΗ, Ειδικού Αγορητή του Λαϊκού Συνδέσμου Χρυσή Αυγή)

Το τρίτο μέρος περιλαμβάνει διατάξεις εφαρμογής εργαλειοθήκης του ΟΟΣΑ οι συστάσεις του οποίου αναμένονται να γίνουν νόμος της χώρας. Οι συστάσεις αυτές επανέρχονται σε κάθε κείμενο αξιολόγησης του Μνημονίου από την πλευρά των δανειστών, παρά τις όποιες αντιδράσεις της Αντιπολίτευσης ή της κοινωνίας. Έτσι καταργούνται οι διατάξεις της κείμενης νομοθεσίας αρμοδιότητας του Υπουργείου Αγροτικής Ανάπτυξης και Τροφίμων.

Στη θετική κατεύθυνση κινείται αυτό το άρθρο, το άρθρο 28, σύμφωνα με το οποίο θα πρέπει να υπάρχει υπεύθυνος επιστήμονας σε κάθε επιχείρηση εμπορίας λιπασμάτων, ώστε να εξασφαλίζεται η ορθολογική χρήση τους και η προστασία του περιβάλλοντος.

Τέλος, επανέρχεται η απαίτηση-σύσταση του ΟΟΣΑ για την κατάργηση της Νομοθεσίας σύμφωνα με την οποία ο ιδιοκτήτης του φαρμακείου πρέπει να είναι οπωσδήποτε φαρμακοποιός και προτείνεται η κατάργηση της κληρονομικής άδειας φαρμακοποιών, ώστε να μην παραβιάζεται η αρχή της ισότιμης πρόσβασης των αδειούχων φαρμακοποιών στο επάγγελμα. Με αυτή τη διάταξη υποβαθμίζεται ακόμη περισσότερο το επάγγελμα του φαρμακοποιού και ανοίγεται ο δρόμος στις μεγάλες πολυεθνικές φαρμακευτικές εταιρείες.

Το νομοσχέδιο λοιπόν αυτό με τις κατακερματισμένες διατάξεις και τις συστάσεις του ΟΟΣΑ δεν είναι τίποτε άλλο παρά ένας προπομπός του επόμενου Μνημονίου. Ο σκληρός αγώνας για διαπραγμάτευσην προφανώς δεν θα καρποφορήσει προς όφελος του Ελληνικού λαού ενώ η Κυβέρνηση συνεχίζει απρόσκοπτα την υιοθέτηση των συστάσεων των θεσμών υπό την απειλή του νέου Eurogroup. Είναι λοιπόν αμφίβολο το κατά πόσον το παρόν σχέδιο Νόμου θα επιδράσει θετικά στην οικονομία και την κοινωνία, στην ανάπτυξη των Ελληνικών επιχειρήσεων και στην προσέλκυση επενδύσεων. Συνεπώς, καταψηφίζουμε επί της αρχής. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο Ειδικός Αγορητής της Δημοκρατικής Συμπαράταξης ΠΑ.ΣΟ.Κ-ΔΗΜ.ΑΡ. , κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ-ΔΗΜ.ΑΡ.):Κύριε Υπουργέ, σήμερα το θέμα δεν θα κριθεί στο πόσο καλά γνωρίζετε την ελληνική γλώσσα, αλλά κυρίως στο πόσο πρόθυμος είστε να βάλετε την υπογραφή σας κάτω από συγκεκριμένες διατάξεις σε ένα νομοσχέδιο που έρχεται με τη μορφή του κατεπείγοντος. Και αναφέρομαι συγκεκριμένα:

Άρθρο 24: Προβλέπει ότι μια ανάρτηση στο Κεντρικό Ηλεκτρονικό Μητρώο Δημοσίων συμβάσεων-αποφάσεων απευθείας ανάθεσης του άρθρου 118 του νόμου 4412/2016 μέχρι την δημοσίευση του παρόντος νόμου δεν επηρεάζει το κύρος της σύμβασης. Μέχρι σήμερα, αν δεν είχε αναρτηθεί δεν υπήρχε σύμβαση. Σύμφωνα με την αιτιολογική έκθεση η προτεινόμενη διάταξη είναι αναγκαία προκειμένου να καλυφθεί το κενό του νόμου για όσες αποφάσεις απευθείας ανάθεσης- δηλαδή έως το ποσό των 20.000 €- δεν εκδόθηκαν ως σήμερα. Πείτε μας κ. Υπουργέ, είστε εδώ; Μπορείτε να μας πείτε πόσες είναι αυτές οι αναθέσεις, τις οποίες νομιμοποιεί αυτή η διάταξη;

Θέλω να σας πω κάτι. Ο κ. Σταθάκης δεν θα το είχε αυτό στο νομοσχέδιό του. Και παίρνω την ευθύνη να το πω ότι, εσείς αναλαμβάνετε την ευθύνη- χωρίς να μας φέρετε στοιχεία- να στηρίξετε αυτήν την διάταξη; Να νομιμοποιήσετε όλες τις συμβάσεις που μέχρι σήμερα δεν έχουν αναρτηθεί; Κύριε Υπουργέ, επειδή λείπατε πολλά χρόνια, όπως αναφέρατε και έκτοτε έγιναν προσπάθειες για την απλοποίηση και την επιτάχυνση των διοικητικών διαδικασιών, κατανοώ τον ΣΥ.ΡΙΖ.Α.- όχι εσάς- για την συνήθειά του ΣΥ.ΡΙΖ.Α. που δεν μίλησε για την υπηρεσία μιας στάσης. Η υπηρεσία μιας στάσης, κ. Υπουργέ, ήρθε για πρώτη φορά από το ΠΑ.ΣΟ.Κ. το 2011. Τότε για πρώτη φορά φτιάξαμε το Γενικό Εμπορικό Μητρώο το Γ.Ε.ΜΗ., δίνοντας ένα ασφαλές και ενιαίο μητρώο επιχειρηματικότητας και φτιάξαμε μια υπηρεσία συντονίζοντας δεκάδες υπηρεσίες, όπως ασφαλιστικά ταμεία, συμβολαιογράφους.

Ήταν αυτή η μεταρρύθμιση,- για όσους θυμούνται-, η οποία ανέτρεψε την καθοδική πορεία των παγκόσμιων δεικτών ανταγωνιστικότητας της χώρας μας. Και δεν σταματήσαμε εκεί. Με τον ν. 4072/2012 καταργήσαμε την υποχρεωτική δημοσίευση των Ισολογισμών στις εφημερίδες, ελαφρύνοντας τις επιχειρήσεις κατά δεκάδες εκατομμύρια, ενώ θεσμοθετήθηκε η Ιδιωτική Κεφαλαιουχική Εταιρία (Ι.Κ.Ε.).

(Συνέχεια ομιλίας, κ. ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ, Ειδικού Αγορητή της Δημοκρατικής Συμπαράταξης ΠΑΣΟΚ - ΔΗΜΑΡ)

Τότε, ο ΣΥΡΙΖΑ βέβαια ήταν στις πλατείες μαζί με τους αγανακτισμένους και δεν μπορούσε και επειδή σας ενδιαφέρει και είστε ο επισπεύδων Υπουργός τι θα γίνει με τον επιμελητηριακό νόμο; Θα τον φέρετε κάποια στιγμή;

Άρα, κύριε Υπουργέ, αν δεν σας ενημέρωσαν δεν φέρνετε καμία μεγάλη ανατροπή σήμερα, όπως σας είπαν πιθανόν ή σας έγραψαν. Υπάρχουν βελτιώσεις, και θετικές βελτιώσεις. Αν ξέχασαν να σας πουν οι υπηρεσίες μιας στάσης ηλεκτρονικά λειτουργούσε από την αρχή, δεν την έφερε ο ΣΥΡΙΖΑ, είναι όμως μια νέα διαδικασία αυτό που λέτε «ο επιχειρηματίας ξεκινά τη διαδικασία από το γραφείο ή από το σπίτι του». Αυτό δεν σημαίνει όμως σύσταση πάλι. Γιατί το μηχανογραφημένο σύστημα θα πρέπει πάλι να ελέγξει και να βεβαιώσει ή μήπως δεν είναι αλήθεια κύριε Υπουργέ; Άρα, σχεδόν τα ίδια βήματα θα ακολουθηθούν. Και αφού μιλάτε για το νέο κανονιστικό πλαίσιο και για τον χρόνο, πείτε μας ποιος θα είναι ο χρόνος ανά υπηρεσίας μιας στάσης. Τι προβλέπεται, δηλαδή, μεταξύ επιμελητηρίου και συμβολαιογράφου; Πόσο θα είναι ο χρόνος αυτός. Περιμένουμε μια απάντηση από σας, ο οποίος σήμερα καταθέτετε αυτό το νομοσχέδιο.

Ένα δεύτερο. Στην περίπτωση της ηλεκτρονικής υπηρεσίας μιας στάσης. Βεβαίως, το κόστος θα είναι μειωμένο και θα αποδίδεται στον κρατικό προϋπολογισμό. Γιατί όμως τα έσοδα, και αυτή είναι η διαφορετική φιλοσοφία η δικιά μας της Δημοκρατικής Συμπαράταξής και με την Κυβέρνηση, αλλά και με την ΝΔ δεν θα μπορεί να στηρίξει το ΓΕΜΗ; Πώς θέλετε να στηρίξετε τα επιμελητήρια και τις δομές αυτές;

Στο προηγούμενο νομοσχέδιο, για εμάς η φιλοσοφία είναι ότι τα Επιμελητήρια που είναι σύμβουλοι της πολιτείας πρέπει να αναλάβουν αυτό το ρόλο. Σήμερα που μιλάμε ότι δεν έχουν πόρους τα επιμελητήρια, η κυρία Καφαντάρη θα θυμάται, μιλούσε για την υποχρεωτικότητα και διαμαρτυρόταν, σήμερα δεν μπορείτε να δώσετε ούτε το μειωμένο αυτό έσοδο στα επιμελητήρια. Δεν έχετε τη δύναμη να το κάνετε.

Θα ήθελα να σας θέσω ένα θέμα. Θα επιτρέπετε, λέτε, η σύσταση και φορολογικό εκτός συμβολαιογράφων με την προϋπόθεση, όπως είπατε και εσείς ενός προτύπου καταστατικού. Εσείς, η Κυβέρνηση είναι σίγουρη για την νομική ασφάλεια αυτής της αλλαγής; Η εποπτεία κύριε Υπουργέ και είμαι σίγουρος γι’ αυτό δεν σας ενημέρωσαν παραμένει στην διεύθυνση ανωνύμων εταιριών στην περιφερειακή αυτοδιοίκηση. Όμως, και σωστά για να βοηθήσουμε εκεί είναι που μένουμε, εκεί είναι που έχουμε τις μεγαλύτερες καθυστερήσεις. Αυτή είναι η πραγματικότητα. Φωνάξτε όποιον επιχειρηματία θέλετε και σε αυτό το νομοσχέδιο δεν στηρίζει και δεν βοηθάει σε τίποτα. Όσο για ενίσχυση του ΓΕΜΗ σε προσωπικό καμία δυνατότητα.

Και πάμε τώρα σε κάποια συγκεκριμένα θέματα. Μίλησε πολύ αναλυτικά ο κ. Σταϊκούρας για τα θέματα των αναπτυξιακών νόμων. Χαίρομαι που ένας συνεργάτης δίπλα σας τα χειρίζεται εδώ και πάρα πολύ καιρό. Δεν θέλω να πω πότε είπαμε ότι θα μπει ο αναπτυξιακός νόμος, πότε θα υλοποιηθεί, πότε θα ανοίξουν οι προκηρύξεις και όλα αυτά. Ο κ. Πρωθυπουργός είχε πει ότι μέχρι το τέλος του 2016 θα μπορούσε να δώσει κάποια λεφτά και να εκταμιευτούν τα πρώτα ποσά για τον αναπτυξιακό νόμο. Δυστυχώς, δεν θα εκταμιευθεί ούτε ένα ευρώ. Και αυτό δεν το λέω χαρούμενος.

Αυτό που είπατε για το ειδικό Σώμα αν ρωτήστε τον κύριο που είναι δίπλα σας που θα ελέγχει τις παλιές από τους παλιούς αναπτυξιακούς ήταν η πρόταση της Δημοκρατικής Συμπαράταξης εδώ και δύο χρόνια και έρχεστε, ως νέος Υπουργός, να μας πείτε πάλι το ίδιο εδώ.

(Συνέχεια ομιλίας, κ. ΟΔΥΣΣΕΑ ΚΩΝΤΑΝΤΙΝΟΠΟΥΛΟΥ, Ειδικού Αγορητή της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)

Και έρχεστε, ως νέος Υπουργός, να μας πείτε πάλι το ίδιο. Πιστοποιημένους συνεργάτες, οι οποίοι θα ολοκληρώσουν αυτά τα σχέδια - κατατεθειμένα.

Όσον αφορά για τις δύο διατάξεις, κ. Υπουργέ, και γι' αυτό θα κριθείτε σήμερα είναι: Αν είστε πρόθυμος να τα υπογράψετε. Αν είστε πρόθυμος, αυτούς με τα πλαστά τιμολόγια, να τους τιμωρήσετε - μόνο με το 10%. Αν ξέρετε ποιοι είναι αυτοί και δεν μας τους λέτε. Εμένα δεν με ενδιαφέρει, αν είναι του ενός κόμματος ή του άλλου, όμως σίγουρα είναι κάποιος. Όποιος έχει πλαστά τιμολόγια, θα το αποδεχθείτε, κύριε Υπουργέ, εσείς που ήλθατε πριν λίγες μέρες από τις Ηνωμένες Πολιτείες της Αμερικής, για «να κλείσετε τα μάτια σας» σε αυτές τις διαδικασίες;

Τελειώνω με δυο άλλα θέματα: Αγορά καυσίμων, λαθρεμπόριο. Ακούστε τι λέει η διάταξή σας: «Καταργείται στα οχήματα μεταφοράς καυσίμων η υποχρέωση ανάρτησης της επωνυμίας του ιδιοκτήτη των καυσίμων τους, η τοποθέτηση GPS και ποιοτικής και ποσοτικής καταμέτρησης, η οποία επιβλήθηκε πρόσφατα στην προσπάθεια περιορισμού του λαθρεμπορίου. Εσείς είχατε πόλεμο με τους λαθρέμπορους. Ποιανού είναι το ρουσφέτι αυτό; Ισχύει; Μήπως κάνουμε λάθος; Ποιον αφορά αυτή η διάταξη ότι καταργείται η τοποθέτηση σημάτων GPS, ποιους αφορά;

Κύριε Υπουργέ, άρθρο 27: Ενιαίο Μητρώο Εμπόρων Αγροτικών Προϊόντων. Η Κυβέρνηση η ίδια τα έχει βάλει με όλους τους αδύναμους. Τους λαθρέμπορους τους αφήνει, τους μεγάλους εμπόρους τους αφήνει, τους αγρότες και τους πιο αδύναμους τους διαλύει. Από την έναρξη ισχύος του παρόντος άρθρου καταργούνται μια σειρά διατάξεων. Δεν θα υπάρχει δηλαδή μητρώο.

Κύριε Υπουργέ, σήμερα εσείς ή αυτοί οι σύμβουλοί σας και όλοι αυτοί που σας έφεραν αυτό το νομοσχέδιο τους ρωτήσατε, πως θα προστατευτούν, αν δεν υπάρχει αυτό, οι αγρότες από τους εμπόρους, που δεν είναι συνεπείς στις οικονομικές δοσοληψίες τους με τους παραγωγούς; Δηλαδή, πώς θα προστατευθούν από τις καθυστερήσεις στην αποπληρωμή των αγροτικών προϊόντων και πώς θα γνωρίζουν οι αγρότες, ποιοι είναι οι κακοπληρωτές και ποιοι όχι και πως θα αποβάλλονται από αυτό το σύστημα;

Ποια είναι η δική σας πρόταση; Αυτά τα λέει η τρόικα; Αυτό είναι το κατεπείγον νομοσχέδιο;

Αυτό είναι η μεγάλη μεταρρυθμιστική προσπάθεια και «ο οίστρος» της Κυβέρνησης, για να καλύψουμε τα πλαστά τιμολόγια στον αναπτυξιακό νόμο, για να καθαρίσουμε με τις συμβάσεις και να καλύψουμε όλους αυτούς, οι οποίες συμβάσεις -δεν είχαν αναπτυχθεί- μέχρι 20.000 € και για να μη ξέρει κανένας αγρότης, τι γίνεται στο σύστημα εμπορίας αγροτικών προϊόντων; Αυτή είναι η μεγάλη μεταρρύθμιση;

Κύριοι συνάδελφοι, με βάση αυτά η Δημοκρατική Συμπαράταξη δεν μπορεί, να ψηφίσει και κρατάει επιφύλαξη, γιατί ελπίζουμε, ότι ο κύριος Υπουργός μετά τους φορείς, θα πάρει πίσω αυτά τα άρθρα.

Θα δούμε μόνο τις θετικές διατάξεις, γιατί αν η τρόικα μας έχει πει, να βγάλουμε τα GPS από τους λαθρέμπορους, τότε, κύριε Υπουργέ, κάτι δεν πάει καλά.

Θεωρώ, όμως, ότι κάποιος άλλος έβαλε αυτή τη διάταξη και δεν την έβαλε η τρόικα, ή οι θεσμοί, όπως θέλετε εσείς να το λέτε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δηλώνετε επιφύλαξη, κ. Κωνσταντινόπουλε;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Μάλιστα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδας): Κύριε Υπουργέ, κυρίες και κύριοι, κατά την άποψη του Κομμουνιστικού Κόμματος Ελλάδας, το εν λόγω νομοθέτημα φέρνει η Κυβέρνηση ως κατεπείγον, διότι εντάσσεται στις προαπαιτούμενες δράσεις που αφορούν στην ολοκλήρωση της αξιολόγησης του Μνημονίου με τη συμπλήρωση ή τροποποίηση της νομοθεσίας που έχει σχέση με την εφαρμογή των εργαλειοθηκών του ΟΟΣΑ. Για αυτό, άλλωστε, και τα υπόλοιπα κόμματα του ευρωμονόδρομου διατύπωσαν θετική στάση, ανεξάρτητα από τις επιμέρους διαφωνίες, υπερψηφίζοντας επί της αρχής το σχέδιο νόμου -από τη μέχρι τώρα, τουλάχιστον, συζήτηση.

Στο πρώτο μέρος που αφορά στα άρθρα 1 έως 12, η Κυβέρνηση προχωρά σε απλοποίηση διαδικασιών στη σύσταση των εμπορικών επιχειρήσεων, Ομόρρυθμων, Ετερόρρυθμων, Ιδιωτικών Κεφαλαιουχικών Εταιρειών, των Ε.Π.Ε. και των Ανωνύμων Εταιρειών μέσω των Υπηρεσιών Μιας Στάσης, καθώς και σε τροποποιήσεις και καταργήσεις παλαιών διατάξεων που αφορούν στους ν. 3419/2005 και 3853/2010. Όλα αυτά, βέβαια, με την επίκληση της δίκαιης ανάπτυξης, αναπαράγοντας έτσι το παραμύθι ότι μπορεί να υπάρξει καπιταλιστική ανάπτυξη από την οποία θα ωφεληθούν οι πολλοί.

Στην πραγματικότητα, όμως, η Κυβέρνηση κουνάει το μαντήλι στους επιχειρηματικούς ομίλους, στις μεγάλες επιχειρήσεις, γύρω από τη διαμόρφωση του κατάλληλου επενδυτικού κλίματος, μέσω και αυτού του νομοσχεδίου. Είναι στη ρότα που έχουν υποδείξει οι Εταίροι, ο ΟΟΣΑ και τα τμήματα του εγχώριου κεφαλαίου. Έρχεται, δηλαδή, να ικανοποιήσει γενικές και ειδικές αξιώσεις τους εξασφαλίζοντας χρόνο, χρήμα και επιλογές για τους επενδυτικούς καρχαρίες εντός και εκτός Ελλάδας, που αναμένουν τη δημιουργία ενός φιλικού επιχειρηματικού κλίματος ασυδοσίας, ώστε να αποκομίσουν σίγουρα υπερκέρδη. Προς αυτήν την κατεύθυνση αναδιαρθρώνεται και το αστικό κράτος, ένα πιο ευέλικτο και αντι-γραφειοκρατικό -όπως το λέτε, όπως το λέει η Κυβέρνηση και η Αντιπολίτευση- που στην πράξη σήμερα σημαίνει πιο εύκολα, πιο απλόχερα, πιο “fast track” να διευκολύνει και να επιταχύνει την καπιταλιστική ανάπτυξη, την ανταγωνιστικότητα και επιχειρηματικότητα για τη μεγιστοποίηση της κερδοφορίας των επιχειρηματικών ομίλων. Το σχέδιο νόμου επανακαθορίζει σημαντικά ζητήματα, μειώνει δικαιολογητικά και προϋποθέσεις, θέτει δημόσιες υπηρεσίες στη διάθεση ιδιωτών, μειώνει όρια εγγυητικών επιστολών για επενδύσεις, καταργεί, αλλάζει, ανατρέπει δεκάδες ρυθμίσεις προηγούμενων νόμων, ενώ όλες οι διαδικασίες, προϋποθέσεις και τεχνικές λεπτομέρειες για τη συνεργασία των Υπηρεσιών Μιας Στάσης θα καθορίζονται με κοινή Υπουργική Απόφαση.

Συντηρώντας την προπαγάνδα αποπροσανατολισμού των λαϊκών στρωμάτων -την ώρα που εκατοντάδες χιλιάδες αυτοαπασχολούμενοι, μικρέμποροι και βιοτέχνες βρίσκονται αντιμέτωποι με το αδυσώπητο φάσμα της ανεργίας και των χρεών εξαιτίας των αντιλαϊκών πολιτικών της σημερινής, όσο και των προηγούμενων Κυβερνήσεων- επιχειρεί να πείσει ότι με βελτιωτικές αλλαγές στις Υπηρεσίες Μιας Στάσης, τη μείωση του Γραμματίου Ενιαίου Κόστους με τη μη υποχρεωτική καταβολή της αμοιβής του συμβολαιογράφου του Παραβόλου υπέρ της Επιτροπής Ανταγωνισμού και ηλεκτρονικοποιημένης διαδικασίας ότι με αυτόν τον τρόπο όλα θα βαίνουν υπέρ των αυτοαπασχολούμενων και των μικρομεσαίων επιχειρήσεων. Είναι υποκρισία τη στιγμή που τσακίζονται χιλιάδες αυτοαπασχολούμενοι και μικρομεσαίες επιχειρήσεις να προσπαθεί η Κυβέρνηση να πείσει ότι όλα γίνονται για το καλό τους. Στην πράξη, το σχέδιο νόμου επιλύει προβλήματα που αντιμετωπίζουν κατά βάση οι μεγάλες επιχειρήσεις και όχι οι πολύ μικρές επιχειρήσεις που λόγω της μονοπώλησης της οικονομίας και της μεγάλης αύξησης δημοσιονομικών βαρών, στις σημερινές συνθήκες της κρίσης, βλέπουν τη δραστηριότητά τους να περιορίζεται διαρκώς, να πτωχεύουν, να κλείνουν, να μένουν καταχρεωμένοι.

Επίσης, σε ό,τι αφορά εμπόρους, μεταποιητές αγροτικών προϊόντων και εταιρείες παραγωγής, εισαγωγών, εμπορίας φυτοπροστατευτικών και λιπασμάτων, πραγματικά, η Κυβέρνηση απλοποιεί και καταργεί τις όποιες προβλέψεις υπήρχαν για προστασία των παραγωγών, εγγυητικές επιστολές, πρόστιμα, καταγγελίες παραγωγών κ.ά.

(Συνέχεια ομιλίας, κ. ΕΜΜΑΝΟΥΗΛ ΣΥΝΤΥΧΑΚΗ, Ειδικού Αγορητή του Κ.Κ.Ε.)

Είναι αυτό που λέει ο λαός μας «μπάτε σκύλοι αλέστε κι αλεστικά μη δίνετε».

Αυτό θυμίζει η συγκεκριμένη εναρμόνιση.

Ταυτόχρονα και με βάση τις κατευθύνσεις του ΟΟΣΑ, οι διατάξεις με το παρόν σχέδιο νόμου επιταχύνουν τις διαδικασίες απελευθέρωσης σε σχέση με μια σειρά επαγγέλματα και τομείς.

Σχετικά με τις τροποποιήσεις διατάξεων που αφορούν την Ανεξάρτητη Αρχή Δημοσίων Συμβάσεων, κατά την άποψή μας, κινούνται σε πιο αντιδραστική κατεύθυνση. Άλλωστε, έχει υιοθετηθεί όλο το θεσμικό πλαίσιο που έχει διαμορφώσει η Ε.Ε. και ο ΟΟΣΑ και έχει ως κατευθυντήριους άξονες την υλοποίηση, δηλαδή, μεταρρυθμίσεων του τομέα των δημοσίων συμβάσεων με στόχους, όπως λέγεται, την προώθηση του υγιούς ανταγωνισμού, τον περιορισμό της γραφειοκρατίας και της μείωσης των διοικητικών βαρών, την προώθηση της οικονομικής ανάπτυξης και της καινοτομίας και την παροχή επιχειρηματικών ευκαιριών.

Όλα αυτά είναι ζητούμενα του κεφαλαίου με το γνωστό, βεβαίως, περιτύλιγμα περί ενίσχυσης μηχανισμών πρόληψης και διαφθοράς.

Επίσης, αίρεται κάθε γραφειοκρατική και διοικητική διαδικασία, με το παρόν σχέδιο νόμου, προκειμένου ο κάθε επιχειρηματικός όμιλος που εδρεύει σε οποιοδήποτε κράτος - μέλος σε Ε.Ε., να μπορεί να συμμετέχει ανεμπόδιστα στις διαδικασίες ανάθεσης δημοσίων συμβάσεων ή συμβάσεων παραχώρησης, σε οποιοδήποτε κράτος - μέλος της Ε.Ε..

Η ανεξάρτητη αυτή αρχή αναλαμβάνει, ακριβώς, να υπερασπίσει το νομοθετικό και ρυθμιστικό πλαίσιο, δηλαδή παίζει ένα ρόλο ρυθμιστή - εργοδότη των κανόνων κίνησης του ανταγωνισμού μεταξύ των επιχειρηματικών ομίλων.

Τα μέτρα που προβλέπονται στο σχέδιο νόμου, όσο αθώα και αν εμφανίζονται, οδηγούν σε συγκέντρωση της επιχειρηματικής πίτας και των κερδών σε μια διαδικασία που δείχνει την πόρτα της εξόδου για τους αυτοαπασχολούμενους και άλλους αδύναμους κρίκους. Στην κυριολεξία, τα πάντα υποτάσσονται στην προοπτική ανάκαμψης του κεφαλαίου και της ανταγωνιστικότητάς του, ζήτημα το οποίο κρίνει την επιτυχία του μνημονίου, γι' αυτό άλλωστε συνηγορούν και τα υπόλοιπα κόμματα και όχι βέβαια από τη σκοπιά των συμφερόντων των λαϊκών στρωμάτων. Τα εργαλεία, άλλωστε, τα έχει, ήδη, εφεύρει η Κυβέρνηση.

Όλο το πακέτο είναι έτοιμο. Ο νέος, λεγόμενος, αναπτυξιακός νόμος, που δίδει ζεστό κρατικό χρήμα στους επιχειρηματικούς ομίλους, άλλα κίνητρα για φοροαπαλλαγές, τα κονδύλια του ΕΣΠΑ, το επενδυτικό Πακέτο Γιούνγκερ και άλλα εργαλεία κρατικής χρηματοδότησης.

Να υπενθυμίσουμε τι έλεγε ο ΣΥ.ΡΙΖ.Α., ως αξιωματική αντιπολίτευση, για την εργαλειοθήκη του ΟΟΣΑ « Καταστρεπτική για την ελληνική οικονομία η υιοθέτηση της εργαλειοθήκης του ΟΟΣΑ». Έλεγε, επίσης, ότι είναι γραμμένη στα ελληνικά υπουργεία, εξυπηρετώντας τα πιο στενά οικονομικά συμφέροντα. Έκανε λόγο για τρελές ιδέες, για φιλοσοφία ξένη προς τη χώρα που χρειάζεται να ανασυγκροτήσει την οικονομία της και κατέληγε στο ότι η κυβέρνηση έπρεπε να την πετάξει στο καλάθι των αχρήστων.

Από τότε μέχρι σήμερα, βέβαια, έχουν αλλάξει πάρα πολλά. Κατά τη γνώμη της Κυβέρνησης, άλλαξε και ο ΟΟΣΑ, ο οποίος έρχεται με τον πιο επίσημο τρόπο, να προσφέρει την τεχνογνωσία του και τις προτάσεις του στη νέα Κυβέρνηση της πρώτης φοράς αριστερά.

Θυμίζουμε, παρεμπιπτόντως, ότι ο ΟΟΣΑ είχε προσφέρει τις ιδέες του και σε άλλους τομείς, στο ασφαλιστικό, στην υγεία, στην παιδεία και σήμερα, σαρώνονται όλοι αυτοί οι τομείς σε βάρος των εργατικών - λαϊκών στρωμάτων.

Στο δεύτερο μέρος, στα άρθρα 13 έως 25, γίνεται τροποποίηση παλαιών διατάξεων διαφόρων νόμων που αίρουν εμπόδια για την ενίσχυση της ανταγωνιστικότητας και επιχειρηματικότητας, ιδιαίτερα στο χονδρεμπόριο, στους κλάδους των εμπορικών αντιπροσώπων, της αγοράς πετρελαιοειδών, στην εμπορία προϊόντων και παροχής υπηρεσιών, τα αρτοποιεία, με στόχο τη βελτίωση, όπως λέει, του επιχειρηματικού περιβάλλοντος, καθώς και ρυθμίσεις τροποποιήσεις διατάξεων που αφορούν την Ενιαία Ανεξάρτητη Αρχή Δημοσίων Συμβάσεων.

Στόχος είναι οι ευνοϊκότεροι όροι μεταχείρισης των επιχειρηματικών ομίλων, η ταχεία εφαρμογή του επενδυτικού νόμου και ως προς τις επιμέρους διατάξεις, Πρώτον, απλοποιεί τις διαδικασίες μετατροπής ομόρρυθμων εταιριών σε ετερόρρυθμες. Αντιμετωπίζει, μεν, υπαρκτά ζητήματα στις σχέσεις τους, αλλά τι νόημα έχει όταν ένα ευρύ φάσμα μικρών και μεσαίων επιχειρήσεων, αντιμετωπίζει το φάσμα του κλεισίματος και των χρεών.

(Συνέχεια ομιλίας κ. ΕΜΜΑΝΟΥΗΛ ΣΥΝΤΥΧΑΚΗ, Ειδικού Αγορητή του Κ.Κ.Ε.)

Δεύτερον, προωθεί παραπέρα τον άνισο ανταγωνισμό των μεγάλων εμπορικών επιχειρήσεων έναντι των μικρότερων που δεν έχουν την ίδια δυνατότητα. Πρόκειται για τροποποίηση σε, ήδη, υπαρκτό μνημονιακό νόμο.

Τρίτον, προωθεί την απελευθέρωση του επαγγέλματος των εμπορικών αντιπροσώπων στους οποίους δίνει τη δυνατότητα άσκησης επαγγέλματος εντός της χώρας με άδεια που έχει εκδοθεί σε άλλη χώρα της Ε.Ε. ή του ευρωπαϊκού οικονομικού χώρου. Πρόκειται για τροποποίηση στα πλαίσια της Οδηγίας Μπολκεστάιν.

Τέταρτον, δίνει τη δυνατότητα στους αρτοποιούς να χρησιμοποιούν τον όρο «παραδοσιακό». Αφού, ήδη, έχει προχωρήσει η κυβέρνηση στην παραχώρηση της χρήσης της ορολογίας «φούρνος» σε σουπερμάρκετ και εμπορικές αλυσίδες, τώρα επιδιώκει να χρυσώσει το χάπι στους παραδοσιακούς αυτοαπασχολούμενους αρτοποιούς.

Στο τρίτο μέρος, στα άρθρα 26 - 34 εισάγονται τροποποιητικές διατάξεις και άλλες καταργούνται, προκειμένου να εφαρμοστούν οι συστάσεις της εργαλειοθήκης του ΟΟΣΑ και αφορούν τα φορτηγά Ιδιωτικής Χρήσεως, τις κινηματογραφικές παραγωγές, το Ενιαίο Μητρώο εμπόρων αγροτικών προϊόντων και άλλα.

Σ' αυτό το μέρος, πρώτον, τροποποιείται ο ν.4152/2013, που μιλούσε για την υποχρέωση των εταιρειών εμπορίας, παραγωγής λιπασμάτων και πολλαπλασιαστικού υλικού, δηλαδή, τα φυτώρια να έχουν σε πλήρη απασχόληση υπεύθυνο επιστήμονα χωρίς να ξεκαθαρίζει, εάν θα πρόκειται για γεωπόνο απόφοιτο ΑΕΙ - ΤΕ ή όποιον άλλο καταρτιζόμενο από τις ίδιες εταιρείες υπεύθυνο επιστήμονα.

Στον ίδιο νόμο προβλέπονται για τις πολύ μικρές και μικρές επιχειρήσεις σύμφωνα με τη σύσταση 361/2003 και μερική απασχόληση. Τώρα με την τροποποίηση που γίνεται προβλέπεται με σύμβαση εξαρτημένης εργασίας, άρα ελαστικές μορφές απασχόλησης για τους εργαζόμενους.

Είναι πρόσχημα η προστασία της δημόσιας υγείας , αφού σε σούπερ μάρκετ και κάθε άλλο χώρο που εμπορεύονται χημικά δεν υπάρχει ανάλογη πρόβλεψη.

Είναι ψευδαίσθηση και υποκρισία, ότι θα δημιουργηθούν νέες θέσεις εργασίας, αφού ουσιαστικά αυτές θα εξασφαλίζουν μισή ζωή ενώ θα κλείσουν και τα μικρομάγαζα, που δεν θα μπορούν να πληρώσουν ακόμα και αυτές τις άθλιες μορφές απασχόλησης.

Με όλα αυτά στο βωμό του ανταγωνισμού για το κέρδος κλείνει και η τελευταία λιπασματοβιομηχανία.

Επίσης, οι διατάξεις για τις κινηματογραφικές παραγωγές επιβεβαιώνουν πως και στο χώρο του κινηματογράφου αναιρείται η δέσμευση της Κυβέρνησης για ισοδύναμα μέτρα με τον καταργημένο φόρο, που θα ενίσχυαν την ελληνική κινηματογραφική δημιουργία, εξαπατώντας για άλλη μια φορά τους εργαζόμενους. Μάλιστα, είχαν καταθέσει και σχετική τροπολογία γι' αυτό το ζήτημα στα πλαίσια μετονομασίας του φόρου δημοσίων θεαμάτων για τον κινηματογράφο σε ειδικό φόρο για την ανάπτυξη και ενίσχυση του κινηματογράφου. Στη θέση του, βέβαια, επιβλήθηκε ο Φ.Π.Α του 23%, ο οποίος στην πορεία μετατράπηκε σε 24%.

Είναι διάταξη που επιβλήθηκε από τους μεγαλοπαραγωγούς για να τους δοθεί η δυνατότητα να μεγιστοποιήσουν την εκμετάλλευση των τεχνικών και να νομιμοποιήσουν τις, ήδη, αυθαιρεσίες τους.

Επίσης, κάνει δυσμενή μεταβολή του νόμου Γερουλάνου 3905/2010 για τους κινηματογραφιστές σχετικά με την καταβολή ενός μέρους των εσόδων των καναλαρχών από τις διαφημίσεις για την παραγωγή κινηματογραφικών έργων.

Γι' αυτό το ζήτημα θα πούμε περισσότερα στην Ολομέλεια.

Για τα φορτηγά Ι.Χ. αίρει τους όποιους περιορισμούς σχετικά με το όριο των ακαθάριστων εσόδων στην απόκτηση φορτηγών Ι.Χ. και πρόκειται για τα φορτηγά που ανήκουν στις επιχειρήσεις.

Από τη σκοπιά των αυτοαπασχολούμενων που μας ενδιαφέρει, από τη μία διευκολύνουν μικρότερες επιχειρήσεις να αποκτήσουν φορτηγό ακόμη και αν δεν έχουν περιορισμένο τζίρο, αλλά από την άλλη λειτουργείς αρνητικά συνολικά στον ίδιο κλάδο ιδιοκτητών φορτηγών Δημόσιας Χρήσης, γιατί στα πλαίσια του ανταγωνισμού θα επιβιώσουν οι μεγάλες επιχειρήσεις στο χώρο και θα καταστραφούν οι μικρότερες επιχειρήσεις.

Τέλος, σε σχέση με τα φαρμακεία και τις φαρμακαποθήκες, κατά τη γνώμη μας, οι συγκεκριμένες διατάξεις δεν εισάγουν κάτι καινούργιο.

(Συνέχεια ομιλίας, κ. ΕΜΜΑΝΟΥΗΛ ΣΥΝΤΥΧΑΚΗ, Ειδικού Αγορητή του ΚΚΕ)

Απλά, το συγκεκριμένο άρθρο καταργεί παλιούς νόμους και διατάξεις με το αιτιολογικό, ότι ήδη υπάρχουν μεταγενέστεροι νόμοι και διατάξεις που στην πράξη καταργούν τις παλιές. Γίνονται, δηλαδή, διευθετήσεις νομικού χαρακτήρα. Το 90% όμως των διατάξεων, αφορούν όρους και προϋποθέσεις για το άνοιγμα και κατοχύρωση της επιχειρηματικής δράσης στα φαρμακεία και στις φαρμακαποθήκες. Το Κ.Κ.Ε. δεν είχε συμφωνήσει ούτε με τις παλιές και δεν συμφωνεί ούτε με τις καινούργιες αυτές διατάξεις, γιατί το κριτήριο και των παλιών και των καινούργιων διατάξεων, σχετίζεται με την ενίσχυση της ανταγωνιστικότητας και την επιχειρηματικότητα.

Με βάση όλα τα παραπάνω, είναι φανερό ότι το Κ.Κ.Ε. καταψηφίζει επί της αρχής το συγκεκριμένο σχέδιο νόμου.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Μίμης, Καρά Γιουσούφ Αιχάν, Θεοπεφτάτου Αφροδίτη, Γκιόλας Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Σταματάκη Ελένη, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τζάκρη Θοδώρα, Δρίτσας Θοδωρής, Μπάρκας Κώστας, Κωστοπαναγιώτου Ηλίας, Σπαρτινός Κώστας, Μανιός Νίκος, Αυλωνίτου Ελένη, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Εμμανουήλ, Κασαπίδης Γεώργιος, Σταϊκούρας Χρήστος, Πλακιωτάκης Ιωάννης, Στύλιος Γεώργιος, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Κεγκέρογλου Βασίλειος, Συντυχάκης Εμμανουήλ, Βαρδαλής Αθανάσιος, Τάσσος Σταύρος, Αμυράς Γεώργιος, Καμμένος Δημήτριος, Λαζαρίδης Γεώργιος, Κατσιαντώνης Γεώργιος και Μεγαλομύστακας Αναστάσιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Θα μιλήσω κατευθείαν για τη ουσία του σχεδίου νόμου «Απλοποίηση διαδικασιών, σύσταση επιχειρήσεων, άρση κανονιστικών εμποδίων στον ανταγωνισμό και λοιπές διατάξεις». Στην ουσία, μιλάμε για τον τρόπο που θα ενισχυθεί ή δεν θα ενισχυθεί το επιχειρηματικό περιβάλλον και η δραστηριότητα.

Δυστυχώς, αυτό το σχέδιο νόμου, ενώ έχει μέσα θετικά στοιχεία και ρυθμίσεις, τις οποίες βεβαίως θα τις αναφέρουμε παρακάτω, έχει βέβαια και εκεί αρνητικά, τα οποία εμείς βλέπουμε ως τροχοπέδη για την απελευθέρωση των δρόμων της οικονομικής ανάπτυξης. Δεν πρόκειται να αντιμετωπίσει ούτε το μεγάλο ζήτημα της μικρής και μεγάλης διαφθοράς στο ελληνικό δημόσιο ούτε την πολυνομία - μάλιστα, εδώ υπάρχει υβρίδιο πολυνομίας μέσα σε κάποιες διατάξεις του σχεδίου νόμου - ούτε τις αντιφατικές εγκυκλίους Υπουργών και άλλων, ούτε βεβαίως την γραφειοκρατία, που οριζοντίως και καθέτως, κατατρέχει την ελληνική δημόσια διοίκηση με αρνητικά αποτελέσματα, κυρίως σε βάρος εκείνων που θέλουν να ενεργήσουν οικονομικά.

Για να ενισχυθεί το επιχειρηματικό περιβάλλον, θα πρέπει πρώτα απ' όλα με κάποιο τρόπο να αρθούν τα capital controls, τα οποία έχουμε ξεχάσει. Είναι τόσο συνυφασμένα πια στη δύσκολη οικονομική πραγματικότητα της χώρας, που ενώ νομίζουμε ότι είναι ανάμνηση, είναι παρόντα και δυστυχώς, φοβάμαι ότι θα είναι για πολύ καιρό ακόμη. Θυμάμαι, προεκλογικά το Σεπτέμβριο 2015, όταν σε διάφορα πάνελ βρισκόμουν με συναδέλφους από τον ΣΥΡΙΖΑ και έλεγα, ότι δυστυχώς τα capital controls θα κρατήσουν τουλάχιστον 3 - 4 χρόνια, γιατί αυτό μας έδειξε η εμπειρία και στην Ιρλανδία και στην Κύπρο και αλλού, με χαρακτήριζαν ως ενεργούμενο ξένων δυνάμεων. Τώρα, τα έχουν απωθήσει μακριά από τη μνήμη τους και τη συνείδησή τους, οι καλοί συνάδελφοι του ΣΥΡΙΖΑ. Εάν δεν υπάρξει σταθερό φορολογικό περιβάλλον, εάν δεν υπάρξει εργασιακή ειρήνη, η οποία βεβαίως θα επέλθει μόνον αν υπάρχουν και αμοιβές αξιοπρέπειας, εάν δεν χτίσουμε μια ανοιχτή οικονομία με ίδιους κανόνες για όλους, τότε φοβάμαι ότι κάνουμε ένα βήμα μπροστά και πέντε πίσω.

Θα αναφερθώ τώρα, σε συγκεκριμένα μέρη του σχεδίου νόμου. Το πεδίο εφαρμογής είναι οι ομόρρυθμες εταιρείες, οι ετερόρρυθμες, οι ιδιωτικές κεφαλαιουχικές εταιρείες, οι ΕΠΕ, δηλαδή εταιρείες περιορισμένης ευθύνης και οι Α.Ε.. Εάν σας έλεγα, αγαπητέ κύριε Υπουργέ, ότι το παρόν σχέδιο νόμου είναι ένα φωτογραφικό νομοσχέδιο, για την με κάθε όρο παράδοση της ελληνικής αγοράς στα μεγάλα επενδυτικά συμφέροντα εγχώρια ή ξένα, με πλήθος πελατειακών και αδιαφανών διατάξεων, δεν ξέρω τι θα μου απαντούσατε. Σας μετέφερα την εισήγηση της Ειδικής Αγορήτριας του ΣΥΡΙΖΑ, όταν συζητείτο εδώ στην ίδια αίθουσα και στην Ολομέλεια ο ν.4072/12 για τη βελτίωση του επιχειρηματικού περιβάλλοντος. Πολλά, μα πάρα πολλά κομμάτια εκείνου του νόμου, που το κυβερνών σήμερα κόμμα, τότε στην αντιπολίτευση χαρακτήριζε ως «σημαδεμένα χαρτιά» για να εξυπηρετηθούν εγχώρια και ξένα συμφέροντα, πολλές από εκείνες τις διατάξεις βρίσκονται σήμερα στο δικό σας σχέδιο νόμου, που ως επισπεύδων Υπουργός μας φέρνετε.

Ένα από τα βασικά στοιχεία αυτού του σχεδίου νόμου είναι η προώθηση ακόμα παραπέρα της υπηρεσίας μιας στάσης, που είναι πολύ θετικό.

(Συνέχεια ομιλίας, κ. ΓΕΩΡΓΙΟΥ ΑΜΥΡΑ, Ειδικού Αγορητή του «Ποταμιού»)

Η υπηρεσία αυτή δημιουργήθηκε το 2009 επί κυβερνήσεως Καραμανλή, υλοποιήθηκε και ολοκληρώθηκε το 2011 επί κυβερνήσεως Παπανδρέου. Σας το αναφέρω αυτό, διότι κάποια στιγμή καλό θα ήταν να μην σας θυμίζουμε μόνο αυτά που ίδιοι λέγατε ως καταγγέλλοντες και κατακεραυνώνοντας τους προηγούμενους γι’ αυτά που σήμερα μας φέρνετε εδώ υπό τη μορφή νομοθετημάτων. Έτσι καλό είναι να γνωρίζουμε ότι υπάρχει μια συνέχεια κάπου σ’ αυτό το κράτος και κάτι μπορεί να πετύχει ο ένας με το να βασιστεί πάνω στον προηγούμενο. Σε ό,τι αφορά το κείμενο υπάρχουν γενικότητες και ασάφειες, ειδικά για τις τροποποιήσεις και τις λοιπές διατάξεις. Εκεί γίνεται η γενική συνέλευση των παραπομπών και των καταιγισμών άλλων διατάξεων και νόμων.

Όσον αφορά στο άρθρο 2, γίνεται αναφορά στην εναλλακτική διαδικασία της ηλεκτρονικής υποβολής σύστασης εταιρείας μέσω της ηλεκτρονικής πλατφόρμας της υπηρεσίας μιας στάσης. Δεν γίνεται λόγος για το σχετικό χρονοδιάγραμμα. Πότε θα είναι έτοιμη η σχετική πλατφόρμα; Από πότε θα μπορούν να εξυπηρετηθούν οι ενδιαφερόμενοι;

Σε ό,τι αφορά το άρθρο 3, γίνεται λόγος για το γραμμάτιο ενιαίου κόστους σύστασης εταιρείας, το οποίο περιλαμβάνει το τέλος καταχώρησης του Γενικού Εμπορικού Μητρώου, τέλος προελέγχου, έγκριση και δέσμευση της επωνυμίας και διακριτικού τίτλου και το γραμμάτιο κόστους σύστασης εταιρείας. Όμως δεν γίνεται λόγος για το ύψος του γραμματίου ενιαίου κόστους σύστασης εταιρείας και ούτε καθορίζεται ο τρόπος υπολογισμούς του. Θα θέλαμε να μας πείτε με ποιον τρόπο θα το καθορίσετε. Επίσης, εάν η σύσταση δεν ολοκληρωθεί για λόγους που οφείλονται στο πρόσωπο της ενδιαφερόμενης επιχείρησης, δηλαδή των ανθρώπων που τρέχουν την επιχείρηση, τότε δεν επιστρέφεται. Δεκτό αυτό. Τι γίνεται, όμως, σε περίπτωση ανωτέρας βίας;

Σε ό,τι αφορά το άρθρο 8, μαζί με την απόδειξη πληρωμής ενιαίου γραμματίου ενιαίου κόστους σύστασης απαιτείται και τέλος υπέρ της Επιτροπής Ανταγωνισμού. Θα ήθελα να μας πείτε σε ποιες περιπτώσεις θα απαιτείται και με ποια κριτήρια;

Επίσης, έχουμε σε κάποια άρθρα κάποιες ενστάσεις. Σε ό,τι αφορά το άρθρο 19, εμείς θέλουμε και σας προτείνουμε να το αποσύρετε. Δεν μπορεί κάποιος που παρανόμως έχει «βάλει χέρι» σε ενισχύσεις του ελληνικού κράτους είτε των ευρωπαϊκών πόρων είτε των εθνικών πόρων, καταθέτοντας και προσκομίζοντας πλαστά στοιχεία και χαρτιά να «σκαπουλάρει» τόσο εύκολα και με μικρό κόστος. Σας το λέμε να το αποσύρετε. Ταυτόχρονα, μας ενδιαφέρει να μας πείτε ότι, αφού το έχετε εντάξει στο νομοθέτημα, ποιους αφορά; Ποια είναι αυτή η ανάγκη που σας οδήγησε στο άρθρο 19; Σας το ζήτησαν οι θεσμοί; Πόσες επιχειρήσεις και για τι ύψος ενισχύσεων δόθηκαν, ενώ δεν θα έπρεπε, αφού ήταν στηριγμένα σε πλαστά στοιχεία;

Σε ό,τι αφορά το 26, παρ. 6, είναι μια θεαματική απόδειξη του πόσο πρόχειρα νομοθετεί η Κυβέρνηση. Εδώ, λοιπόν, μας λέτε ότι με κοινές υπουργικές αποφάσεις θα υπάρχει δυνατότητα να συσταθούν και άλλες θέσεις οργανικές και δη νομικών. Πάλι κατά παρέκκλιση των διατάξεων; Πόσοι ποια θα διοριστούν σ’ αυτό το δύσμοιρο και καημένο ελληνικό δημόσιο; Πόσοι πια; Δηλαδή, ολόκληροι και ολάκεροι κομματικοί στρατοί έχουν διοριστεί, δεν μπουχτίσαμε πια;

Σε ό,τι αφορά το άρθρο 23, περί της τροποποίησης δημοσίων συμβάσεων. Εδώ και αν φαίνεται η προχειρότητα της νομοθέτησης. Εδώ τροποποιείται το νόμο 4412/2016 για τις δημόσιες συμβάσεις, τον οποίο ψηφίσαμε οι περισσότερες πτέρυγες της Βουλής πριν από λίγους μήνες. Τώρα έρχεστε να μας τον αλλάξετε.

Επίσης, σε ό,τι αφορά το άρθρο 28, κάνετε τροποποίηση του νόμου 4152/13. Θέλω να σας ρωτήσω, διευκρινιστικά, εάν η παρουσία του ειδικού για τα λιπάσματα, σε ποιες κατηγορίες εμπορίας και παραγωγής θα απαιτείται η παρουσία του; Πού στο εμπόριο; Καταστημάτων; Βιομηχανιών; Διότι, όπως σωστά ανέφερε ένας συνάδελφος και στο σούπερ μάρκετ πουλάνε λιπάσματα. Εκεί, υφίσταται υποχρέωση πρόσληψης απασχόλησης ή συνεργασία με τον ειδικό χημικό για τα λιπάσματα;

(Συνέχεια ομιλίας κ. ΓΕΩΡΓΙΟΥ ΑΜΥΡΑ,

Ειδικού Αγορητή του «Ποταμιού»)

Επίσης στο άρθρο 28, εμείς συμφωνούμε ότι δεν μπορεί να υπάρχει κληρονομική άδεια, όπως δεν μπορεί να υπάρχει κληρονομικό χάρισμα για να βλέπουμε το νούμερο του τζόκερ, έτσι δεν μπορεί κάποιοι να έχουν κληρονομικό το κεκτημένο να ανοίγουν ένα φαρμακείο, να εμπορεύονται τα φάρμακα και δίπλα ένας άλλος άνθρωπος, επειδή δεν έτυχε να έχει πατέρα, παππού, θείο φαρμακοποιό να μην μπορεί να ασκήσει αυτή τη δραστηριότητα. Είναι θετικό και το ψηφίσουμε.

Κυρία Πρόεδρε, κυρίες και κύριοι συνάδελφοι, εμείς επί της αρχής είμαστε σύμφωνοι, θα ψηφίσουμε το σχέδιο νόμου, αλλά τα υπόλοιπα θα τα πούμε στην Ολομέλεια, γιατί έχουμε κάποια στοιχεία που θέλουμε να μας απαντήσει ο κ. Υπουργός, όσον αφορά τις διακρίσεις που ακόμη υφίστανται στην πρόσβαση διαφόρων κατηγοριών Ελλήνων πολιτών σε επαγγελματικά και άλλα δικαιώματα.

Καταλήγοντας - φαντάζομαι το έχουν πάρει όλα τα κόμματα- η Εθνική Συνομοσπονδία Ατόμων με Αναπηρία μας έστειλε ένα υπόμνημα ειδικά για την πλατφόρμα της υπηρεσίας μιας στάσης. Τονίζουν οι ανάπηροι συμπολίτες μας ότι το πληροφοριακό αυτό σύστημα θα πρέπει να συμμορφώνεται πλήρως με το πρότυπο οδηγιών για την προσβασιμότητα του περιεχομένου του ιστού web content accessibility guidelines έκδοση 2.0 σε επίπεδο προσβασιμότητας ΑΑ. Τεχνικά ακούγονται, αλλά είναι πάρα πολύ σημαντικά. Βλέπω ότι μάλλον το έχετε λάβει υπόψη και πιστεύω ότι θα το ενσωματώσετε και στις ρυθμίσεις. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο Ειδικός Αγορητής των Ανεξάρτητων Ελλήνων, κ. Γεώργιος Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Ξεκινώντας να πω ότι στηρίζουμε το νομοσχέδιο γιατί πραγματικά βάζει το πλαίσιο με το οποίο εκσυγχρονίζεται, διευκολύνεται και επιταχύνεται η σύσταση, η ίδρυση, επιχειρήσεων.

Κυρίες και κύριοι συνάδελφοι, με το υπό εξέταση νομοσχέδιο για την απλοποίηση των διαδικασιών σύστασης επιχειρήσεων ενσωματώνονται στο ελληνικό δίκαιο μια σειρά συστάσεων του ΟΟΣΑ για τον ανταγωνισμό.

Η υφιστάμενη κατάσταση όσον αφορά τη διαδικασία αδειοδότησης των επιχειρήσεων στηριζόταν σχεδόν αποκλειστικά στις εκ των προτέρων διαδικασίες αδειοδότησης και προέβλεπε προσκόμιση σωρείας δικαιολογητικών στη διοίκηση, ενώ επιτόπιοι έλεγχοι πραγματοποιούνταν στις επιχειρήσεις πριν την έναρξη λειτουργίας τους.

Στο νομοσχέδιο αυτό προβλέπεται για πρώτη φορά η δυνατότητα δημιουργίας επιχείρησης εξ αποστάσεως. Ο υπόχρεος συμπληρώνοντας ηλεκτρονικά μια σειρά πεδίων θα λαμβάνει σε πραγματικό χρόνο τη σύσταση της επιχείρησής του, χωρίς την παρεμβολή φυσικού προσώπου. Όλα τα έγγραφα που αποτελούν προϋπόθεση για τη νομική υπόσταση μιας εταιρείας θα αποδίδονται ηλεκτρονικά στον ενδιαφερόμενο, με βάση την ηλεκτρονικοποιημένη διαδικασία υποβολής αίτησης και ελέγχου. Έτσι ο χρόνος σύστασης περιορίζεται μόνο στον αναγκαίο χρόνο που απαιτείται από τον υπόχρεο για την συμπλήρωση των σχετικών πεδίων στο ηλεκτρονικό σύστημα καταχώρισης. Παρεμπιπτόντως σήμερα απαιτούνται κατά μέσο όρο 38 ημέρες.

Σκοπός του παρόντος νομοθετήματος είναι να βελτιώσει έτη περαιτέρω έναν ήδη επιτυχημένο θεσμό, εισάγοντας καταρχήν την ηλεκτρονική, χωρίς ανθρώπινη επαφή, σύσταση επιχειρήσεων και ταυτόχρονα επιφέροντας αλλαγές και βελτιώσεις στις ήδη λειτουργούσες υπηρεσίες μιας στάσης, πάντα με στόχο τη μείωση του χρόνου και του κόστους σύστασης εταιριών.

Οι τομείς όπου απλοποιείται άμεσα η αδειοδοτική διαδικασία, όπως αναφέραμε στο προηγούμενο σχέδιο νόμου είναι οι κλάδοι μεταποίησης τροφίμων και ποτών, τα καταστήματα υγειονομικού ελέγχου και τα τουριστικά καταλύματα. Αυτά αποτελούν κάτι λιγότερο από το 30% της οικονομικής δραστηριότητας.

(Συνέχεια ομιλίας, κ. ΓΕΩΡΓΙΟΥ ΛΑΖΑΡΙΔΗ, Ειδικού Αγορητή των Ανεξαρτήτων Ελλήνων)

Τώρα, θα αναφερθώ, ποιο συγκεκριμένα. Στο άρθρο 2, εισάγεται για πρώτη φορά η δυνατότητα κατ' εξαίρεση σύστασης Α.Ε. ή Εταιρείας Περιορισμένης Ευθύνης (Ε.Π.Ε.), χωρίς συμβολαιογραφικό έγγραφο, υπό την προϋπόθεση, ότι το συστατικό έγγραφο θα ακολουθεί αυστηρά και χωρίς καμία παρέκκλιση το πρότυπο κείμενο, το οποίο προβλέπει η κείμενη νομοθεσία. Η σύσταση με συμβολαιογραφικό έγγραφο, δεν καταργείται, αλλά διατηρείται ως επιλογή τόσο για τις Α.Ε. (Ανώνυμες Εταιρείες) και Ε.Π.Ε. (Εταιρείες Περιορισμένης Ευθύνης), όπου ήδη υπήρχε ως γενική υποχρέωση όσο και για τις λοιπές νομικές μορφές, όταν οι ειδικές διατάξεις του νόμου το απαιτούν.

Επίσης, εισάγεται για πρώτη φορά η εναλλακτική της ηλεκτρονικής υπηρεσίας μιας τάσης, με τη χρήση της οποίας θα είναι δυνατή η σύσταση εταιρίας χωρίς την παρέμβαση ανθρώπινου παράγοντα. Αρμόδιο ως υπηρεσία μιας τάσης, θα είναι το Γ.Ε.ΜΗ. (Γενικό Εμπορικό Μητρώο), εκτός από τις περιπτώσεις που απαιτείται συμβολαιογραφικό έγγραφο και αρμόδιος, θα είναι ο συμβολαιογράφος που θα το συντάσσει.

Παράλληλα, θα λειτουργεί και η ηλεκτρονική υπηρεσία μιας τάσης, η οποία θα μπορεί να εξυπηρετεί τους ενδιαφερόμενους εξ αποστάσεως.

Επίσης, το νομοσχέδιο προβλέπει τη θέσπιση του γραμματίου ενιαίου κόστους σύστασης εταιρίας. Στο κόστος του γραμμάτιου αυτού θα περιλαμβάνονται το τέλος καταχώρησης Γ.Ε.ΜΗ., το τέλος ελέγχου επωνυμίας και διακριτικού τίτλου και το γραμμάτιο κόστους σύστασης εταιρίας.

Επίσης, κάτι εξίσου σημαντικό, είναι, ότι παρέχεται η δυνατότητα δωρεάν σύστασης για το 1ο έτος της εφαρμογής. Με τον τρόπο αυτό δημιουργούνται προϋποθέσεις προσέλκυσης περισσότερων στη νέα ηλεκτρονική υπηρεσία, ενώ μεταξύ άλλων, καταργείται η φορολογική ενημερότητα των ιδρυτών στο στάδιο της σύστασης, καθώς κρίθηκε, ότι το δημόσιο συμφέρον δεν δικαιολογεί το διοικητικό βάρος που συνεπάγεται η διαδικασία χορήγησης αυτού του εγγράφου. Αυτή είναι μία αλλαγή, όπου αναμένεται ότι θα μειώσει τη διαδικασία σύστασης κατά μία ημέρα. Ακόμη, προβλέπεται η απόδοση κλειδαρίθμου, TAXIS NET, τη στιγμή της σύστασης. Επομένως, οι ενδιαφερόμενοι, δεν θα χρειάζεται να απευθύνονται στην αρμόδια Δ.Ο.Υ. μετά την διεκπεραίωση της διαδικασίας στην υπηρεσία μιας στάσης.

Η ηλεκτρονική πλατφόρμα θα είναι συνδεδεμένη με το TAXIS και με τα Ασφαλιστικά Ταμεία και θα μπορεί να χορηγεί το σύνολο των σχετικών εγγράφων, κλειδάριθμος, ασφαλιστική βεβαίωση κ.λπ.. Μάλιστα, εκτός από την επιτάχυνση της διαδικασίας, η χρήση της ηλεκτρονικής πλατφόρμας θα περιορίζει σοβαρά το κόστος για τις επιχειρήσεις, αφού θα είναι 70% λιγότερο από τη μη ηλεκτρονική καταβολή.

Σε σχέση με τις εκπτώσεις, θεσμοθετείται για πρώτη φορά η έννοια της λεγόμενης «εκποίησης ή εκκαθάρισης», όπως διαφημίζονται συχνά, του συνόλου των προϊόντων που διαθέτει μια εμπορική επιχείρηση. Πιο συγκεκριμένα, με απόφαση του Αντιπεριφερειάρχη και μετά από τη σύμφωνη γνώμη των Δήμων, των εμπορικών και επαγγελματικών οργανώσεων της οικείας Περιφερειακής Ενότητας μπορεί να ορίζεται «μια περίοδος προσφορών» ανά 2 έτη κατά την οποία θα επιτρέπεται η προσφορά του συνόλου των ειδών που διαθέτει το κάθε κατάστημα. Αυτό, είναι ένα μέτρο που εάν υιοθετηθεί από δήμους και επιχειρήσεις και στηριχθεί από τους καταναλωτές, αναμένεται να δώσει μία σημαντική ώθηση στην οικονομική και εμπορική δραστηριότητα.

Τώρα, σε ό,τι αφορά τη ρύθμιση για το ψωμί. Εκεί, εισάγει την έννοια του «παραδοσιακού άρτου» και του «παραδοσιακού φούρνου» ή «αρτοποιείου» που επιτρέπεται να χρησιμοποιούνται από τις εγκαταστάσεις, όπου η διαδικασία ξεκινάει από την επιλογή των πρώτων υλών μέχρι και τη πλήρη μορφοποίηση της και καταλήγει στο ψήσιμο.

(Συνέχεια ομιλίας, κυρίου ΓΕΩΡΓΙΟΥ ΛΑΖΑΡΙΔΗ Ειδικού Αγορητή των ΑΝ.ΕΛ.)

Κατά συνέπεια, διασφαλίζεται η ορθή ενημέρωση του καταναλωτή, προάγεται ο υγιής ανταγωνισμός μεταξύ αρτοποιών, σύμφωνα και με τις σχετικές συστάσεις του Κέντρου Προγραμματισμού και Οικονομικών Ερευνών, στο πλαίσιο της EX POST αξιολόγησης της εργαλειοθήκης Ι του ΟΟΣΑ, ενώ ενισχύεται η εμπορική αξία ενός παραδοσιακού εγχώριου προϊόντος.

Συνεπώς, ο χαρακτηρισμός «παραδοσιακό», δεν θα μπορεί να χρησιμοποιείται από τις θερμές γωνιές, όπου το ψωμί παράγεται με το ψήσιμο κατεψυγμένης ζύμης, προστατεύοντας συμφέροντα και διαχωρίζοντας τις δύο ξεχωριστές περιπτώσεις.

Οι διατάξεις όμως θα επηρεάσουν και την αγορά πετρελαιοειδών. Συγκεκριμένα, αίρονται εμπόδια, ως προς την ελευθερία χρήσης του εμπορικού σήματος προμήθειας καυσίμων καθώς και την υποχρέωση ανάληψης του κόστους εγκατάστασης σημάτων GPS, σε βυτιοφόρα οχήματα και δεξαμενόπλοια, από τους κατόχους αδειών.

Παράλληλα, αποσυνδέεται η σύμβαση προμήθειας καυσίμων με τη μίσθωση χώρων του πρατηρίου. Η ρύθμιση των σχέσεων αντισυμβαλλόμενων μερών από το Νόμο, περιόριζε τη δυνατότητα αυτών να καθορίζουν ελεύθερα τους όρους χρήσης μεταφορικών μέσων που χρησιμοποιούνται για τη μεταφορά καυσίμων, καθώς και των όρων εμπορικής προβολής, παρεμβαίνοντας κατ’ αυτό τον τρόπο στην ελεύθερη διαμόρφωση των συμβατικών όρων χρήσης, οχημάτων και εμπορικών σημάτων.

Σε ό,τι αφορά τις συμβάσεις Πρατηριούχων Εταιρειών Εμπορίας, με την προηγούμενη ρύθμιση δινόταν η δυνατότητα, η διάρκεια της σύμβασης αποκλειστικής προμήθειας να είναι μεγαλύτερη της πενταετίας σε περιπτώσεις μίσθωσης από τον πρατηριούχο ή παραχώρησης της χρήσης στον πρατηριούχο, χώρων που ανήκαν στην Εταιρεία Εμπορίας.

Η νέα διάταξη, παρέχει τη δυνατότητα μόνο στις περιπτώσεις που η κυριότητα της Εταιρίας Εμπορίας Καυσίμων είναι αποκλειστικά κυρία των χωρών. Αυτό, θα οδηγήσει στη σαφέστερη σύνδεση της διάρκειας της σύμβασης αποκλειστικής προμήθειας με τη διάρκεια της σύμβασης μίσθωσης, την οποία έχει ο πρατηριούχος.

Πριν κλείσω θα ήθελα, κύριε Υπουργέ, να ζητήσω, ως προς το άρθρο 25, να δούμε αυτή την περίπτωση, των συνταξιούχων της ΕΛΒΟ. Είναι ένα πρόβλημα, που έρχεται από το παρελθόν, όπως όλα τα προβλήματα που αντιμετωπίζουμε, έρχονται από το παρελθόν. Στο άρθρο 25, θα θέλαμε να προτείνουμε μια προσθήκη, νομοτεχνική βελτίωση, που να περιλαμβάνει και τους πρώην εργαζομένους στην ΕΛΒΟ που εκκρεμεί η καταβολή των αποζημιώσεων τους, από το 2010 παρακαλώ.

Κυρίες και κύριοι συνάδελφοι, η βασική καινοτομία που εισάγει το παρόν νομοσχέδιο, αφορά την ενοποίηση όλων των απαιτούμενων διαδικασιών σε μια ηλεκτρονική πλατφόρμα, στην οποία ο ενδιαφερόμενος θα έχει άμεση πρόσβαση και η ίδρυση επιχείρησης θα επιτυγχάνεται σε μόλις μία ημέρα. Το πνεύμα του νομοσχεδίου είναι σαφέστατο και έχει χαρακτήρα αναπτυξιακό και γι' αυτό και το στηρίζουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε τον κ.Λαζαρίδη. Το λόγο έχει ο κ. Κατσιαντώνης, Ειδικός Αγορητής της Ένωσης Κεντρώων.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Ευχαριστώ κυρία Πρόεδρε.

Κυρίες και κύριοι συνάδελφοι, συγκεντρωτικά, αυτές οι αλλαγές του τρέχοντος νομοσχεδίου, θα έχουν θετικό πρόσημο στην ελληνική οικονομία. Σίγουρα δεν χρωστάμε χάρη στην Κυβέρνηση, καθώς δεν θα επιθυμούσε τίποτε απ' όλα αυτά, όπως δηλαδή μας έχει αποδείξει και στο παρελθόν.

(Συνέχεια ομιλίας κ. ΓΕΩΡΓΙΟΥ ΚΑΤΣΙΑΝΤΩΝΗ, Ειδικού Αγορητή της Ένωσης Κεντρώων)

Η γιγάντωση του κράτους τέρατος και η ιδεοληπτική αντιμετώπιση της επιχειρηματικότητας αποτελούσαν πάντοτε σήμα κατατεθέν της.

Χάρη χρωστάμε στο σύγχρονο διεθνές περιβάλλον της Ε.Ε. που μας εξασφαλίζει κάποιες στοιχειώδεις προδιαγραφές. Εάν δεν σας τα έβαζαν στα προαπαιτούμενα για την αξιολόγηση, δε θα βλέπαμε ποτέ τέτοιες διατάξεις.

Απόλυτα θετική είναι η δυνατότητα σύστασης εταιρειών χωρίς συμβολαιογραφικό έγγραφο, καθώς και η μείωση μιας σειράς οικονομικών επιβαρύνσεων που σχετίζονται με την ίδρυση εταιρειών.

Επίσης, θετική εξέλιξη είναι η κατάργηση της φορολογικής ενημερότητας των ιδρυτών στο στάδιο της σύστασης. Κρίθηκε, προφανώς, ότι το δημόσιο συμφέρον, δηλαδή η προστασία των συναλλασσόμενων, δεν δικαιολογεί το διοικητικό βάρος που συνεπάγεται η διαδικασία χορήγησης αυτού του εγγράφου. Εάν κάποιος είναι φοροφυγάς, το κράτος έχει άλλες διαδικασίες και πολλαπλές δυνατότητες να τον καταδιώξει. Δε χρειάζεται με το πρόσχημα της πάταξης της φοροδιαφυγής να ταλαιπωρούμε νέους επαγγελματίες που θέλουν να επενδύσουν με υγιή τρόπο στη χώρα μας, ειδικά τη στιγμή που το έχουμε πραγματικά ανάγκη.

Ας δούμε, όμως, κάποια πράγματα πιο συγκεκριμένα.

Στο άρθρο 5 παράγραφος 2, εφόσον ολοκληρωθούν τα μηχανογραφικά συστήματα και, εφόσον, εκπαιδευτούν καταλλήλως οι δημόσιοι υπάλληλοι που θα τα χειρίζονται, μας λέτε ότι αυθημερόν ή την επόμενη εργάσιμη η υπηρεσία μιας στάσης υποχρεούται να προβεί σε μια σειρά ενεργειών, ώστε να συσταθεί η εταιρεία και να καταχωρηθεί στο γενικό εμπορικό μητρώο.

Επίσης, το άρθρο 7 παρ. 2, αναφέρει ότι ο Οργανισμός Κοινωνικής Ασφάλισης εξετάζει το φάκελο της εταιρείας και απαντά μέσα σε ένα μήνα σχετικά με τις υποχρεώσεις των φυσικών προσώπων που απαρτίζουν την εταιρεία.

Στην πρώτη περίπτωση που αφορά την υπηρεσία μιας στάσης, όντως το χρονικό περιθώριο σύστασης της εταιρείας είναι αρκετά σύντομο και, μάλιστα, εάν συγκρίνουμε την τρέχουσα πρόβλεψη με αυτά που ίσχυαν στο παρελθόν, πρόκειται στην κυριολεξία για πολιτισμικό σοκ.

Εδώ, ελπίζουμε πως οι δημόσιοι υπάλληλοι που θα στελεχώσουν αυτές τις υπηρεσίες θα ανταποκριθούν αποτελεσματικά στα καθήκοντά τους. Αυτό, προϋποθέτει και την τοποθέτηση κατάλληλου προσωπικού με τυπικά και ουσιαστικά προσόντα, αλλά και την κατάλληλη εκπαίδευσή του στα νέα πληροφοριακά συστήματα.

Επίσης, θα θέλαμε μια διευκρίνιση σχετικά με την εγγραφή στο φορέα κοινωνικών ασφαλίσεων. Στο άρθρο 7 παρ. 2, όπως είπαμε, αναφέρεται ότι ο φορέας ασφαλίσεων για παράδειγμα ΟΑΕΕ, πρώην ΤΕΒΕ, έχει περιθώριο να απαντήσει μέσα σε ένα μήνα. Ωστόσο, είδαμε στο άρθρο 5 παρ. 2 ότι η υπηρεσία μιας στάσης ολοκληρώνει τις δικές τις γραφειοκρατικές υποχρεώσεις σε μία ημέρα.

Εδώ προκύπτουν οι εξής ερωτήσεις: Είναι απαραίτητο ο επιχειρηματίας να περιμένει την απόφαση του ασφαλιστικού φορέα για να ξεκινήσει να λειτουργεί η επιχείρησή του; Αυτό είναι ένα προαπαιτούμενο; Γνωρίζουμε ότι μέχρι σήμερα, η εγγραφή στον ασφαλιστικό φορέα θεωρείται απαραίτητη για την έναρξη επιχειρηματικής δραστηριότητας. Εάν η απόφαση του ασφαλιστικού φορέα είναι απαραίτητη για την έναρξη της επιχείρησης, δεν θα πρέπει να συντομεύσουμε τη χρονική διάρκεια; Γιατί χρειάζεται ένα μήνα για να ελέγξει ο ασφαλιστικός φορέας; Θα τρέχει, δηλαδή, ο δημόσιος υπάλληλος στους παπύρους των υπογείων του ΤΕΒΕ και του Ι.Κ.Α. με φακό ανθρακωρύχου για να ανακαλύψει τα απαραίτητα δεδομένα; Μήπως, η ελλιπής μηχανογράφηση των ασφαλιστικών φορέων και η έλλειψη εκπαίδευσης των υπαλλήλων τους οδηγήσει σε τέλμα το όλο αυτό εγχείρημα; Παρακαλώ για την απάντησή σας επί του προκειμένου.

Κατά τα άλλα, βλέπουμε επιμέρους παρεμβάσεις σε διάφορους κλάδους, χωρίς, ωστόσο, να γίνεται η ουσιαστική τομή που θα θέλαμε εμείς στην Ένωση Κεντρώων, ειδικά σε επαγγέλματα με μεγάλους περιορισμούς στην άσκηση τους. Για παράδειγμα, στην περίπτωση των φαρμακοποιών, μεταξύ των καταργούμενων διατάξεων, περιλαμβάνεται η παρ. 6 του άρθρου 11 του ν. 5607/1932. Με αυτή, ο αδειούχος φαρμακοποιός θα μπορούσε να παρατείνει την άδεια λειτουργίας φαρμακείου για 7 έτη στις περιπτώσεις που έχει συμπληρώσει το 65ο της ηλικίας του ή 35 χρόνια υπηρεσίας και έχει τέκνο που σπουδάζει στη φαρμακευτική.

Το ίδιο ίσχυε και για την κληρονομική φαρμακαποθήκη και για την περίπτωση κληρονομικού φαρμακείου, εάν ο κληρονόμος σπουδάζει τη φαρμακευτική.

(Συνέχεια ομιλίας, κ. Γεωργίου Κατσιαντώνη, Ειδικού Αγορητή της Ένωσης Κεντρώων)

Τέτοιες ξεπερασμένες διατάξεις πρέπει να καταργηθούν ολοσχερώς, επίσης, οι ευνοϊκές διατάξεις για κληρονόμους φαρμακοποιών που μπορούσαν να αποκτήσουν με προνομιακό τρόπο άδεια ίδρυσης και λειτουργίας φαρμακείου, σαφέστατα παραβιάζουν την αρχή της ισότιμης πρόσβασης των αδειούχων φαρμακοποιών στο επάγγελμα. Τέτοιου είδους ρουσφέτια σε κλάδο, έπρεπε να τα είχαμε σταματήσει εδώ και χρόνια και όχι να περιμένουμε την εργαλειοθήκη του ΟΑΣΑ ή την αξιολόγηση των εταίρων για να τα υιοθετήσουμε. Και για να είμαστε και δίκαιοι, γιατί τώρα εν έτη 2016, μας απασχολούν αυτά τα αυτονόητα ζητήματα;

Δεν θα έπρεπε να είχαν λυθεί εδώ και χρόνια; Γιατί είμαστε μια χώρα σε οικονομικό και αναπτυξιακό «γύψο» εδώ και δεκαετίες, είναι δυνατόν να έχουμε τόσους περιορισμούς ή τόσες ρουσφετολογικές διατάξεις σε επαγγέλματα που θα έπρεπε να καθορίζονται από τους κανόνες της αγοράς και που διέπουν όλα τα άλλα επαγγέλματα; Είναι δυνατόν, ως κράτος να δίνουμε άδειες, για παράδειγμα στους φαρμακοποιούς και να λέμε ότι τα παιδιά τους θα απολαμβάνουν προνομιακό καθεστώς, ώστε να ασκήσουν και αυτά τη δραστηριότητα των γονέων τους; Αν όλος ο ιδιωτικός τομέας λειτουργούσε έτσι, τότε δεν θα μπορούσε κανείς να κάνει τίποτα.

Κανένας νέος επαγγελματίας δεν θα μπορούσε να καταπιαστεί με οποιοδήποτε αντικείμενο, καθώς δεν θα ήταν μέλος κάποιας οικογένειας που εξασκούσε το επάγγελμα αυτό στο παρελθόν. Ακόμα και σήμερα βλέπουμε σε αρκετούς κλάδους να κληροδοτούνται άδειες ασκήσεως επαγγέλματος, λες και είναι σπίτι ή αυτοκίνητο και μετά μιλάμε δηλαδή για μια ελεύθερη αγορά. Δεν γίνονται αυτά αγαπητοί συνάδελφοι, το επάγγελμα και η άδεια που το συνοδεύει, πρέπει να είναι αυστηρά ατομικά, μη κληροδοτούμενα και μη μεταβιβάσιμα. Το επάγγελμα σημαίνει ότι κάποιος άνθρωπος έχει συγκεκριμένες γνώσεις, συγκεκριμένα προσόντα και ταλέντα και γι' αυτό είναι ικανός να κάνει το άλφα ή το βήτα επάγγελμα.

Τα προσόντα του λοιπόν αυτά ή τα ταλέντα του, δεν είναι ένα απλό χαρτί που το κληρονομεί ο γιος ή η κόρη, δεν ζούμε στο μεσαίωνα. Εάν εγώ είμαι επιστήμονας ή καλλιτέχνης, δεν σημαίνει ότι μπορώ με ένα απλό χαρτί να κληροδοτήσω στα παιδιά μου την ιδιότητά μου αυτή. Δικαίωμα στον κάθε επαγγελματικό και επιστημονικό χώρο πρέπει να έχουν με ισοδύναμο τρόπο όλοι οι πολίτες μιας οργανωμένης κοινωνίας. Το να ψηφίζουμε λοιπόν τους νόμους σε αυτή την αίθουσα, είναι κάτι σχετικό και εύκολο, τη στιγμή μάλιστα που ακολουθούμε και κοινοτικές νόρμες, που ήδη ισχύουν σε άλλες χώρες. Το δύσκολο είναι όλα αυτά να περάσουν στην πράξη και να εφαρμοστούν από τον ήδη υπάρχον κρατικό μηχανισμό.

Όλοι ξέρουμε ότι υπάρχουν αγκυλώσεις στον κρατικό μηχανισμό, ήρθε όμως η ώρα θα ξεπεραστούν. Εμείς ως Ένωση Κεντρώων θα στηρίζουμε πάντοτε την ευρωπαϊκή προοπτική της χώρας και τις ευνοϊκές και ωφέλιμες κανονιστικές διατάξεις του κοινοτικού δικαίου. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ, θα ήθελα όμως να γνωρίζουμε τη θέση σας επί της αρχής.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Θα στηρίξουμε επί της αρχής και τα υπόλοιπα θα τα πούμε στην Ολομέλεια.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ…

ΑΛΕΞΑΝΔΡΟΣ ΤΡΙΑΝΤΑΦΥΛΙΔΗΣ: Κυρία Πρόεδρε, κυρία Καρακώστα, μπορώ εάν είχατε την καλοσύνη να σημειώσω κάτι;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ναι, παρακαλώ.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Ζήτω το λόγο, απλά και μόνο για να συναινέσω και να συνηγορήσω για το αίτημα του συνάδελφό μου, του κ. Λαζαρίδη, από τη Θεσσαλονίκη για αυτούς τους ταλαίπωρούς συνταξιούχους της ΕΛΒΟ, που είναι 200 άτομα, όπου παλεύουν εδώ και εφτά χρόνια για να πάρουν ένα εφάπαξ. Πραγματικά, έχει καταστρέψει οικογένειες. Θερμή παράκληση να γίνει αποδεκτό το κοινό μας αίτημα, να μπει στο άρθρο 25 και επομένως να αποκατασταθούν, γιατί τα χρήματα υπάρχουν. Συγνώμη για την παρέμβαση και ευχαριστώ την κατανόησή σας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τώρα το λόγο έχει ο κ. Κατσιαντώνης, για να συμπληρώσει κάτι.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Απλά θέλω και εγώ να συμφωνήσω με τον κ. Τριανταφυλλίδη και τον κ. Λαζαρίδη, ότι πραγματικά και εμείς σαν Ένωση Κεντρώων, το στηρίζουμε και το απαιτούμε. Σας ευχαριστώ πολύ

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Και εγώ, τον λόγο έχει για πέντε λεπτά ο κ. Αθανάσιου.

ΧΑΡΑΛΑΜΠΟΣ ΑΘΑΝΑΣΙΟΥ: Κυρίες και κύριοι συνάδελφοι, όπως ήδη τονίστηκε, στο παρόν νομοσχέδιο περιλαμβάνονται προαπαιτούμενα που αναφέρονται στην εργαλειοθήκη του ΟΟΣΑ. Στο Α΄ μέρος, δηλαδή στα άρθρα 1 έως 12, περιλαμβάνονται οι διαδικασίες σχετικά με την υπηρεσία μιας στάσης για την ίδρυση των επιχειρήσεων, των οποίων οι αρμοδιότητες διευρύνονται και ενισχύονται. Το νομοσχέδιο προβλέπει την κατάργηση του ήδη ισχύοντος μέχρι σήμερα ν.3853/2010.

Σε πρώτη ανάγνωση, στο άρθρο 2αβ΄, οι συμβολαιογράφοι δεν παρακάμπτονται σε ό,τι αφορά το καταστατικό και τη σύστασή τους και η αρμοδιότητά τους παραμένει μόνο για τις ανώνυμες εταιρείες και τις εταιρείες περιορισμένης ευθύνης. Εν τούτοις, με το άρθρο 8 ιδρύεται η Ηλεκτρονική Υπηρεσία Ίδρυσης Εταιριών με κόστος στο περίπου 30% και η υπηρεσία μιας στάσης θα διεκπεραιώνει τη διαδικασία ίδρυσης επιχειρήσεων. Εκεί θα μπορούν να συστήνονται και ανώνυμες εταιρίες και εταιρίες περιορισμένης ευθύνης χωρίς συμβολαιογραφικό έλεγχο.

Αυτή, βέβαια, είναι η αντίφαση με την προηγούμενη διάταξη που σας είπα. Αυτό μπορεί να γίνει μόνο εφόσον οριοθετηθούν τα πρότυπα έγγραφα και καταστατικά του άρθρου 9 του νόμου, δηλαδή καταστατικά τα οποία δεν θα επιδέχονται τροποποιήσεων και στα οποία οι ιδρυτές θα προστεθούν απλά τα στοιχεία στους. Αντιλαμβάνομαι τις επιφυλάξεις που είχαν μερικοί συνάδελφοι όσο αφορά την ασφάλεια των συναλλαγών. Θα μπορούσαν, δηλαδή, να γίνουν πιο συγκεκριμένα τα καταστατικά στο άρθρο 9. Θα τα πούμε, βέβαια και στην Ολομέλεια, αλλά, τουλάχιστον, οι συνεργάτες του κ. Υπουργού να καταγράψουν αυτό, ούτως ώστε, για την περαιτέρω ασφάλεια των συναλλαγών, να γίνουν πιο συγκεκριμένα τα ζητήματα αυτά.

Το δεύτερο μέρος περιλαμβάνει διατάξεις για την ενίσχυση του ανταγωνισμού και το ρυθμιστικό περιβάλλον των επιχειρήσεων στο κεφάλαιο Α΄. Σημαντική και νομικώς ορθή θεωρώ τη διάταξη του άρθρου 13, που ρυθμίζει τη δυνατότητα μετατροπής της ομόρρυθμης εταιρίας σε ετερόρρυθμη εταιρία. Έως σήμερα αυτό προβλεπόταν στο ν.4072/2012 και αφορούσε μόνο το ανάποδο, δηλαδή τη μετατροπή της ετερορρύθμου σε ομόρρυθμο και μόνο στην περίπτωση θανάτου ενός εκ των εταίρων. Στην περίπτωση αυτή, γίνεται μέσω μετατροπής ομορρύθμου εταίρου σε ετερόρρυθμο και αυτός ευθύνεται εις ολόκληρο για τα χρέη της εταιρίας μέχρι τη μετατροπή της και μόνο για μία πενταετία. Επομένως, υπάρχει διασφάλιση και φαίνεται νομικά ότι είναι ορθό και είναι σωστή η διάταξη. Υπάρχουν και σωστές διατάξεις, όπως είπε και ο εισηγητής μας και πρέπει να τις τονίσουμε. Εκεί που είναι σωστό πρέπει να το λέμε και να γίνεται και, βεβαίως, να διορθωθούν αυτά τα οποία ενδεχομένως θα εντοπίσουν ως λάθη. Το άρθρο 18 εισάγει την έννοια του παραδοσιακού άρτου που πωλείται και παρασκευάζεται σε αρτοποιεία από μη κατεψυγμένες ζύμες. Υπήρχαν ανάλογα αιτήματα κατά καιρούς από διάφορα μέρη της Ελλάδος και νομίζω, μια και επιζητείται αυτό, ότι είναι σωστή η ρύθμιση.

Το κεφάλαιο B΄ περιλαμβάνει διατάξεις που αφορούν την Ενιαία Αρχή Δημοσίων Συμβάσεων και τη Μονάδα Οργάνωσης και Διαχείρισης των αναπτυξιακών προγραμμάτων, δηλαδή της ΜΟΔ. Ιδιαίτερο ενδιαφέρον σχετικά με την προχειρότητα που νομοθετεί η Κυβέρνηση ΣΥ.ΡΙΖ.Α. - ΑΝ.ΕΛΛ. έχει το άρθρο 20, που τροποποιεί νομοθέτημα που ψηφίστηκε μόλις τον Ιούνιο με τον ν.4399/2016, καθώς και το άρθρο 23 με το οποίο διορθώνονται, κατ’ ομολογία και της αιτιολογικής έκθεσης, 74 λάθη που βρέθηκαν στον ν.4412/2016, που μεταφέρει στην ελληνική νομοθεσία κοινοτικές οδηγίες για τις δημόσιες συμβάσεις και αυτός ο νόμος ψηφίστηκε μόλις πρόσφατα και δεν είναι μόνο αυτό.

Θα ήθελα την προσοχή σας για να εντοπίσετε αυτά, διότι και στο άρθρο 33 τέτοια είναι η βιασύνη και η προχειρότητα, που καταργείτε διατάξεις οι οποίες έχουν ήδη καταργηθεί. Για παράδειγμα, αναφέρω το άρθρο 10, παρ. 1 του ν.3021/2002, που αφορά το ασυμβίβαστο των δημοσίων συμβάσεων, το οποίο καταργείται, αλλά – για προσέξτε το – αυτό έχει ήδη καταργηθεί με τον ν.3986/2011.

(Συνέχεια ομιλίας, κ. ΧΑΡΑΛΑΜΠΟΥ ΑΘΑΝΑΣΙΟΥ)

Επιπλέον, καταργείτε τον αναγκαστικό ν.1099/38 περί του τύπου. Αυτός ο νόμος, κύριε Υπουργέ, έχει καταργηθεί με το ν. 2243/1994 πλην του άρθρου 47 που αφορούσε την παραγραφή. Με το να λέτε τώρα ότι καταργείται ο νόμος, συνεπώς καταργείται και το άρθρο 47, όπου ήταν μια κατάκτηση του δημοσιογραφικού κόσμου, για τη σύντομη παραγραφή που ήταν διετής. Δηλαδή, με την κατάργηση αυτή πάτε την παραγραφή των αδικημάτων του τύπου στην πενταετή παραγραφή με τη συνήθη παραγραφή;

Ενδιαφέρον έχει και το άρθρο 24 με το οποίο, παραδέχεστε στην ουσία ότι από την έναρξη ισχύος του ν. 4412/2016 και ως τώρα, απευθείας αναθέσεις δεν είχαν αναρτηθεί στο αρμόδιο ηλεκτρονικό μητρώο. Οι υπόλοιπες ρυθμίσεις των άρθρων 23-33 αφορούν την κατάργηση διαφόρων διατάξεων νομοθετημάτων, αρμοδιότητας διαφόρων παραγωγικών Υπουργείων, συνεπείας συστάσεων της εργαλειοθήκης του ΟΟΣΑ. Κατά την αιτιολογική έκθεση πολλές εξ’ αυτών είχαν καταργηθεί στη πράξη από νεότερες διατάξεις και άλλες, το άρθρο 33 και μια-μια από τις διατάξεις που καταργήθηκαν. Να κοιτάξετε αυτά που σας ανέφερα πριν.

Σήμερα τι βλέπουμε ο ΣΥΡΙΖΑ, υιοθετεί πλέον άκριτα και αναντίρρητα την εργαλειοθήκη του ΟΟΣΑ. Ενώ τις κυβερνήσεις μας, τις συκοφαντούσατε παρόλο που δεν υιοθετούσαν άκρατα ότι αναφερόταν εκεί και διαπραγματευόμασταν σκληρά. Σας αναφέρω το σκληρό αγώνα του τότε Υπουργού κυρίου Χατζηδάκη, αλλά και το οικονομικό επιτελείο της κυβέρνησης, με μια σειρά θεμάτων που δεν έγιναν αποδεκτά.

Οι ρυθμίσεις για τη βελτίωση του επιχειρηματικού περιβάλλοντος, είναι σταγόνα στον ωκεανό. Όπως γίνονται με το νουθέτημα μπροστά στην επιδείνωση που έχει επέλθει στην οικονομία μας με την διακυβέρνησή σας. Οι επιχειρήσεις βουλιάζουν υπερφορολογούμενες, χωρίς να λαμβάνουν επιστροφές φόρων, με ποινικές και αστικές ευθύνες να αγγίζουν ακόμα και απλούς μετόχους κεφαλαιουχικών εταιρειών για χρέη προς το δημόσιο, χωρίς καμία στήριξη από το κράτος ιδίως προς εξαγωγικές και καινοτόμες επιχειρήσεις. Η Κυβέρνηση λέει ότι κάνει μεταρρυθμίσεις, επειδή ίσως συνεπεία των ρυθμίσεών της, οι επιχειρήσεις ιδρύονται μια ημέρα νωρίτερα.

Τέλος, ενόψει των αναπτυξιακών αυτών διατάξεων, είμαι υποχρεωμένος να τονίσω την παντελή απουσία αναπτυξιακών κινήτρων για τα νησιά του Αιγαίου, που πλήττονται από τις μεταναστευτικές ροές. Από την επικείμενη κατάργηση του μειωμένου ΦΠΑ και ενδεχομένως την υιοθέτηση συγκεκριμένων αντισταθμιστικών μέτρων, στο πλαίσιο της άμεσης διαμόρφωσης και υλοποίησης μιας καινοτόμου και αποτελεσματικής νησιωτικής πολιτικής, με οικονομικούς και αναπτυξιακούς όρους. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «ΠΟΤΑΜΙΟΥ»): Κυρία Πρόεδρε, επειδή άκουσα το αίτημα των συναδέλφων για την ΕΛΒΟ, εννοείται ότι και εμείς προσθέτουμε τη φωνή μας σε αυτό το αίτημα. Οι άνθρωποι είναι 7 χρόνια χωρίς σύνταξη, χωρίς εφάπαξ, χωρίς τις αποζημιώσεις τους και προτρέπουμε τον Υπουργό να εντάξει τη ρύθμιση στο άρθρο 25. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριο Υπουργός.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης): Ευχαριστώ κυρία Πρόεδρε, ήθελα να απαντήσω σε μερικά ερωτήματα. Πρώτα-πρώτα ήθελα να πω στον κύριο Σταϊκούρα ότι, όπως ξέρει οι διαπραγματεύσεις είναι μια διαρκής και ζώσα διαδικασία οπότε δεν έχουν τελειώσει το 2014.

(Συνέχεια ομιλίας κ. Δήμου Παπαδημητρίου, Υπουργού Οικονομίας και Ανάπτυξης)

Το δεύτερο που ήθελα να πω είναι ότι, πρώτα - πρώτα δεν είμαστε αρνητικοί στο διάλογο με τους επαγγελματίες φορείς και ειδικότερα, έχω ακούσει τόσα πολλά για το άρθρο 19. Δεν πρόκειται για φωτογραφική ρύθμιση, τουλάχιστον απ' όσους ξέρω, αλλά μια ενιαία διοικητική προσέγγιση, που υιοθετήθηκε με τον νέο αναπτυξιακό νόμο.

Όσον αφορά στα καύσιμα, δεν καταργείται η υποχρεωτική εγκατάσταση του GPS, απλώς είναι το θέμα του κόστους, γιατί να επιβαρύνεται μόνο o κάτοχος του οχήματος. Με αυτή την αλλαγή ενισχύεται η συμβατική ελευθερία των μελών.

Για την υπηρεσία της μιας στάσης, στο νομοσχέδιο φέρνουμε μια πλήρη ηλεκτρονική διαδικασία, που συνδέει το TAXIS και τους ασφαλιστικούς φορείς, όποτε είναι μεγάλη διαφορά.

Το τελευταίο που ήθελα να αναφέρω ένα σχετικά με τα ΑμεΑ.. Όλες οι τεχνικές λεπτομέρειες θα ενταχθούν σε ΚΥΑ, οπότε να είστε σίγουροι γι' αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Υπουργέ, σας παρακαλώ να διαβάσετε το άρθρο 19 πάρα πολύ καλά, το οποίο αναφέρει συγκεκριμένα για ένα εκατομμύριο. Εάν εμείς το κάνουμε μόνο από αντιπολιτευτική διάθεση, ο ΣΕΤΕ, ο οποίος εκπροσωπεί τους ξενοδόχους, έχει στείλει επιστολή, η οποία λέει ξεκάθαρα, και νομίζω ότι το καταλαβαίνουμε όλοι, ότι πρόκειται για συγκεκριμένη αναφορά, για συγκεκριμένους επιχειρηματίες, που εγώ δεν γνωρίζω ποιοι είναι και αν είναι.

Δεύτερον, δεν αναφερθήκατε καθόλου στο άρθρο 24, το Ηλεκτρονικό Μητρώο Δημοσίων Συμβάσεων. Σας ρώτησα, ποιες και πόσες είναι αυτές οι συμβάσεις, γιατί είναι διαφορετικό να υπάρχει μία σύμβαση και να έχει γίνει ένα λάθος και διαφορετικό να υπάρχουν 20 συμβάσεις, τις οποίες τις νομιμοποιείτε εκ των υστέρων.

Τρίτον, αυτό που είπατε στην αρχή, με αυτό που είπατε στη συνέχεια, δεν έχει καμία σχέση. Άρα, είναι στη διακριτική ευχέρεια των μελών, ποιοι θα έχουν GPS και ποιοι δεν θα έχουν. Γιατί να υπάρχει το δύναται και να μη βάλουμε, αφού θέλουμε να χτυπήσουμε το λαθρεμπόριο, ότι υποχρεωτικά θα πρέπει να υπάρχουν αυτά τα δύο, σας είπαμε πριν. Εγώ νομίζω, ότι αυτό ξεκαθαρίζει τα πράγματα και λειτουργεί για όλους με μεγάλη διαφάνεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώθηκε το κομμάτι αυτό, ακολουθούν οι φορείς.

Θα ήθελα, πριν ξεκινήσουμε, να σας ενημερώσω σχετικά, για να μην υπάρχουν παρεξηγήσεις.

Ο Φορέας Ελληνικών Επιχειρήσεων Εξαγωγών και Διακίνησης Φρούτων θα στείλει το υπόμνημα.

Ο ΣΕΒ θα παραστεί, διά της κυρίας Σπυριδάκη.

Η ΓΣΒΕΕ Θα παραστεί, με τον κ. Μπίρμπα.

Ο κ. Θεοχαρόπουλος από το ΚΕΠΕ δεν απαντά στο τηλέφωνο.

Η Κεντρική Ένωση Επιμελητηρίων Ελλάδος, ο κ. Μίχαλος είναι εκτός Αθηνών.

Από την ΕΣΕΕ, ο κ. Κορκίδης είναι εκτός Ελλάδος.

Θα παραστεί η Ομοσπονδία Αρτοποιών.

Η Πανελλήνια Ένωση Νέων Αγροτών, ΠΕΝΑ, δεν απαντούν.

Από τους εφημεριδοπώλες, που κλήθηκαν, ο κ. Ξηρογιάννης δεν απαντά.

Από τη ΜΟΔ θα έρθει η κυρία Ζέρβα και η κυρία Σαμολιάν.

Διακόπτουμε για πέντε λεπτά, για να εισέλθουν στην αίθουσα οι φορείς.

**ΜΕΤΑ ΤΗ ΔΙΑΚΟΠΗ**

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, συνεχίζουμε την συνεδρίασή μας με την ακρόαση των εκπροσώπων των φορέων για να γίνει ο σχετικός διάλογος. Ο κ. Υπουργός θέλει να τοποθετηθεί για ένα λεπτό.

Κύριε Υπουργέ, έχετε το λόγο.

ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης) : Για το καλό του νομοσχεδίου και επειδή βλέπω ότι και μερικοί από την Αντιπολίτευση θέλουν να το ψηφίσουν εξ αρχής, θέλω να σας πω, ότι αποσύρω το άρθρο 19. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Επομένως, αποσύρεται το άρθρο 19. Εισερχόμαστε στην ακρόαση των φορέων. Το λόγο έχει η κυρία Σπυριδάκη.

ΜΑΡΙΝΑ ΣΠΥΡΙΔΑΚΗ (Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)): Κυρία Πρόεδρε, θα είμαι πολύ σύντομη. Σας ευχαριστούμε πάρα πολύ εκ μέρους του ΣΕΒ που βρισκόμαστε σήμερα εδώ και μας δίνεται η δυνατότητα να πούμε και να ξαναπούμε κάποια πράγματα. Δυστυχώς, ενημερωθήκαμε μόλις πριν από 45΄. Η διαδικασία αυτή δεν φαίνεται ότι μπορεί να τροποποιηθεί.

Κατ’ αρχήν, ως προς το πρώτο μέρος, για την απλοποίηση διαδικασιών, δεν μπορούμε να αγνοήσουμε ότι το προτεινόμενο σχέδιο νόμου, επιδιώκει για μια ακόμη φορά να απλοποιήσει μια διαδικασία κεφαλαιώδους σημασίας για τις επιχειρήσεις και να δημιουργήσει την υπηρεσία μιας στάσης που όλοι ονειρευόμαστε. Όμως, έχουμε επισημάνει κάποιες αδυναμίες και θεωρούμε ότι θα υπήρχε η ωριμότητα, ώστε το πεδίο εφαρμογής να μην περιοριστεί στις μορφές που προβλέπεται, να μην εξαιρεί δηλαδή ατομικές επιχειρήσεις, καθώς και εταιρείες που προέρχονται από τη μετατροπή, συγχώνευση ή διάσπαση υπαρχουσών εταιρειών. Διατηρεί κάποιες περιττές προεγκρίσεις στο άρθρο 1 παρ. 3.

Δεν προάγει την αποκλειστική ηλεκτρονική διεκπεραίωση. Είναι θεμιτό να γίνεται, αλλά αν κατά τον ηλεκτρονικό προέλεγχο, όπως αναφέρεται προκύψει αστοχία, το αίτημα διακόπτεται και ο ενδιαφερόμενος οφείλει να απευθυνθεί σε φυσική και όχι ηλεκτρονική υπηρεσία μιας στάσης. Άρα, ακυρώνεται από μόνο του.

Μεταθέτει τον προσδιορισμό των λεπτομερειών ως προς το πώς θα γίνονται με σχετικές ΚΥΑ που έπεται να προσδιοριστούν. Εκεί περιμένουμε να προσκληθούμε σε κάποια διαβούλευση, γιατί η λεπτομέρεια είναι αυτή που θα κρίνει την επιτυχία του όλου εγχειρήματος. Φυσικά, δεν καταργεί κάποια περιττά και μη ανταποδοτικά κόστη, τα οποία μάλλον ενσωματώνει, όπως το τέλος επωνυμίας, το οποίο ενσωματώνει κατά την άποψή μας, το γραμμάτιο ενιαίου κόστους σύστασης εταιρείας.

Δεν θα μπω σε πολλές λεπτομέρειες, είναι ένα τεράστιο νομοσχέδιο. Ως προς το δεύτερο μέρος και το τρίτο, που κυρίως μονοπωλείται από τις διατάξεις για την υλοποίηση των συστάσεων του ΟΟΣΑ, δεν μπορούμε παρά να μην εξάρουμε την ταχύτητα ενσωμάτωσης των συστάσεων της τρίτης εργαλειοθήκης. Μετρήσαμε εμείς ότι, μέσα σε 20 μέρες, γιατί το σχετικό report του ΟΟΣΑ δημοσιοποιήθηκε μόλις 7 Νοεμβρίου, ενσωματώνονται 100 συστάσεις από το toolkit ΙΙΙ και ΙΙ από το toolkit Ι που ήταν σε εκκρεμότητα. Είναι ρεκόρ μάλλον ενσωμάτωσης. Θα περιμέναμε βέβαια, να είχαμε μια διαβούλευση πιο αναλυτική.

(Συνέχεια ομιλίας, κυρίας ΜΑΡΙΝΑΣ ΣΠΥΡΙΔΑΚΗ, Διευθύντρια του Ταμείου Επιχειρηματικού Περιβάλλοντος)

Ελπίζουμε στις υπόλοιπες 256 που μένουν, από τις 356, να συζητήσουμε λίγο περισσότερο γιατί είμαι σίγουρη ότι θα υπάρχουν ενστάσεις. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε. Η διαδικασία κυρία Σπυριδάκη είναι διαδικασία νομοσχεδίου κατεπείγοντος και κατά παρέκκλιση κλήθηκαν φορείς και ευχαριστούμε που ήρθατε μέσα σε αυτό το μικρό χρονικό διάστημα από την πρόσκληση. Το λόγο έχει ο κ Σαχινίδης.

ΠΑΝΑΓΙΩΤΗΣ ΣΑΧΙΝΙΔΗΣ (Γενικός Γραμματέας Συντεχνίας Αρτοποιών Αθηνών Προαστείων Περιχώρων): Καλησπέρα σε όλους. Θα ήθελα να μιλήσει πρώτα η Ομοσπονδία μας, να τοποθετηθεί και μετά εγώ παρακαλώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Όχι τώρα σας κάλεσα οπότε τοποθετηθείτε.

ΠΑΝΑΓΙΩΤΗΣ ΣΑΧΙΝΙΔΗΣ (Γενικός Γραμματέας Συντεχνίας Αρτοποιών Αθηνών Προαστείων Περιχώρων): Ωραία. Στο θέμα που αφορά τα αρτοποιεία, είμαι αρτοποιός, γενικός γραμματέας της συντεχνίας αρτοποιών Αθήνας, μας βρίσκει αντίθετους αυτό που πάει να γίνει. Θεωρούμε ότι αυτό θα προκαλέσει περισσότερη σύγχυση και είναι περιττό. Ποιος ο λόγος να γίνει κάτι, το οποίο είναι περιττό. Δεν βλέπω το λόγο, εκτός αν υπάρχει κάτι άλλο. Ο νομοθέτης ήδη είναι καλυμμένος, όπως το λέει «φρέσκος άρτος» που ξέρουμε όλοι τι είναι, όπως και «παραδοσιακός άρτος» είναι ακριβώς το ίδιο πράγμα. Δεν μπορώ να καταλάβω γιατί το βάζει παραπάνω. Ίσως να το πετάξουμε αργότερα;

Η θέση των αρτοποιών της Αθήνας που έχω και επιστολή να σας δώσω από το Συμβούλιό μας είναι ότι είμαστε αντίθετοι και να σας βάλω στο πίσω μέρος του μυαλού σας, με όλο το σεβασμό απέναντί σας το εξής: έχουμε μεγαλώσει γενιές και γενιές σε όλη την Ελλάδα, είμαστε βιοτέχνες, προσφέρουμε πάρα πολλά στο ΑΕΠ της χώρας, εκπροσωπούμε ελληνικές επιχειρήσεις, βγάζουμε το ψωμί μας στο εξωτερικό, βγάζουμε τα μηχανήματά μας στο εξωτερικό και βλέπω ότι δεν πρέπει να καταπιεστεί άλλο ο κλάδος μας, διότι όλη η Ελλάδα έχει θέμα και όπως είπε ο σεβαστός Πρωθυπουργός «βγείτε έξω στον κόσμο». Σας παρακαλώ πολύ βοηθιέστε τους αρτοποιούς της Ελλάδας να αντέξουν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μάνος.

ΙΩΑΝΝΗΣ ΜΑΝΟΣ (Αντιπρόεδρος της Ομοσπονδίας Αρτοποιών Ελλάδος (ΟΑΕ)): Κυρία Πρόεδρε, με το νόμο που ψηφίστηκε τον Αύγουστο του 2015 εκχωρήθηκε ο όρος «αρτοποιείο» σε καταστήματα υγειονομικού ενδιαφέροντος που τελείωναν μόνο με τα λεγόμενα bake off του ψωμιού, δηλαδή με τον ελάχιστο μηχανολογικό εξοπλισμό, μπορούσαν να ονομάζονται αρτοποιεία. Τώρα με το άρθρο 18 βλέπουμε ότι υπάρχει μια προσπάθεια να ξεχωρίσουν τα bake off καταστήματα από τα παραδοσιακά αρτοποιεία και ως εκ τούτου, είμαστε θετικοί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει η κυρία Ζέρβα.

ΑΡΓΥΡΙΟΥ ΖΕΡΒΑ (Πρόεδρος Συλλόγου Εργαζομένων ΜΟΔ ΑΕ): Καλησπέρα σας. Ευχαριστούμε πολύ για την πρόσκληση. Ήταν μια ευκαιρία να πούμε τις απόψεις μας στον Υπουργό, διότι προσπαθούμε τις τελευταίες δέκα μέρες να το συναντήσουμε, αλλά δεν έχει ανταποκριθεί.

Σε σχέση με το παρόν νομοσχέδιο δίνεται στη ΜΟΔ κομμάτι των Διοικητικών Ελέγχων για τα φωτοβολταϊκά του νόμου 3299/2004, που είναι μη συγχρηματοδοτούμενα, κάτι που δεν είναι αντικείμενό της, το μη συγχρηματοδοτούμενο, ενώ δεν της δίνεται το βασικό κομμάτι που ανταποκρίνεται στην εξειδίκευση και τη τεχνογνωσία της και αφορά στη διαχείριση του νόμου 3908/2011 και του ν. 4399/2016, η δράση των οποίων θα είναι στη πλειοψηφία τους σαν δράση συγχρηματοδοτούμενος λόγω έλλειψης εθνικών πόρων. Εμείς δεν είμαστε αντίθετοι στο να δίνονται αρμοδιότητες στη ΜΟΔ. Αντίθετα, θεωρούμε ότι η ΜΟΔ θα πρέπει να αναλάβει τόσο το κλείσιμο του παλαιού όσο και τη διαχείριση του νέου αναπτυξιακού νόμου στο σύνολό του.

(Συνέχεια ομιλίας, κυρίας ΑΡΓΥΡΩΣ ΖΕΡΒΑ, Προέδρου ΣΕΜΟΔ Α.Ε.)

Αυτοί, όμως, είναι μια αποσπασματική τροπολογία, η οποία δείχνει είναι χωρίς σχέδιο, χωρίς όραμα για το μέλλον της εταιρείας και χωρίς να αξιοποιείται ή να κεφαλαιοποιείται η εμπειρία της και όσων στελεχώνουν τη ΜΟΔ.

Επιπροσθέτως, θα θέλαμε να πούμε και δύο πράγματα, τα οποία συμβαίνουν το τελευταίο διάστημα στη ΜΟΔ και να κάνει με τη διαχείριση του προσωπικού, τη διαφάνεια και την αξιοκρατία στις τοποθετήσεις σε θέσεις ευθύνης.

Έχουμε ξαναπεί και σε άλλη Επιτροπή εδώ στη Βουλή, με αφορμή κάποιες τροποποίησης του ν. 4314/2014, ότι το τελευταίο διάστημα γίνονται τοποθετήσεις χωρίς προκηρύξεις, μη ανανεώσεις αποσπάσεων και αυτή τη στιγμή βρίσκεται η ΜΟΔ χωρίς προϊστάμενο, η κεντρική υπηρεσία Α.Ε. χωρίς διευθυντή οικονομικών υπηρεσιών, γιατί δεν ανανεώθηκε η απόσπασή του. Είναι θέματα, τα οποία έχουμε θέσει και στην προηγούμενη, αλλά και στην καινούργια πολιτική ηγεσία.

Βέβαια, αναμένουμε να εκδοθούν δύο υπουργικές αποφάσεις, μια για την κινητικότητα και μια για τη τοποθέτηση σε θέση ευθύνης. Αυτές δεν έχουν εκτεθεί, βλέπουμε την πολιτική ηγεσία να κωλυσιεργεί, τα σχέδια που μας δόθηκαν, ήταν πάρα πολύ κακά, ιδίως σε σχέση με τη τοποθέτηση των προϊσταμένων. Η ΜΟΔ έκανε πρόταση προς το Υπουργείο, η οποία δεν λήφθηκε καθόλου υπόψη.

Είμαστε πάρα πολύ ανήσυχοι μέσα στην εταιρεία και παρακαλούμε πάρα πολύ τον κ. Υπουργό, στο αμέσως επόμενο διάστημα να κάνουμε μία συνάντηση, ώστε να του πούμε αναλυτικά όλα τα προβλήματα που έχουμε και ιδίως στο θέμα της διοίκησης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΠΑΝΑΓΙΩΤΗΣ ΣΑΧΙΝΙΔΗΣ (Γενικός Γραμματέας Συντεχνίας Αρτοποιών Αθηνών – Προαστίων – Περιχώρων): Με το τρίτο μνημόνιο έγινε ένα λάθος, αρτοποιός σε φούρνο είμαι μόνο εγώ, που σηκώνομαι το πρωί ζυμώνω, πλάθω κ.λπ.. Εάν πάρουμε ένα μικρό παιδάκι, το φωνάξουμε εδώ και του πείτε ποιος είναι αρτοποιός ή φούρνος, θα το καταλάβει. Έτσι, όπως, πηγαίνει στο σκηνικό, δυστυχώς, θα υπάρχει πολλαπλούς σύγχυση και θα χαθεί το αυτονόητο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Γκαρά.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ): Θα ήθελα να απευθύνω ένα ερώτημα στον κ. Σαχινίδη, τον Γενικό Γραμματέα Συντεχνίας Αρτοποιών Αθηνών - Προαστίων -Περιχώρων.

Εμείς, κ. Σαχινίδη, εκτιμούμε ότι με τη διάταξη της ονοματοδοσία «παραδοσιακός φούρνος, παραδοσιακός αρτοποιός», ουσιαστικά ενισχύει και προστατεύει το επάγγελμα των αρτοποιών και του παραδοσιακού προϊόντος και κυρίως του φρέσκου προϊόντος. Κάνοντας αυτόν το διαχωρισμό προστατεύουμε και τους καταναλωτές με την ενημερώση που πρέπει να έχουν και προωθούνται τα φρέσκα και παραδοσιακά προϊόντα.

Δεν έχω κατανοήσει, γιατί έχετε διαφωνήσει με αυτόν τον διαχωρισμό, διότι στο δικό μου, τουλάχιστον, το μυαλό, ένα μεγάλο συσκευαστήριο που έχει κατεψυγμένο, προπαρασκευασμένο παρασκεύασμα, δεν μπορεί να συγκριθεί με το φούρνο, που εκείνη την ώρα που ζημώνει, φτιάχνει το ψωμί και το πουλάει απευθείας.

Θα ήθελα να μου διευκρινίσετε, γιατί εσείς διαφωνείτε και σε τι αυτό βλάπτει το χώρο των αρτοποιών;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σταϊκούρας.

ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ.): Τα περισσότερα ερωτήματα, θα είναι στην κυρία Σπυριδάκη, απλά, θα ξεκινήσω λίγο ανάποδα.

Με βάση το άρθρο 18, όπου γράφει η Κυβέρνηση στην Αιτιολογική Έκθεση, ότι ενισχύεται η εμπορική αξία ενός παραδοσιακού εγχώριου προϊόντος. Πιστεύετε ότι ενισχύεται ή δεν ενισχύεται; Μιλάω για τον άρτο και για τους συμπατριώτες μας, οι οποίοι έχουν έρθει εδώ και εκπροσωπούν τους φορείς αυτούς.

(Συνέχεια ομιλίας κ. ΧΡΗΣΤΟΥ ΣΤΑΪΚΟΥΡΑ, Εισηγητή της Ν.Δ.)

Θα ήθελα να απευθυνθώ τώρα στην κυρία Σπυριδάκη. Είπατε ότι σε διάστημα είκοσι ημερών ήρθαν οι συστάσεις και η κυβέρνηση πέρασε πάνω από εκατό συστάσεις του «Toolkit» του ΟΟΣΑ. Όμως, ταυτόχρονα, η κυβέρνηση έχει στα χέρια της προτάσεις - εικάζω δικές σας - αλλά σίγουρα και της Κεντρικής Ένωσης Επιμελητηρίων Ελλάδος εδώ και δύο μήνες για την υπηρεσία μιας στάσης και λέει στην Εισηγητική Έκθεση ότι θα τις μελετήσει.

Επομένως, αν η κυβέρνηση μελετά δύο μήνες την ενσωμάτωση των ατομικών επιχειρήσεων στην υπηρεσία μιας στάσης, πως προλαβαίνει να διαπραγματευτεί και να περάσει πάνω από εκατό ρυθμίσεις του «Toolkit» σε είκοσι μέρες; Έγινε διαπραγμάτευση ή όχι;

Δεύτερον, οι πολλές παραπομπές σε Υπουργικές Αποφάσεις και ΚΥΑ, θεωρείτε ότι θα είναι λειτουργικές ή όχι;

Τρίτον, η επιχειρηματικότητα σήμερα είναι καλύτερα ή χειρότερα από ότι πριν από δύο χρόνια;

Τέταρτον, ανέφερε κάτι ο κ. Υπουργός, το Μνημόνιο έχει δύο σκέλη ουσιαστικά: Έχει τη δημοσιονομική πολιτική και έχει και τις διαρθρωτικές αλλαγές. Πιο μεγάλη επιμέλεια δείχνει η κυβέρνηση στο πρώτο ή στο δεύτερο σκέλος, κυρία Σπυριδάκη; Στην υλοποίηση της δημοσιονομικής πολιτικής ή των διαρθρωτικών αλλαγών;

Τέλος, αναφέρει η Εισηγητική Έκθεση ότι στη διάρκεια της πενταετίας οι υπηρεσίες μιας στάσης, απέδειξαν την επιτυχία τους και καθιερώθηκαν στη συνείδηση των επιχειρηματιών. Ισχύει; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κυρία Πρόεδρε. Ήθελα να ρωτήσω και τους δύο εκπροσώπους των αρτοποιών, ποια είναι η διαφορά τους; Εσείς, εκπροσωπείτε τον κλάδο των αρτοποιών σε ό,τι αφορά τις πωλήσεις ή όλους; Όποτε, αντιλαμβανόμαστε ότι δεν εκπροσωπείται κατ' ουσίαν αυτό που είχαμε πει στην τοποθέτησή μας ότι πράγματι, παραδοσιακός άρτος νοείται το ψωμί που περνάει όλες τις διαδικασίες, άρα, θα μπορούσαμε να θεωρήσουμε ότι ο κ. Σαχινίδης εκπροσωπεί δευτερογενή πρωτογενή τομέα, ενώ εσείς, συμπεριλαμβάνετε και την τυποποίηση του ψωμιού. Γιατί διαφοροποιήστε τόσο έντονα; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ. ): Ευχαριστώ, κυρία Πρόεδρε. Αφού ο κ. Υπουργός έχει τις αρμοδιότητες της Μ.Ο.Δ., θα ήθελα να ρωτήσω τους εκπροσώπους των εργαζομένων, με βάση την κατάθεση του νομοσχεδίου όπου της δίνει τη δυνατότητα ελέγχων για τα φωτοβολταϊκά του νόμου 3299, αν ουσιαστικά μέσα από αυτή τη διαδικασία και αυτά που είπατε, ζητάτε η Μ.Ο.Δ. να γίνει Ενδιάμεσος Φορέας Διαχείρισης.

Όπως ξέρετε, για τον αναπτυξιακό νόμο είναι η Γ.Δ.Ι.Ε. και γι' αυτό και απευθύνομαι στους εκπροσώπους της Μ.Ο.Δ.. Εάν οι μεν ενδιαφέρονται να αναλάβουν αυτά τα συγχρηματοδοτούμενα και εάν ο κ. Υπουργός θέλει να φύγει από την Γ.Δ.Ι.Ε. και να μεταφέρει όλες τις αρμοδιότητες αυτές στην Μ.Ο.Δ.. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»):

Εδώ είναι ο κύριος Αμυράς. Πρώτος έρχεται και τελευταίος φεύγει κυρία Πρόεδρε. Απορώ πώς δεν το έχετε προσέξει; Σας πειράζω. Χιούμορ κάνω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου):*(ομιλεί εκτός μικροφώνου)*

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εγώ, πραγματικά, θα ήθελα να σταθώ για λίγο στη διαφωνία των Αρτοποιών. Μου προκαλεί εντύπωση, η εκ διαμέτρου αντίθετη στάση σας στις διατάξεις του σχεδίου νόμου και παρακαλώ πολύ εξηγήστε μας και οι δύο πλευρές που πραγματικά διαφωνείτε ή αν θέλετε που ακριβώς συμφωνείτε, ώστε να ξεκινήσουμε από τη συναίνεση για να απαντήσουμε πάνω σε αυτήν και αμέσως μετά να δούμε πώς μπορούμε να προχωρήσουμε και παρακάτω. Ευχαριστώ κ. Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου): Το λόγο έχει ο κ. Λαζαρίδης από τους Ανεξάρτητους Έλληνες.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Σας ευχαριστώ κ. Πρόεδρε. Θα ήθελα κάποιες διευκρινίσεις και από πλευράς της Ομοσπονδίας των Αρτοποιών, όπως και από τον κ. Σαχινίδη γιατί πραγματικά μου κάνει εντύπωση η διαφωνία διότι είναι και το βασικότερο διατροφικό αγαθό και ειδικά εμείς οι Έλληνες είμαστε και ιδιαίτερα «δεμένοι» με το ψωμί. Οπότε περιμένω τη διευκρίνιση του. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ως εκπρόσωπος της Ένωσης Κεντρώων έχετε κύριε Μεγαλομύστακα να κάνετε κάποιο ερώτημα;

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Όχι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου):Ωραία. Μήπως θέλετε να κάνετε ερώτημα κ. Τριανταφυλλίδη;

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Όπως και η συνάδελφος κυρία Γκαρά έθεσε το θέμα, γιατί αυτή η διελκυστίνδα μεταξύ της Ομοσπονδίας; Επικοινώνησα και είναι στη γραμμή η κυρία Κουκουμέρια που είναι Πρόεδρος των Αρτοποιών Θεσσαλονίκης, η οποία έκανε την εξής δήλωση σήμερα το πρωί στη δημόσια Τηλεόραση, ότι η Κυβέρνηση αφουγκράστηκε το δίκαιο αίτημα των αρτοποίων και φυσικά, της προστασίας των καταναλωτών που πρέπει να γνωρίζουν τι ακριβώς τρώνε. Ότι είναι άλλο πράγμα ο παραδοσιακός φούρνος, ο παραδοσιακός άρτος. Δηλαδή, υπάρχει ο φούρναρης που ξυπνάει στις δύο τα ξημερώματα, που γνωρίζει τι είναι το νερό, το αλεύρι, από πού το προμηθεύεται, το σιτάρι και όλα τα υπόλοιπα σε αντίθεση με την προκατασκευασμένη ζύμη που έρχεται και προψηγμένη από την Βουλγαρία ή οποιαδήποτε άλλη χώρα που είναι πολύ χαμηλής ποιότητας και η οποία μοιράζεται σε διάφορα SUPER MARKETS. Επομένως, η θέση της ήταν πάρα πολύ σημαντική, διότι όπως ξέρετε υπάρχει μια παράδοση στην Θεσσαλονίκη με τους παραδοσιακούς φούρνους και τους άρτους την οποία την συνεχίζουμε και τη σεβόμαστε. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς, η κυρία Σπυριδάκη δέχθηκε κάποιο ερώτημα; Ναι δέχθηκε από τον κύριο Σταϊκούρα.

ΜΑΡΙΑ ΣΠΥΡΙΔΑΚΗ (Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)): Μπορώ να απαντήσω σε μερικά από αυτά τα ερωτήματα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Βεβαίως. Μπορείτε για δύο λεπτά συντόμως.

ΜΑΡΙΑ ΣΠΥΡΙΔΑΚΗ (Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)): Για τα αρτοποιεία και το άρθρο 18 νομίζω ότι είναι άλλοι περισσότερο κατάλληλοι από εμάς για να απαντήσουν. Άλλωστε εμάς είναι λίγα τα μέλη μας σε αυτό τον κλάδο.

Αναφορικά με το δεύτερο ερώτημά σας σχετικά με το υπόμνημα που είχαμε καταθέσει: Δεν μπορούμε πάντως να αγνοήσουμε το γεγονός ότι έγινε αυτή η ταχύτατη υλοποίηση με ότι και αν αυτό σημαίνει. Θα περιμέναμε, πράγματι, μία ταχύτατη απάντηση. Δεν θέλουμε όμως να βλέπουμε τα πράγματα με καχυποψία. Φανταζόμαστε ότι υπάρχει μια μεγάλη δυσκολία. Παρόλα αυτά είμαστε στη διάθεσή να βοηθήσουμε ώστε αυτή η δυσκολία να αρθεί.

Τώρα , όσον αφορά για την υλοποίηση διαρθρωτικών αλλαγών: Για εμάς δεν υπάρχει διαβάθμιση. Πρέπει να στοχεύει κανείς σε όλα τα μέτωπα. Νομίζω ότι κατανοούμε όλοι την ανάγκη που υπάρχει και για βελτίωση του επιχειρηματικού περιβάλλοντος αλλά και για προσέλκυση επενδύσεων όπως και για αποκατάσταση της οικονομίας.

Τώρα, όσον αφορά για τις υπηρεσίες μιας στάσης: Δεν πρέπει να πείσουν μόνο εμάς, πρέπει να πείσουν και τους φορείς όπως είναι η Δημόσια Διοίκηση που καταβάλλει χρήματα για την λειτουργία τους. Από εμάς δεν θα ακούσετε πότε να είμαστε ευχαριστημένοι με τις υπηρεσίες μιας στάσης. Πάντα θα ζητούμε περισσότερες και καλύτερες υπηρεσίες. Καταβάλλουμε αρκετό υψηλό αντίτιμο για τις υπηρεσίες που λαμβάνουμε και θέλουμε καλύτερες και περισσότερες υπηρεσίες.

Δεν γνωρίζω αν απάντησα σε όλα σας τα ερωτήματα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Με τη σειρά που τοποθετήθηκε τον λόγο έχει τώρα ο κ. Σαχινίδης από την Συντεχνία Αρτοποιών Αθηνών-Προαστίων-Περιχώρων για ένα λεπτό επίσης και μετά θα πάρει το λόγο ο κ. Μάνος.

ΠΑΝΑΓΙΩΤΗΣ ΣΑΧΙΝΙΔΗΣ (Γενικός Γραμματέας Συντεχνίας Αρτοποιών Αθηνών-Προαστίων-Περιχώρων):Ευχαριστώ πολύ όλους. Όντως η κουβέντα «έχει πολύ ψωμί» όσον αφορά το ψωμί μας.

Να ξεκαθαρίσουμε λίγο τα πράγματα.Υπάρχουν τρεις ομάδες: Αρτοποιεία, SUPER MARKETS, Αλυσίδες ( Αλυσίδες τροφίμων). Η «πίτα» είναι 3 δισ. €. Φοβόμαστε ότι θα ανοίξει ο ασκός του Αιόλου και οι δύο μεγάλες ομάδες – υποθετικά μιλάω- SUPER MARKETS και Αλυσίδες θα «χτυπήσουν» εμάς.

(Συνέχεια ομιλίας, κ. Παναγιώτη Σαχινίδη, Γενικού Γραμματέα Συντεχνίας Αρτοποιών Αθηνών – Προαστίων – Περιχώρων)

Σε μια συνάντηση με τον Γενικό Γραμματέα πριν καιρό του είχα πάει στο γραφείο του ένα συσκευασμένο τούβλο οικοδομής μέσα σε μεμβράνη. Του είχα πει, κύριε Γενικέ Γραμματέα αισθάνομαι λυπημένος να κυνηγάτε τα αρτοποιεία για τα ψωμιά τα ασυσκεύαστα και δεν κυνηγάτε όλους αυτούς που βγάζουν ψωμί στην Ομόνοια και τα έχουν ασυσκεύαστα. Ας ξεκαθαρίσουμε μέσα μας ότι ο νόμος είναι ξεκάθαρος. Ο νομοθέτης ήταν σαφής από τότε έως και τώρα. Τι παραπάνω θα μας δώσει το παραδοσιακό αρτοποιείο από το φρέσκο άρτο, είναι το ίδιο και το αυτό. Εσείς να μου πείτε τι παραπάνω θέλετε να κάνετε.

Τελειώνοντας, θα σας δώσω άλλη μια απάντηση, θα σας θυμίσω λίγο τον άνθρωπο όχι παραδοσιακό άνθρωπο τον άνθρωπο αρτοποιό φρέσκο αρτοποιό που ήταν στην Κω που τον βράβευσε η Ε.Ε. για την ανθρωπιά του. Δεν ήταν παραδοσιακός αρτοποιός, ήταν απλός φούρναρης για την ιστορία γιατί πρόσφερε στους μετανάστες.

Θα κλείσω με το εξής. Δεν απαιτούμε, διεκδικούμε το καλύτερο για το μέλλον μας και για εμάς και για τα παιδιά μας. Σας ευχαριστώ πολύ.

ΧΑΡΆ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μάνος Ιωάννης.

ΙΩΑΝΝΗΣ ΜΑΝΟΣ (Αντιπρόεδρος της Ομοσπονδίας Αρτοποιών Ελλάδας (ΟΑΕ)): Ευχαριστώ πολύ. Πρώτα από όλα να κάνω μια διευκρίνιση, κύριε Σαχινίδη δημιουργήθηκε η εντύπωση ότι η Ομοσπονδία των Αρτοποιών είναι κάτι άλλο από το Σωματείο της Αθήνας. Νας σας πούμε το εξής για όποιους δεν το γνωρίζουν η Ομοσπονδία Αρτοποιών Ελλάδος έχει υπό τη σκέπη της όλα τα Σωματεία Αρτοποιών σε όλη τη χώρα. Είναι περίπου 65 και το Σωματείο της Αθήνας βεβαίως.

Στη συνέχεια θα σας πω το εξής, και εσείς κυρία Καφαντάρη και ο κ. Κωνσταντινόπουλος στο παρελθόν και ο κ. Σταϊκούρας και αυτός θα πρέπει να έχει ακούσει πολλές φορές από την Ομοσπονδία Αρτοποιών που διεκδικούσαμε το όνομα αρτοποιός ή αρτοποιείο να δίνεται μόνο στους επαγγελματίες που ορίζει ακριβώς αυτό το άρθρο σήμερα το 18, που παραλαμβάνουν τις πρώτες ύλες, επιλέγουν τις πρώτες ύλες τις κατεργάζονται τις μορφοποιούν τις ψήνουν και τις πωλούν στον ίδιο τόπο παραγωγής. Αυτός ο ορισμός ακριβώς είναι και ο ορισμός μέσα από τη γαλλική νομοθεσία και τόσα χρόνια αυτό το θέλαμε εμείς. Αυτή τη στιγμή γίνεται μια επιβεβαίωση ακριβώς πάνω σε αυτό το πνεύμα και δεν μπορούμε να είμαστε αρνητικοί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ζέρβα.

ΑΡΓΥΡΩ ΖΕΡΒΑ (Πρόεδρος ΣΕ ΜΟΔ Α.Ε.): Ενδιάμεσος φορέας διαχείρισης αυτή τη στιγμή είναι η γενική διεύθυνση ιδιωτικών επενδύσεων. Είναι προφανές ότι δεν μπορεί να ανταποκριθεί στο φόρτο εργασίας και για αυτό έρχεται αυτή η τροποποίηση του καταστατικού της ΜΟΔ για να έρθει στη ΜΟΔ να κάνει αυτές τις εργασίες. Άρα αυτό που θα θέλαμε εμείς είναι πολύ καλή ιδέα αυτό που είπε ο κ. Κωνσταντινόπουλος η ΜΟΔ να γίνει αυτή ενδιάμεσος φορέας διαχείρισης για το συγχρηματοδοτούμενο κομμάτι των αναπτυξιακών νόμων των παλιών και του νέου. Διαφορετικά, δεν θα χρειαζόταν αυτή τη στιγμή να φέρει τροποποίηση του καταστατικού της ΜΟΔ. Είναι πάρα πολύ καλή ιδέα και θα την θέσουμε και εμείς στο σωματείο προς συζήτηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώθηκε ο διάλογος με τους φορείς, και τους ευχαριστούμε. Τρία λεπτά διακοπή για να αποχωρήσουν οι φορείς και να προχωρήσουμε και εμείς σε ψηφοφορία.

*(στο σημείο αυτό διακόπτεται η συνεδρίαση προκειμένου να αποχωρήσουν τα εξωκοινοβουλευτικά πρόσωπα)*

**ΜΕΤΑ ΤΗ ΔΙΑΚΟΠΗ**

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζεται η διακοπείσα συνεδρίαση.

Κυρίες και κύριοι συνάδελφοι, κηρύσσεται περαιωμένη η συζήτηση επί του σχεδίου νόμου του Υπουργείου Οικονομίας και Ανάπτυξης «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Προχωρούμε τώρα σε ψηφοφορία επί της αρχής.

Ερωτάται η Επιτροπή εάν γίνεται δεκτό το σχέδιο νόμου επί της αρχής.

Η Εισηγήτρια του ΣΥΡΙΖΑ, έχει το λόγο.

ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται ο Εισηγητής της Ν.Δ.

ΧΡΗΣΤΟΣ ΣΤΑΙΚΟΥΡΑΣ (Εισηγητής της Ν.Δ.): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται ο Ειδικός Αγορητής του Λαϊκού Συνδέσμου – Χρυσή Αυγή.

ΙΩΑΝΝΗΣ ΣΑΧΙΝΙΔΗΣ (Ειδική Αγορήτρια του Λαϊκού Συνδέσμου – Χρυσή Αυγή): Όχι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται ο Ειδικός Αγορητής της Δημοκρατικής Συμπαράταξης, ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Εμείς, όπως έχουμε πει, είχαμε 3 θέματα, ως επιφύλαξη. Το πρώτο ζήτημα, αφορά το άρθρο 24, το οποίο ισχύει ακόμη και δεν το έχει αποσύρει ο κύριος Υπουργός, όπου αφορά τις δημόσιες συμβάσεις και την ανάρτησή τους. Εμείς, έχουμε εξηγήσει και περιμένουμε από τον κύριο Υπουργό, να μας φέρει τις δημόσιες συμβάσεις, οι οποίες κρύβονται πίσω από αυτό το άρθρο.

Επίσης, έχουμε επιφύλαξη για το άρθρο που αφορά τα GPS. Θέλω να σας πω, ότι στις 18 Νοεμβρίου του 2012 με Φ.Ε.Κ., ορίζονταν ότι ήταν υποχρεωτικό να φέρουν το εν λόγω ηλεκτρονικό σύστημα. Εμείς, θέλουμε να το δούμε και να υπάρχει μέσα σε αυτή την διάταξη, ό,τι είναι υποχρεωτικό. Για αυτό, περιμένουμε αύριο από τον κύριο Υπουργό, την συμβολή του, για να αποφασίσουμε. Επομένως, εμείς επιφυλασσόμαστε επί της αρχής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται ο Ειδικός Αγορητής του ΚΚΕ, ο κ. Συντυχάκης.

ΕΜΑΝΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ): Εμείς, καταψηφίζουμε επί της αρχής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται ο Ειδικός Αγορητής του «Ποταμιού», ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται ο Ειδικός Αγορητής των Ανεξάρτητων Ελλήνων.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων – Εθνική Πατριωτική Δημοκρατική Συμμαχία): Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μεγαλομύστακα, από την Ένωση Κεντρώων, ποια είναι η θέση σας επί της αρχής; Ο κ. Κατσιαντώνης, Ειδικός Αγορητής, είχε πει ναι.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Ναι, επί της αρχής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεπώς, το σχέδιο νόμου του Υπουργείου Οικονομίας και Ανάπτυξης έγινε δεκτό επί της αρχής κατά πλειοψηφία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα ψηφίσουμε τώρα επί των άρθρων. Αποσύρθηκε το άρθρο 19 με τη δήλωση του κύριου Υπουργού -θα αναριθμηθούν τα υπόλοιπα άρθρα. Να τοποθετηθούν πάλι τα κόμματα επί των άρθρων, δηλαδή αν είναι κάποιο άρθρο στο οποίο διαφωνείτε, όπως ανέφερε πριν και ο κ. Κωνσταντινόπουλος.

Κυρία Γκαρά, από τον ΣΥΡΙΖΑ, ποια είναι η θέση σας επί των άρθρων;

ΑΝΑΣΤΑΣΙΑ ΓΚΑΡΑ (Εισηγήτρια του ΣΥΡΙΖΑ): Ναι σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Σταϊκούρα, από τη ΝΔ, ποια είναι η θέση σας επί των άρθρων;

ΧΡΗΣΤΟΣ ΣΤΑΪΚΟΥΡΑΣ (Εισηγητής της Ν.Δ.): Επιφυλασσόμεθα σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Σαχινίδη, από τον Λαϊκό Σύνδεσμο – Χρυσή Αυγή, ποια είναι η θέση σας επί των άρθρων;

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Επιφυλασσόμεθα σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, από τη Δημοκρατική Συμπαράταξη ΠΑ.ΣΟ.Κ – ΔΗΜ.ΑΡ., ποια είναι η θέση σας επί των άρθρων;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ – ΔΗΜ.ΑΡ.): Επιφυλασσόμεθα σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Συντυχάκη, από το Κομμουνιστικό Κόμμα Ελλάδας, ποια είναι η θέση σας επί των άρθρων;

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδας): Επιφυλασσόμεθα σε όλα τα άρθρα, για την Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Αμυρά, από το «Ποτάμι», ποια είναι η θέση σας επί των άρθρων;

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επιφυλασσόμεθα σε όλα τα άρθρα, για την Ολομέλεια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Λαζαρίδη από τους Ανεξάρτητους Έλληνες, ποια είναι η θέση σας επί των άρθρων;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Ναι, σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μεγαλομύστακα, από την Ένωση Κεντρώων, ποια είναι η θέση σας επί των άρθρων;

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Επιφυλασσόμεθα σε όλα τα άρθρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ερωτάται η Επιτροπή αν γίνεται δεκτό το ακροτελεύτιο άρθρο.

ΠΟΛΛΟΙ ΒΟΥΛΕΥΤΕΣ : Ναι, ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεπώς, το σχέδιο νόμου του Υπουργείου Οικονομίας και Ανάπτυξης έγινε δεκτό επί των άρθρων κατά πλειοψηφία.

Γίνεται δεκτό στο σύνολό του;

ΠΟΛΛΟΙ ΒΟΥΛΕΥΤΕΣ : Ναι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δεκτό κατά πλειοψηφία.

Συνεπώς, το σχέδιο νόμου του Υπουργείου Οικονομίας και Ανάπτυξης «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις» έγινε δεκτό κατ’ αρχήν, κατ’ άρθρο και στο σύνολό του κατά πλειοψηφία, όπως διαμορφώθηκε από τον κύριο Υπουργό. Αύριο το πρωί περί ώρα 10.00’ εισάγεται στην Ολομέλεια. Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι βουλευτές κ.κ.: Αραχωβίτης Σταύρος, Γκαρά Αναστασία, Δημαράς Γιώργος, Καματερός Ηλίας, Καραγιάννης Γιάννης, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Αυλωνίτου Ελένη, Τριανταφυλλίδης Αλέξανδρος, Αθανασίου Χαράλαμπος, Σταϊκούρας Χρήστος, Στύλιος Γεώργιος, Σαχινίδης Ιωάννης, Κωνσταντινόπουλος Οδυσσέας, Συντυχάκης Εμμανουήλ, Βαρδαλής Αθανάσιος, Αμυράς Γεώργιος, Λαζαρίδης Γεώργιος και Μεγαλομύστακας Αναστάσιος.

Στο σημείο αυτό και περί ώρα 19.20΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**